Dame i gospodo poslanici, poštovani gosti otvaram 55. sjednicu Predstavničkog doma Parlamentarne skupštine BiH. Dame i gospodo poslanici, poštovani gosti dozvolite mi da na početku ove sjednice fudbalskoj reprezentaciji BiH čestitam najveći uspjeh u historiji bosansko-hercegovačkog fudbala, plasman na Svjetsko prvenstvo u Brazilu. [[APLAUZ]] Na sjednicu su danas pozvani naši redovni gosti: predsjedavajući i članovi Predsjedništva BiH, predsjedavajući i članovi Vijeća ministara BiH, predstavnici međunarodnih organizacija i ambasada u BiH koji redovno prate rad našega Doma, predstavnici medija. Također na sjednicu su pozvani predstavnici Ureda koordinatora za reformu javne uprave povodom tačke 10.(?) Godišnji izvještaj Fonda za reformu javne uprave za 2012. godinu. Srdačno pozdravljam sve prisutne poslanike i goste. Odsustvo sa sjednice opravdali su, odnosno svi su prisutni danas, a neki su poslanici bili najavili kašnjenje, međutim i oni su tu tako da možemo konstatirati da u punom sastavu radimo. Prema informaciji službe u ovom gtrenutku u sali je prisutno 34 poslanika. Konstatiram da sjednica ima kvorum za rad i odlučivanje. Kada je riječ o izmjenama i dopunama dnevnog reda želim napomenuti sljedeće. Na dnevni red su dodate: Tačka 3. Razmatranje Inicijative poslanika iz Kluba SNSD-a za potrebom rekonstrukcije Vijeća ministara BiH (smjena ministra vanjske trgovine i ekonomskih odnosa BiH, zamjenika ministra odbrane BiH i zamjenika ministra za ljudska prava i izbjeglice BiH). Tačka 4. Razmatranje Prijedloga odluke za razrješenje sekretara Predstavničkog doma Parlamentarne skupštine BiH – predlagači: poslanici iz Kluba SNSD-a. Tačka 14. Informacija o kršenju Ustava BiH u Republici Srpskoj u pogledu prava na nacionalnu grupu predmeta u školama Konjević Polju i dr. – predlagači: poslanici iz Kluba SDA. 2 Tačka 16. Razmatranje prijedloga zaključka o produženju mandata Istražne komisije Predstavničkog doma za utvrđivanje zakonitosti postupanja nadležnih državnih organa u slučaju privođenja i zadržavanja Šemsudina Mehmedovića, poslanika u Predstavničkom domu. Tačka 26. Davanje saglasnosti za ratifikaciju Amandmana br. 2. na Ugovor o finansiranju sklopljen između Bosne i Hercegovine i Evropske investicione banke 26.03.2007. u Sarajevu, s naknadnim izmjenama – Projekat obnove puteva u Federaciji BiH (FI 23.924). S ranijeg dnevnog reda skinuta je tačka 13. Razmatranje inicijative poslanika Ante Domazeta s 53. sjednice Doma, održane 19.09.2013., koja glasi: „Kako bi se otklonilo daljnje slabljenje povjerenja zajednice u namjere vlada da poboljšavaju poslovni ambijent, pokrećem inicijativu da Vijeće ministara BiH, u okviru svojih ustavnih i zakonskih kompetencija, pokrene koordiniranu aktivnost da se na nivou svih vlada u BiH do daljnjeg obustave i ne pokreću bilo kakve aktivnosti na povećanju ili uvođenju novih poreza, doprinosa ili drugih tereta za poslovni sektor, odnosno privredna društva u BiH. Rok za provođenje ove aktivnosti treba da bude kraj 2013.“, broj: 01-50-1-11015/13, od 19.09.2013., skinuta je s dnevnog reda na zahtjev Komisije za finansije i budžet. Tačka 11. Prijedlog zakona o neradnim danima u vrijeme vjerskih praznika u Bosni i Hercegovini – predlagač: Vijeće ministara BiH dopunjena je s Mišljenjem Ustavnopravne komisije koje je negativno. Otvaram raspravu o predloženom dnevnom redu. Konstatiram da nema prijavljenih za raspravu o dnevnom redu, te konstatiram da 55. sjednica Predstavničkog doma ima sljedeći Dnevni red 1. Usvajanje Zapisnika 54. sjednice Predstavničkog doma; 2. Poslanička pitanja: a) Komentari na dobivene odgovore, b) Nova poslanička pitanja; 3. Razmatranje Inicijative poslanika iz Kluba SNSD-a za potrebom rekonstrukcije Vijeća ministara BiH (smjena ministra vanjske trgovine i ekonomskih odnosa BiH, zamjenika ministra odbrane BiH i zamjenika ministra za ljudska prava i izbjeglice BiH), broj: 01- 50-1-1003/13, od 18.09.2013.; 4. Razmatranje Prijedloga odluke za razrješenje sekretara Predstavničkog doma Parlamentarne skupštine BiH – predlagači: poslanici iz Kluba SNSD-a; 5. Zahtjev poslanika iz Kluba SDS-a za razmatranje Prijedloga zakona o dopuni Izbornog zakona Bosne i Hercegovine po hitnom postupku, u skladu sa članom 127. Poslovnika, zakon broj: 01-02-1-46/13, od 09.10.2013.; 6. Prijedlog zakona o odgovornosti za nuklearnu štetu – predlagač: Vijeće ministara BiH, zakon broj: 01,02-02-1-14/13, od 27.02.2013. (drugo čitanje); 7. Prijedloga zakona o izmjenama Zakona o postupku indirektnog oporezivanja – predlagač: Vijeće ministara BiH, zakon broj: 01,02-02-1-41/13, od 10.09.2013. (drugo čitanje); 3 8. Izvještaj komisije Kolegija o nastojanju za postizanje saglasnosti o Prijedlogu zakona o programu zaštite svjedoka u Bosni i Hercegovini – predlagač: Vijeće ministara BiH, zakon broj: 01,02-02-1-20/13, od 22.04.2013. (zakon u drugom čitanju); 9. Prijedloga zakona o izmjenama i dopunama Zakona o zaštiti i dobrobiti životinja – predlagač: poslanica Nermina Zaimović-Uzunović, zakon broj: 01-02-1-26/13, od 05.06.2013. (prvo čitanje), odgođeno izjašnjavanje na 51. sjednici Doma, održanoj 25.07.2013.; 10. Prijedloga zakona o izmjeni i dopuni Zakona o akcizama u Bosni i Hercegovini – predlagač: Vijeće ministara BiH, zakon broj: 01,02-02-1-44/13, od 20.09.2013. (prvo čitanje); 11. Prijedloga zakona o neradnim danima u vrijeme vjerskih praznika u Bosni i Hercegovini – predlagač: Vijeće ministara BiH, zakon broj: 01,02-02-1-45/13, od 30.09.2013. s Mišljenjem Ustavnopravne komisije; 12. Izvještaj komisije Kolegija o nastojanju za postizanje saglasnosti o Godišnjem izvještaju Visokog sudskog i tužilačkog vijeća BiH za 2012. godinu, broj:01,02-50-19- 907/13, od 13.08.2013.; 13. Godišnji finansijski izvještaj Fonda za reformu javne uprave za 2012. godinu, materijal Ureda koordinatora za reformu javne uprave, broj: 01,02-07-642/13, od 04.06.2013.; 14. Informacija o kršenju Ustava BiH u Republici Srpskoj u pogledu prava na nacionalnu grupu predmeta u školama Konjević Polju i dr. – predlagači: poslanici iz Kluba SDA, broj: 01-50-19-1097/13 od 23.10.2013.; 15. Razmatranje inicijative poslanika Mate Franjičevića sa 52. sjednice Doma, održane 29.08.2013., koja glasi: „Uzevši u obzir da je BiH članica Vijeća Evrope, da svoju budućnost vidi u Evropskoj uniji i da je riječ o demokratskoj zemlji, što naravno podrazumijeva prihvatanje odgovarajućih evropskih i civilizacijskih standarda, kao i općih standarda demokratije, smatram korisnim i neophodnim da Parlamentarna skupština BiH obavi raspravu, te zatraži od Vijeća ministara BiH definiranje i predlaganje Rezolucije o osudi zločina totalitarnih komunističkih režima, kao i proglašenje 23. augusta Evropskim danom sjećanja na žrtve svih totalitarnih i autoritarnih režima.“, broj:01-50-1-941/13, od 29.08.2013.; 16. Razmatranje prijedloga zaključka o produženju mandata Istražne komisije Predstavničkog doma za utvrđivanje zakonitosti postupanja nadležnih državnih organa u slučaju privođenja i zadržavanja Šemsudina Mehmedovića, poslanika u Predstavničkom domu; 17. Izvještaj komisije Kolegija o nastojanju za postizanje saglasnosti o davanju saglasnosti za ratifikaciju Ugovora između Bosne i Hercegovine i Republike Hrvatske o graničnim prijelazima, broj: 01,02-05-2-1009/13, od 19.09.2013.; 18. Davanje saglasnosti za ratifikaciju Sporazuma o zajmu između Bosne i Hercegovine, koju zastupa Ministarstvo finansija i trezora BiH (zajmoprimac), i ERSTE Bank Oesterreichischen Sparkassen AG (zajmodavac) – Projekat nabavke medicinske opreme za zdravstvene ustanove u Unsko-sanskom kantonu, broj: 01,02-05-2-1007/13, od 19.09.2013. (odgođena rasprava na 54. sjednici Doma, održanoj 07.10.2013.); 19. Davanje saglasnosti za ratifikaciju Sporazuma o finansiranju između Bosne i Hercegovine i Evropske komisije u vezi s IPA programom jadranske prekogranične saradnje u okviru Instrumenta za pretpristupnu pomoć, broj: 01,02-05-1054/13, od 07.10.2013.; 4 20. Davanje saglasnosti za ratifikaciju Sporazuma između Ministarstva civilnih poslova BiH i Ministarstva obrazovanja Republike Azerbejdžan o saradnji u oblasti obrazovanja, broj: 01,02-05-1055/13, od 07.10.2013.; 21. Davanje saglasnosti za ratifikaciju Sporazuma između Bosne i Hercegovine i Republike Hrvatske o pograničnom saobraćaju, broj: 01,02-05-1056/13, od 07.10.2013.; 22. Davanje saglasnosti za ratifikaciju Sporazuma između Vijeća ministara BiH i Vlade Republike Srbije o predaji i prihvatu lica čiji je ulazak ili boravak nezakonit, broj: 01,02-05-1059/13, od 07.10.2013.; 23. Davanje saglasnosti za ratifikaciju Protokola između Ministarstva sigurnosti BiH i Ministarstva unutrašnjih poslova Republike Srbije o provođenju Sporazuma između Vijeća ministara BiH i Vlade Republike Srbije o predaji i prihvatu lica čiji je ulazak ili boravak nezakonit, broj: 01,02-05-1060/13 od 07.10.2013.; 24. Davanje saglasnosti za ratifikaciju Dopune br. 1 Finansijskog sporazuma o državnom programu za Bosnu i Hercegovinu – dio I. U okviru IPA – komponenta pomoći u tranziciji i izgradnji institucija za 2009. godinu, broj: 01,02-05-2-1040/13, od 01.10.2013.; 25. Davanje saglasnosti za ratifikaciju Zajedničke izjave o tumačenju i primjeni člana 11. Sporazuma o slobodnom tranzitu preko teritorije Republike Hrvatske u i iz Luke Ploče i preko teritorije Bosne i Hercegovine u Neumu, broj: 01,02-05-2-1041/13, od 01.10.2013.; 26. Davanje saglasnosti za ratifikaciju Amandmana br. 2. na Ugovor o finansiranju sklopljen između Bosne i Hercegovine i Evropske investicione banke 26.03.2007. u Sarajevu, s naknadnim izmjenama – Projekat obnove puteva u Federaciji BiH (FI 23.924), broj: 01,02-05-2-1068/13 od 09.10.2013. Prelazimo na realizaciju dnevnog reda. Prva tačka, Ad. 1. Usvajanje Zapisnika 54. sjednice Predstavničkog doma
Naravno, ja ću se složiti jer nemam izbora, ali polako ovo postaje praksa. Dakle, polako postaje praksa da poslanička pitanja, komentari odgovora itd. uvijek na neki način u posljednje vrijeme su mjesto gdje se reducira vrijeme, gdje se traži prostor za, itd. Onda je bolje da jednostavno prekinemo s tom praksom jer se postavlja pitanje čemu i zašto. I ja sam apsolutno protiv, ako treba radit ćemo dva dana, nema problema. Mislim da to nije u redu. Uvodimo jednu praksu koja nije dobra, govorim o transparentnosti rada Parlamenta.
Dakle, samo da podsjetimo mi inače imamo ovu tačku dnevnog reda, ali juče smo na Proširenom kolegiju zaključili, imajući u vidu da smo juče upravu imali tematsku sjednicu Poslanici pitaju – Vijeće ministara odgovara. Evo, da uvažimo i tu činjenicu danas, ali razumijemo, dakle i ovaj apel kolege Belkića tako da ćemo pokušati u narednom periodu, naravno, da i ova tačka u punom kapacitetu bude na dnevnom redu. S ovim zatvaramo i drugu tačku dnevnog reda. Prije nego što pređemo na tačku tri i četiri ja moram ovdje sada informisati Predstavnički dom da smo i juče na sjednici Proširenog kolegija zaključili da danas stavljamo na glasanje prijedlog da se Dom o tačkama 3. i 4. Izjasni odmah nakon okončanja rasprave o njima. To je dakle prijedlog Proširenog kolegija. Ja bih sada zamolio, dakle Predstavnički dom da se izjasni o ovom prijedlogu zaključka ...
nije uključen mikrofon
Riječ ima poslanik Šefik Džaferović. Naravno da svi, u skladu sa Poslovnikom, ćete moći danas dobiti riječ. Izvolite kolega Džeferoviću.
Gospodine predsjedavajući, koleginice i kolege, dame i gospodo. Ja samo tražim da nas obavijestite o razlozima kojima ste se rukovodili kada ste donijeli odluku da nam predložite da se o ovim tačkama izjašnjavamo odmah nakon rasprave, dakle da odstupimo od uobičajene prakse koju imamo, zapravo i prakse koja je propisana Poslovnikom, ne samo uobičajene prakse, da se o svim tačkama dnevnog reda izjašnjavamo nakon što se iscrpi rasprava o svim tačkama dnevnog reda. Kažite nam koji su razlozi pa da možemo donijeti odluku. 6 Ja ne mogu donijeti odluku samo na osnovu vaše informacije da ste na Proširenom kolegiju odlučili da nam to predložite. Kažite čime ste se rukovodili. Hvala vam.
Zahvaljujem. Prije nego što dam repliku poslaniku Berizu Belkić samo da podsjetim, dakle da smo imali juče sjednicu Proširenog kolegija, da je to bio prijedlog Kluba SNSD-a i da smo u obrazloženju a i kroz raspravu konstatirali da to uopšte nije prvi put da na takav način radimo, da je tako rađeno i u čitavom nizu drugih slučajeva kada je riječ o izboru Vijeća ministara itd., i u vrijeme kada nije bila ova parlamentarna većina, i u ovom mandatu. Kolega Belkiću izvolite.
Pa, ja sam upravo na neki način želio to reći što ste Vi rekli. Kolega Džaferoviću mi smo, ja se s Vama potpuno slažem ali mi smo tu praksu, čim jedanput prekršite princip itd., mi sad smo doveli se u situaciju da je to postala praksa kao što će postati praksa i ovo sa poslaničkim pitanjima itd. Dakle, ja se slažem s Vama potpuno, ali čim jedanput to uradite vi onda pravite presedan koji kasnije otvara mogućnost i jednostavno ovaj Dom polako gubi, kažem, te svoje principe na kojim treba da radi. A inače se slažem s Vama gospodine Džaferoviću.
Replika, poslanik Šefik Džaferović. Izvolite.
Dakle, uopće nije problem da mi tako postupimo. Ja samo tražim obrazloženje, a obrazloženje da je to nekada ranije rađeno na sličan način zapravo nije obrazloženje. Kada smo prošli put odlučili da glasamo o potvrđivanju imenovanja Vijeća ministara ili predsjedavajućeg Vijeća ministara glasali smo odmah i obrazloženje je bilo potpuno razložno, a ono je glasilo – ljudi su ovdje prisutni, trebaju da daju svečanu izjavu, neće čekati valjda da okončamo sjednicu da bi dali svečanu izjavu. Da bi dali svečanu izjavu moraju biti potvrđeni, i logično je da smo mi tad tako postupali. Kažite nam što ste odlučili da ovaj put postupate, samo navedite razloge. Ako budu bili logični ja ću ih podržati, ako ne budu onda je to nešto drugo.
Mislim da ste na kraju svog izlaganja i dali odgovor. Dakle, mi imamo ovdje Dom, stavit ćemo na glasanje. Ako većina procijeni da su ... razlozi glasaće, ako ne idemo po staroj proceduri. Riječ ima poslanik Amir Fazlić. Izvolite.
Pa evo, gospodine predsjedavajući, prije svega da pozdravim Vas i kolege poslanike i članove Vijeća ministara i druge goste. 7 Nemam šta novo dodati. Odmah na početku imamo pozivanje na dvije prakse, praksu da nemamo poslaničkih pitanja, i evo to smo prihvatili i rekli smo da to bude zadnji put. Evo ako smo imali praksu da glasamo oko nekih tačaka izdvojeno dajte da i ovo bude zadnji put. Ali dajte da čujemo razloge, ovo što kolega Džaferović potencira, da čujemo razloge zašto to danas radimo na ovaj način. Do sada smo imali razložno obrazloženje. Mi smo svjesni iz opozicije snage ruku parlamentarne većine i da sve što Prošireni kolegij donese da će to proći ovdje na Parlamentu, ali dajte da barem čujemo i da javnost čuje zašto je to tako.
Zahvaljujem. Replika, zamjenik predsjedavajućeg Milorad Živković. Izvolite.
Zahvaljujem predsjedavajući. Kolegice i kolege poslanici, dame i gospodo. Vi znate da naš Poslovnik nije savršen. Sama činjenica da već drugu ili treću godinu radimo na njegovim izmjenama i dopunama, da usaglašavamo sa Domom, obavješten sam da ćemo veoma brzo da dođemo do novog Poslovnika ovdje o kome ćemo raspravljati. I ovo će biti jedna od tačaka o kojoj treba da vodimo računa. Naime, u našem Poslovniku piše da odmah nakon raspravljanja o inicijativi se glasa o tome što je u sukobu sa našom odredbom Poslovnika da se na kraju glasa o svim tačkama dnevnog reda. To može da bude jedan od razloga zašto se o ovoj inicijativi mora glasati odmah. I to piše u Poslovniku, pogledajte članove koji tretiraju nepovjerenje, odnosno rekonstrukciju Savjeta ministara, ali možemo da budemo i kolegijalni i da kažemo da su nas neki članovi Komisije za odbranu, kojoj i Vi gospodine Džaferoviću pripadate, zamolili s obzirom da se održava u Konjicu jedan važan sastanak, da to uradimo na ovaj način.
Konstatiram da nema više prijavljenih. Pozivam Predstavnički dom da se izjasni. Molim vas glasajte sada da li ste za to da se Predstavnički dom odmah nakon okončanja rasprave i izjasni o ovim tačkama. Konstatiram da imamo potrebnu i opću i entitetsku većinu – 29 za, 6 protiv, 2 suzdržana i da je Predstavnički dom prihvatio ovaj zaključak Proširenog kolegija Predstavničkog doma Parlamentarne skupštine BiH. Prelazimo na treću tačku dnevnog reda, Ad. 3. Razmatranje Inicijative poslanika iz Kluba SNSD-a za potrebom rekonstrukcije Vijeća ministara BiH (smjena ministra vanjske trgovine i ekonomskih odnosa BiH, zamjenika ministra odbrane BiH i zamjenika ministra za ljudska prava i izbjeglice BiH) Podsjećam poslanici iz Kluba SNSD-a 18.09.2013. godine dostavili su Inicijativu za potrebom rekonstrukcije Vijeća ministara BiH. Inicijativa je 19.09.2013., u skladu s članom 143. 8 stav 3. Poslovnika upućena Vijeću ministara BiH, svim poslanicima u Predstavničkom domu i Domu naroda. Vijeće ministara BiH se sinoć ili jučer izjasnilo, a jutros je dostavilo Izvještaj u vezi sa Inicijativom. Inicijativa je od strane Vijeća ministara podržana, a Izvještaj ste dobili na klupe. Otvaram raspravu. Prvi za riječ se javio poslanik Šefik Džaferović. Izvolite.
Gospodine predsjedavajući, koleginice i kolege, dame i gospodo. Dok se drugi ne odluče, evo vidim već se donose odluke da se javljaju za diskusiju, dozvolite mi da kažem nekoliko rečenica vezanih za ovo pitanje, zapravo da ponovim neke stvari koje sam i prošle godine kada je vršena rekonstrukcija, odnosno kada je vršena smjena ministara iz reda SDA takođe govorio. Mi smo danas na poslaničke klupe dobili izjašnjenje Vijeća ministara, zapravo Izvještaj Vijeća ministara s inicijativom o potrebe rekonstrukcije Vijeća ministara BiH u kojem se kaže da je Vijeće ministara na 66. sjednici, od jučer, podržalo Inicijativu za potrebom rekonstrukcije Vijeća ministara BiH, smjena ministra vanjske trgovine i ekonomskih odnosa BiH, zamjenika ministra odbrane BiH i zamjenika ministra za ljudska prava i izbjeglice BiH, koju je podnio Klub zastupnika SNSD-a, a koju je Vijeću ministara dostavio predsjedatelj Zastupničkog doma dr Denis Bećirović. Prema Ustavu BiH Parlamentarna skupština BiH može izglasati nepovjerenje Vijeću ministara i to je jasna odredba iz člana 5. Ustava BiH, gdje se kaže da će Vijeće ministara dati ostavku ukoliko mu Parlamentarna skupština izglasa nepovjerenje. U Ustavu BiH nigdje se ne govori o rekonstrukciji, govori se samo, dakle o izglasavanju nepovjerenja, a u Poslovniku, u članu 143. se kaže da će klub poslanika ili najmanje tri poslanika u Domu mogu inicirati prijedlog za glasanje o nepovjerenju Vijeću ministara ili o potrebi rekonstrukcije Vijeća ministara, i onda ide ova procedura koja je ispoštovana i ide izjašnjenje Vijeća ministara. A nakon glasanja predsjedavajući, ako je usvojena, kaže se ovako, ako je dakle prijedlog usvojen o nepovjerenju ili o rekonstrukciji predsjedavajući obavještava Dom naroda o tome, Vjeće ministara BiH i Predsjedništvo BiH o rezultatima glasanja o nepovjerenju ili rekonstrukciji i drugim incijativama u vezi s tim ako su postojale. Iz ovih odredbi je, dakle potpuno jasno da ovo što je pokrenuo Klub SNSD-a, iako je to naslovljeno kao zahtjev za pojedinačnu smjenu ministara, o čmu bi odluku prema Zakonu o Vijeću ministara morao donijeti predsjedavajući Vijeća ministara pa mi tek da raspravljamo o tome, takve odluke predsjedavajućeg Vijeća ministara nema. Iz ovoga proizilazi da se, dakle radi o zahtjevu za izglasavanje nepovjerenja Vijeću ministara ili o potrebi rekonstrukcije. Ta dva termina u Poslovniku, Ustav ovo ne pominje, imaju identičnu, zapravo ove dvije situacije ili izglasavanje nepovjerenja ili izglasavanje potrebe za rekonstrukciju imaju identičnu proceduru propisanu Poslovnikom i imaju identičnu posljedicu. A to znači da ukoliko se danas, i ja sad pitam predsjedavajućeg Vijeća ministara i Vijeće ministara – da li su uopće svjesni ove činjenice da glasanjem danas o potrebi rekonstrukcije Vijeća ministara zapravo cijelo Vijeće ministara gubi mandat i cijelo Vijeća ministara dolazi, kada je u pitanju rekonstrukcija, pod udar rekonstrukcije. Dakle, današnjim glasanjem o rekonstrukciji ne može se smijeniti ministar, Parlament ne može 9 smijeniti ministra niti zamjenika, njega može smijeniti samo predsjedavajući Vijeća ministara a mi o tome donosimo odluku. Parlament može izglasati nepovjerenje ili potrebu za rekonstrukcijom ali posljedice su iste. Nema Vijeća ministara dok se ne dobije novo Vijeće ministara, potpuno novo, ili rekonstruirano, ali je posljedica da postojeće Vijeće ministara prelazi u tehnički mandat. Kako god ako se danas ovo izglasa se to bude odnosilo na gospodina Šarovića tako će se odnositi i na preostalih devet članova Vijeća ministara BiH. Da je to tako proizilazi iz, po mom mišljenju, logičnog tumačenja odredbi Poslovnika od člana, Ustava, prije svega, BiH, Poslovnika od člana 143. do 147. Jer u članu 147. isto kao da je izglasano i nepovjerenje predsjedavajući obavještava Dom naroda, Vijeće ministara i Predsjedništvo BiH, kojeg ste vi gospodo do sada zaobilazili mijenjajući parlamentarnu većinu, o rezultatima glasanja o nepovjerenju ili rekonstrukciji i drugim inicijativama u vezi s tim ako su postojale. Ovo znači da, ako se danas to izglasa, Predsjedništvo BiH mora provesti konsultacije, prije svega o tome ko će biti predsjedavajući Vijeća ministara, koja je to parlamentarna većina i nakon toga se stvar vratiti ovdje u Parlament. Ako se nije moguće danas, dakle odlukom Parlamenta smijeniti jednog ministra bez prethodne odluke predsjedavajućeg Vijeća ministara, i ja sada pitam predsjedavajućeg Vijeća ministara – da li su oni bili svjesni ove situacije kada su juče ovo uradili ili ovo zapravo znači ovo o čemu ja govorim. Dakle, ponovna uključenost kao nakon izbora, Predsjedništva BiH, konsultacije, da vidimo ko će biti predsjedavajući, koji je program, koja je parlamentarna većina u toj rekonstrukciji. Toliko, hvala vam.
Zahvaljujem. Replika, prvi zamjenik predsjedavajućeg Milorad Živković. Izvolite.
Zahvaljujem. Očigledno da SDA kao stari prijatelj i poznanik SDS-a je uskočila u pomoć da napravi problem i u proceduri, koja je očigledno sasvim jasna, kako bi se ovdje napravila još veća, da kažem, igranka a sve zbog direktnog prenosa koji očigledno svi znate da danas je ovdje prisutan. Kao što sam i na početku rekao Poslovnik nije savršen i postoje određene nedoumice ali nedoumica povodom zahtjeva, Inicijative SNSD-a u vezi sa rekonstrukcijom ne postoji kao što ne postoji ni nedoumica u vezi sa procedurama. Postoje dva načina na koji se može ići u rekonstrukciju Savjeta ministara. Jedan je koji je izabrao SDP preko svog predsjednika koji je direktno tražio od predsjedavajućeg Savjeta ministara da donese odluku o smjeni kadrova SDA, to smo već vidjeli ovdje u Parlamentu i to smo završili preko izglasavanja, odnosno potvrđivanja odluke koju smo dobili od predsjedavajućeg Savjeta ministara. Drugi način je onaj koji je izabrao SNSD u skladu sa Poslovnikom da Inicijativu napiše Klub. I da se prema tome, Savjet ministara može, a i nije morao, izjasniti u vezi sa tom inicijativom a Predsjedništvo je bilo upoznato kao i Dom naroda u skladu sa Poslovnikom. Pitanje je ovdje samo ko piše odluku o razrješenju. U prvom slučaju je to bio predsjedavajući Savjeta ministara, u ovom slučaju, prema članu 150. – ostali akti, ova Parlamentarna skupština u svom mandatu, a njen je mandat i da napiše odluku, će napisati odluku o razrješenju i ta odluka će ići nakon toga na potvrđivanje u Dom naroda, jer samo 10 Parlamentarna skupština, a to smo imali do sada kada smo mijenjali neke ministre, može da odobri smjeni ministara, odnosno rekonstrukciju Savjeta ministara. Prema tome, nebojte se, sačekajte da rasprava se završi. Klub SNSD-a će predložiti odluku, glasaćemo o toj odluci, koju će nakon toga Dom naroda podržati ili nepodržati i završena će biti stvar. Ja se zahvaljujem Savjetu ministara koji je juče, a nije morao, napravio sjednicu i dao podršku našoj inicijativi. Hvala.
Zahvaljujem. Imamo dvije replike. Poslanik Šefik Džaferović, prva replika. Izvolite.
Dakle, gospodine Živkoviću, što se SDS-a tiče ja sam do sada javno govorio SDS je najmanje zaslužio da SDA danas ima ovakav odnos, ako ništa onda bar zbog toga što su nekritički podržali smjenu ministara iz reda SDA tokom prošle godine prilikom rasprave ovdje u Parlamentu nakon što je predsjedavajući Vijeća ministara, na zahtjev gospodina Lagumdžije, donio odluku o smjeni dva ministra iz reda SDA i jednog zamjenika, i to je tada bila potpuno druga procedura. Ali, ja ovdje ustajem da govorim o Ustavu, govorim o Poslovniku i tako bih govorio bez obzira o kojoj političkoj stranci se radi. Možda je moju diskusiju zaslužio gospodin Šarović zbog svog korektnog odnosa prema poslu, kojeg smo dakle vidjeli ovdje u Parlamentu kakav je njegov odnos prema poslu, ali ostavimo sada to postrani. Ja samo želim da vas upozorim i da kažem da je ovo što danas radite, sa aspekta Ustava i sa aspekta Poslovnika, vrlo problematično. I nisam se slučajno javio na samom početku današnje sjednice, ne može Parlament donijeti odluku o smjeni pojedinog ministra, pogledajte Zakon o Vijeću ministara, a da prije toga odluku o smjeni nije donio predsjedavajući Vijeća ministara. A ako se odlučite da bude rekonstrukcija to je jednako kao da ste izglasali nepovjerenje i ide proces konsultacija. Ja ovo govorim radi budućih događaja i samo je to bio razlog zbog čega sam na samom početku sjednice ustao i o ovome govorio. Toliko, hvala vam.
Zahvaljujem. Za repliku se prijavio poslanik Lazar Prodanović. Izvolite.
Uvaženi kolega Džaferoviću veoma poštujem Vaše virtuozno obrazlaganje ovog Poslovnika ali Vas želim podsjetiti da smo bili poslanici u prethodnom mandatu kada ste glasali za identično stanje uključujući čak i situaciju da Dom naroda ne donosi odluku o razrješenju. Dakle, Vi ste bili poslanik u mandatu kada su razriješeni dužnosti zamjenici ministra, dakle odbrane, zamjenik ministra za, mislim da je bio spoljne trgovine i ekonomskih odnosa i čak vaš ministar 11 bezbjednosti da bi bio takođe vaš kandidat imenovan na ovu poziciju. Otkud, isti Poslovnik je primjenjivan, isti je postupak, samo objasnite sada javnosti, obzirom da ovo mediji prenose, otkud takvo tumačenje nepoštovanja Ustava u ovom sazivu i kako je bilo poštovanje Ustava u prethodnom sazivu kada je jasno Ustavom rečeno da Parlamentarna skupština donosi odluku o razrješenju ministara ili Savjeta ministara. Hvala vam.
Zahvaljujem. Druga replika, Šefik Džaferović. Izvolite.
Na ovaj način okončavam svoje učešće u raspravi o ovoj tački dnevnog reda, nažalost, jer mi je ovo druga replika nakon diskusije, ali moram kolegi Prodanoviću kazati da smo mi do sada, dakle pogotovo u prošlom sazivu, kada bi raspravljali o smjeni pojedinih ministara, ja znam tačno i u odnosu na Alkalaja i u odnosu na ovoga, gospodina Alkalaja, gospodina Sadovića, sve dakle znam, zamjenike ministara, prethodno su bile odluke predsjedavajućih Vijeća ministara o razrješenju. I znam šta govorim, mi smo raspravljali o potvrdama, i jeste bilo pitanje uloge Doma naroda ali to je razjasnio zakon i razjasnio je Ustav, jer ustav ne govori o Predstavničkom domu koji daje pravo, samo Predstavničkom domu da potvrđuje imenovanje kod nepovjerenja, on govori o Parlamentarnoj skupštini BiH a Parlamentarna skupština su Predstavnički dom plus Dom naroda. Toliko, hvala vam.
Zahvaljujem. Za diskusiju se prijavio poslanik Adnan Bašić. Izvolite.
Zahvaljujem gospodine predsjedavajući. Dame i gospodo. Prije svega moj Savez za bolju budućnost nalazi se u jednoj vrlo neugodnoj situaciji, narod bi rekao između čekića i nakovnja u ova burna, tmurna, turbulentna vremena koja drmaju našu domovinu, našu državu, ja mislim da je ovo posljednje što nam je sada i ovdje trebalo. Uzdrmati zakonodavno-izvršnu vlast jednom ovakvom inicijativom možda je lako izvesti u nekoj drugoj državi sa nekim normalnim vremenima. Danas, evo vidite i sami kako je to odjeknulo. Evo, nakon veom mnogo vremena čujem da čak i državna televizija prenosi današnju Skupštinu. Dakle, radi se o vrlo, vrlo ozbiljnoj stvari i ovdje moramo svi da budemo hladnokrvni, da dobro razmislimo o potezima koje ćemo povući, o nastupima koje ćemo imati i o riječima koje ćemo izgovarati. Nas inače, mogu otvoreno da kažem, najviše zabrinjava obrazloženje koje je dio ove inicijative. Čitavo obrazloženje proizilazi da gospodin Šarović, moje poštovanje gospodinu ministru, jer imam itekakva saznanja da je veoma dobro, veoma efikasno i veoma pošteno obavljao svoj posao, ali nije zastupao dovoljno entitet iz kojeg dolazi. I to ponovo stavlja bolno na tapet onu tačku koja se često vrti na ovom Parlamentu – da li naše Vijeće ministara predstavlja našu 12 domovinu i državu BiH ili samo svoj entitet ili stranku iz koje dolazi. To je najboljnije pitanje koje treba da muči i ovaj Parlament i Vijeće ministara. Nažalost ovdje je čak otvoreno stavljeno do znanja zašto je to tako. Kako ćemo glasati, vjerujte u ovoj ... odnosa koji vladaju u ovom Parlamentu izgleda da je to najmanje bitno, bar kad je naša stranka u pitanju, ali mi ćemo glasati ... Ali se bojim da ovo neće završiti samo na ovoj sjednici, da neće završiti samo na smjeni ovog ministra i ostalih članova Vijeća ministara iz redova SDS-a, nego će turbulenciju izazvati i ona druga tačka koja dolazi poslije ove – smjena sekretara ovog Parlamenta. A znate šta to znači ukoliko se to desi, a naravno ... posljedice će biti još veće. Zato ništa nisam htio da prejudiciram, ja nisam pravnik, ovdje će se sa pravnog aspekta voditi vrlo teška bitka, ... u daljem nastavku, i naravno sa političkog aspekta još teža. Molim vas da ostanete dostojanstveni da nijedno razumno kao odrasli pametni, inteligentni ljudi, najveći izabranici svog naroda u BiH, koji treba dostojno da ga ovdje predstavljate, izađemo iz ove teške krize koja nam je nažalost nametnuta na način na koji je nametnuta. Molim vas da još jednom o tome razmislite. Ja volim svoju domovinu BiH, ne volim Dejtonsku BiH ali je izuzetno cijenim i poštujem jer druge trenutno nemam. Dogle god je ona tu ja moram da je poštujem, da budem razuman, da poštivam njene zakone, da poštivam sve ono što treba da poštujem, a posebno, kao i svi vi koji ste izabrani, da to i javno činite. U ime svega toga molim vas ... Hvala lijepo.
Zahvaljujem poslaniku Bašiću. Sljedeći se prijavio za diskusiju poslanik Senad Šepić. Izvolite.
Gospodine predsjedavajući, kolegice i kolege. Pa evo, ja mislim da ova tačka i ova rasprava danas, iako je i do sada bilo jako puno primjera koji su pokazivali da ova vlast i ova većina trenutna jedino šta zna je stvaranje kriza, efektno stvaranje kriza u BiH, stvaranje stalnih konflikata i na neki način traženja nekih odgovora kako da odgovornost sa stvarnog stanja kakvo imamo u zemlji prebace na nešto drugo izmišljanjem nekih lažnih problema, lažnih kriza, dovođenjem u krizu institucija države BiH. I mislim da se danas na ovoj, upravo na ovoj tački po ovoj diskusiji to i najbolje potvrđuje. Bilo je više primjera do sada kako je to do sada funkcionisalo, ali evo danas na ovoj tački otprilike možemo vidjeti kako se zapravo pokušava završiti jedan možda najneuspješniji mandat kojeg je Vijeće ministara ili većina na nivou BiH imala od Dejtona do danas. Dakle od 2010. do 2014. godine mi smo imali stalne krize predvođene ljudima i predvođene političarima koji očito znaju samo to. U periodu kad imamo sve ..., od Evrope, od zaposlenosti, od ekonomskih parametara, od naše unutrašnje pozicije i sigurnosti koje imamo u zemlji, jedino čime smo se permanentno i dosljedno bavili u ovom proteklom periodu od 2010. do 2014. godine su bile krize. I vidjet ćete da će u stvari taj i takav pristup i taj i takav princip vođenja ove zemlje ostati zabilježen kao najnegativniji i najlošiji u povijesti ove zemlje od '95., u ovome periodu od '95. do danas. Živković je maloprije spomenuo da SDS uskače nekome u pomoć. Nemomo mi to namjeru gospodine predsjedavajući, zamjeniče predsjedavajućeg, dakle pogotovo nemamo namjeru nikome neprincipijelno uskakati ni u kakvu vrstu pomoći, samo još manje šta imamo namjeru je davati 13 prostor i davati, na neki način abolirati neuspješnu vlast i davati neku šansu neuspješnoj vlasti da može do izbora 2014. godine pričati kako tobože stvarno ne mogu ništa uraditi jer imaju neku krizu institucija, imaju neku krizu vlasti, krizu institucija zemlje. I zato ono što trebamo danas učiniti, ja vjerujem da će u tom smislu biti dovoljna i podrška ovdje kolega u Parlamentu, zaista spustiti ovu loptu na pod i na neki način pokazati da ćemo pokušati koliko-toliko iskoristiti ovaj period i ovaj mandat do izbora 2014. godine nešto uraditi za ovu zemlju. Juče je predsjedavajući Vijeća ministara, ja bih lično volio zaista da sam na početku čuo stav predsjedavajućeg Vijeća ministara kao čovjeka, koji je juče ovdje najpozitivnije govorio o Vijeću ministara, govorio o tim pozitivnim stvarima koje je ono radilo i naravno u tom smislu isticao i pozitivnu ulogu ministra kojeg danas mijenja, da nas on otprilike informiše šta su zapravo to stvarni razlozi zbog kojih je, evo i juče većinski Vijeće ministara odredilo, odlučilo se, odnosno odredilo se da podrži smjenu ministra Šarovića. Ja smatram da jedan ovakav prijedlog, jedna ovakva inicijativa, jedan ovakav pristup kojeg imamo u zemlji je krajnje neodgovoran, krajnje neozbiljan, mislim da je on nepošten prema građanima ove zemlje jer se ustvari jednim ovakvim potezom, u periodu kada smo se doveli u poziciju da je BiH nedavno bila na dnevnom redu Vijeća Evrope, da nas istjeruju iz jedne institucije i da nas ustvari stavljaju u koš sa Bjelorusijom. Ja sam 16 mjeseci, vi to znate, dakle s Kolegijem sam toliko puta razgovarao oko toga, molio da stavimo na dnevni red ovakve sjednice, jedne zajedničke sjednice Predstavničkog doma priču o našem evroatlanskom putu, priču o našoj poziciji na putu EU. 85% ljudi u ovoj zemlji smatra da su evropske integracije ...
Molim Vas da se vratite u tačku dnevnog reda.
Ja sam, predsjedavajući, itekako na ovoj tački dnevnog reda, ako Evropa nije ...
Tema je smjena ministara.
Pa, smjena ministara najdirektnije koči ovu priču koja se tiče oko Evrope. Umjesto da smo o tome diskutovali i otkočili naš put, dakle učinili da BiH nije u potpunosti blokirana, neko mora odgovarati za to što smo dovedeni u ovu ovakvu poziciju, mi danas otvaramo jednu ovakvu potpuno nepotrebnu priču koja treba da služi samo onima koji su ustvari u ovom proteklom periodu zaista pokazali da nisu u stanju voditi ovu zemlji. Zato, kolega Džaferović je govorio o pravnoj proceduri, ja evo danas već mogu, na neki način, biti svjestan toga da ćemo mi vrlo brzo ući u ove pravne zavrzlame, dakle ko je taj ko će odgovarati za ovaj proces smjene ministra Šarovića, odnosno ... Vijeću ministara do izbora 2014. godine, ko je taj ko će snositi odgovornost kad stvar, evo poslije ovoga očito bude u nekom ćorsokaku. Ja bih danas zaista zamolio predsjedavajućeg Vijeća ministara Bevandu, zamolio bih šefove poslitičkih stranaka koji su rekli da će sad u ovome periodu, dakle godinu dana pred izbore podržati jednu ovakvu inicijativu i ući u jedan, u jedan ovakav proces, da izađu ovdje za govornicu, evo čuli smo ... imamo i medije ovdje, dakle da ovo javnost, bosanskohercegovačka 14 javnost može pratiti, da nam kažu šta su zaista stvarni razlozi, da nas argumentovano pokušaju ubijediti šta su stvarni razlozi da imamo danas jednu ovakvu inicijativu, da preuzmu odgovornost za ovo ovakvo stanje. Molio bih šefove političkih stranaka, ja sam pročitao inicijativu SNSD-a, dakle u inicijativi SNSD-a stoji da se ministar Šarović i dva zamjenika ministra trebaju između ostalog smijeniti zbog neispunjenja programa, o tome može govoriti predsjedavajući Bevanda, neispunjenja programa, planova i obaveza preuzetih stupanjem na dužnost. Dakle, mi znamo šta je, šta su bile obaveze ministra Šarovića, da vidimo koje to obaveze on nije ispunio. I druga stvar, zbog nedovoljnog zastupanja interesa Republike Srpske u zajedničkim institucijama BiH, odnosno u institucijama BiH. Ja bih zaista volio da izađu ljudi koji politički stoje iza ovoga, koji su rekli da će njihove stranke podržati jedan ovakav pristup, i da kažu, dakle da je to razlog zbog čega će oni stati iza toga, između ostalog ... koju smo dobili, a to je zato da treba kažnjavati ministra Šarovića zato što je nedovoljno zastupao interese Republike Srpske, ministar koji je ministar u Vijeću ministara, odnosno ministar BiH. Zato evo, za kraj, dakle očekujem da imamo jedan pošten pristup, jedan pošten odgovor prema građanima ove zemlje. Ja mislim da je sasvim legitimno da se prave različite kombinacije, prave se većine na ovoj ili na onoj osnovi ali nije pošteno da se ljudi na ovakav način zavaravaju i da se ustvari, evo ovo je 2013. godina, dakle od '95. godine mi smo manje ili više ali u ovome mandatu u potpunosti imali jedan pristup vođenja ove zemlje na stalnim krizama, na stalnim sukobima, na stalnim konfliktima, da bi u isto vrijeme ustvari ti ljudi koji to kreiraju imali izgovor da kažu stvarno ne može BiH ići naprijed. A oni koji su najodgovorniji zašto ona ne ide naprijed, evo bave se ovim čime se mi danas ovdje bavimo. Ja smatram da mi moramo imati snage u BiH da prekinemu jednu ovako negativnu praksu, jer ako će ovo biti neki model kako će ova zemlja funkcionisati i poslije izbora 2014. godine onda nije bitno ko čini neku većinu. Ali mislim da se mora pokazivati odgovornost za preuzeto stanje i mora se pokazivati odgovornost za ono zapravo čemu mi trebamo ići. Jer, oni koji vode zemlju a koji su je sad u ovom momentu doveli u ovakvu poziciju u kojoj se mi nalazimo ja mislim da moraju prije svega izaći za ovu govornicu i danas reći što nakon ovoliko kriza stvaraju još jednu. I s druge strane ko će odgovarati za stanje koje je pred nama, i ko će odgovarati za potpuni ćorsokak u kojem se nalazi BiH. Hvala vam lijepo.
Zahvaljujem. Replika, poslanica Dušanka Majkić. Izvolite.
Pa, replika kolegi Šepiću. Ja se nadam da Vi imate u vidu da nemamo svi kratko pamćenje kada je u pitanju taj stalni sukob o kome govorite i ti stalni konflikti, i moram Vas podsjetiti na vrijeme vaše vladavine koje će ostati upisano crnim slovim. Pa, recimo da vas podsjetim da smo pet godina donosili Zakon o popisu stanovništva i da imamo sve ove probleme koje imamo zahvaljujući tome što smo pet godina se bavili, uz vaše svesrdno insistiranje da to ne bude nikad, da smo došli do Zakona. Drugo, da pokretanje vitalnog nacionalnog interesa na ključnim zakonima koji su uslov za liberalizaciju, ključni zakoni koje EU posmatra dobro, šta radimo sa Zakonom o državljanstvu, sa 15 Zakonom o jedinstvenom matičnom broju gdje pokrećete pitanje na proceduru zaštite nacionalnog interesa. Je li to efikasnost i brzina kojom se SDA koristi kada je u pitanju evropski put. I na kraju nije korektno kada govorite o ministrima, vašim ministrima koji će takođe ostati upamćeni. Ministarstvo odbrane neće još godinama uspjeti da se izvuče iz haosa u kome je ostavljeno a o Ministarstvu bezbjednosti da i ne govorim. Dakle, molim Vas da budete dosljedni kad pominjete vaš veliki angažman u prethodnom periodu.
Zahvaljujem. Poslanik Senad Šepić ima prvu repliku. Izvolite.
Ja predlažem da kolegica Majkić presluša recimo svoj govor prije godinu dana kada smo ovdje smjenjivali ministra vanjskih poslova. Kada smo imali inicijativu, imali neko, kako se zove, grupisanje nekih poslanika, da napravimo front koji će smijeniti jednog od onih koji je sada najodgovorniji što imamo ovakvo stanje u zemlji. Bilo bi dobro da poslušate recimo taj stenogram. To se lako, vrlo brzo može naći. Kada je u pitanju SDA, naravno da su i tada stvari na određen način išle sporo zbog blokada i stotina blokada koje mi imamo. Ali gospođo Majkić, Vi znate da u tom periodu, dakle nije bio u pitanju ni Sporazum o stabilizaciji i pridruživanju, ni evropski put, naravno nećemo pričati oko toga kakavu smo poziciju i kakav smo položaj imali u Vijeću Evrope, ali sve one reforme, prave reforme koje su značile zajednički put i zajednički pristup, po kojem smo svi mi živjeli bolje ma gdje se nalazili, na bilo kom prostoru u BiH, urađeni su kada je SDA imala stvarnu snagu. I tada smo dobar dio tih stvari radili naravno s vama, samo se nikada nije moglo desiti, dakle da mi vodimo procese u ovoj zemlji, da demokratizaciju institucija, sistema države, dovodimo u pitanje time što ćemo, danas je kolega Belkić spominjao, nemojte da imamo poslanička pitanja. Prije smo toga imali praksu da smo 6-7 ključnih zakona glasali po hitnom postupku. Nismo uopće imali raspravu oko toga, kako će izgledati sukob interesa, kako će izgledati Izborni zakon, kako će izgledati Sud i Tužilaštvo. Dakle, mi sada u ovom periodu kada ne vodi SDA ključne procese, a vi ste i ostali i sada s druge strane, dakle sada u ovome periodu imamo situaciju da ste uspjeli ove aktuelne partnere dovesti u poziciju da je države sve manje. Dakle, to je ta razlika koja je ključna i koja će se vrlo brzo otprilike i pokazati, poslije izbora 2014. godine, sigurno će biti jak partner sa ove strane koji će čuvati državu BiH i radićemo to na način da nikome u ovoj zemlji neće biti tijesno i da nikome u ovoj zemlji neće biti šteta što otprilike to tako radimo. Ja mislim da je to put kojim trebamo ići. I dakle, kada napravite tu analizu, onda ćete vidjeti da je to ogromna razlika između onoga što je radila SDA, jer su rezultati ono što treba da bude naše mjerilo, i ono što imamo sada.
Replika, poslanik Saša Magazinović. Izvolite. 16
Uvaženi predsjedavajući, zamjenici predsjedavajućeg, kolegice, kolege, ostali prisutni, sve vas pozdravljam. Ja zaista nisam u ovoj fazi rasprave se htio javiti, ali nekako me kolega Šepić natjerao na to jednom svojom, onako populističkom izjavom, vjerovatno koja je rezultat direktnog tv prenosa, je li tako. Interesantno je, ne mogu to da ne primjetim, da su se kolege iz SDA javili i zapravo oni jedini brane SDS do sada i advokatišu za njih, od procedure, preko razloga i ostalo. Interesantno je, dakle primjećujem. I to je sasvim legitimno pravo. Zadnji put kada su advokatisali jedni drugima to je tragično završilo, sa milionom raseljenih ljudi i da ne pobrajam druge posljedice. Ali o tom potom, ako se otvori ta raspraprava imamo još mnogo toga po tome reći. Nego da na startu posložimo neke stvari. Jučer Vijeće ministara se izjasnilo o inicijativi SNSD-a. I u toku rasprave se govorilo o obrazloženju koga je pomenuo i uvaženi kolega Šepić, dakle dio obrazloženja gdje se kaže da ministar Šarović se nije dovoljno zalagao za interese RS-a. Tu se slažemo, to ne može biti razlog za smjenu državnog ministra. Očigledno se radi o obrazloženju napravljenom za glasačko tijelo, za koje se istovremeno bore i SNSD i SDS. I definitivno je da je obrazloženje napravljeno za dnevnopolitičke svrhe i ono je više marketinško nego suštinsko. I kolega Šepić je u tom dijelu svog izlaganja u pravu kada kaže – hajmo govoriti o stvarnim razlozima. A šta su stvarni razlozi i šta je istina? Istina je da imamo ogroman politički sukob koji se uglavnom dešava u području BiH koje se zove Republika Srpska, između ove dvije političke stranke, dakle SNSD-a i SDS-a. I taj sukob prijeti da se prelije i na institucije BiH i paralizuje ih. Mi to nećemo i ne možemo dozvoliti, taj luksuz nemamo. Mi se danas ne izjašnjavamo ovdje da li smo za SDS, koji je organizovao doček Krajišniku, a protiv SNSD-a, koji maše referendumom ili obratno. Dakle, nije to ono o čemu se mi danas izjašnjavamo. Mi u SDP-u nemamo emocija ni prema jednima ni prema drugima i čak šta više ne dijelimo iste vrijednosti.
Vrijeme za prvu repliku isteko.
Zadnja rečenica, međutim mi ćemo se danas opredjeljenjem svojim glasajući zapravo opredjeliti za ili protiv blokade funkcionisanja institucija BiH i u tom smislu ćemo svoju odgovornost demonstrirati svojim glasanjem. Hvala vam.
Poslanik Asim Sarajlić, ispravak netačnog navoda. Izvolite.
Hvala gospodine predsjedavajući. Nemam potrebu ovdje da štitim kolegu Šepića od gospodina Magazinovića, ali mi je jako drago da se šef Kluba SDP-a javio ovdje za repliku. I da samo kolegu Magazinovića podsjetim, 17 dakle nije davno bilo, izbori 2010. godine, dakle, njegov šef partijski, današnji ministar vanjskih poslova i Saša u toj delegaciji, prvi susret nakon izbora oko formiranja vlasti su upravo imali sa delegacijom SDS-a. Toliko o ovoj retrospektivi i istorijskom osvrtu ko je skim prouzrokovao milion raseljenih i žrtava itd. Da podsjetim da je SDP u to vrijeme turbulentno zaledio svoj politički rad. Dakle, ovo što mi imamo danas jeste upravo ono o čemu je gospodin Šepić govorio. Gospodin Džaferović je ukazao na pravni okvir ove situacije i mi ćemo o tome još raspravljati. Ali gospodin Šepić je rekao da smo mi danas taoci dva čovjeka u BiH, gospodina Dodika i gospodina Lagumdžije koji pokušava da bude gospodin Dodik. Da budu autonomni vladari i da svi budemo robovi, i institucije i zakonodavna i izvršna vlast ove zemlje da budu robovi stanja ovih dvaju, da kažem lidera koji preferiraju da vode ova područja u BiH. I zapravo je žalosno da od, evo podsjetili smo i na smjenu, pokretanje smjene gospodina Lagumdžije ovdje, da zapravo ono i o čemu je kolega Živković govorio na prethodnim sjednicama, o ponudama ko će dati bolju ponudu i kakvu ponudu, da se evo u tome već treću, evo četvrta godina, bavimo. Nije sporno, evo SDA nema u vlasti. Zašto je danas na tapetu gospodin Šarović i ostali? Ko će sutra biti, da bi ostao gospodin Lagumdžija ministar vanjskih poslova? O tome je pitanje. Zašto se gospodin Lagumdžija i Dodik ne dogovore o nekoj ključnoj stvari na Evropskom putu ili NATO putu itd.? Zašto stalno imamo samo smjene, zašto stalno imamo atake na institucije ove zemlje, na Sud, na Tužilaštvo, na određene agencije, zašto se ljudi hapse, evo bez naloga Suda i Tužilaštva itd.? O čemu mi ovdje pričamo? Dakle, BiH će izaći ako Bog da iz ove krize, izaći će nakon izbora 2014. godine, ali ovdje moramo imenovati krivca za današnje stanje. Nije to gospodin Bevanda. I on je talac ove današnje situacije. Ovdje su krivci u BiH jedino gospodin Lagumdžija i gospodin Dodik. Hvala.
Zahvaljujem. Za repliku se prijavio poslanik Saša Magazinović. Izvolite.
Da moj kolega Sarajlić ima fobiju, opterećenje, kako god to hoćete da nazovete, predsjednikom političke stranke koja je pobijedila njegovu stranku na prošlim izborima i koji je personalno osvojio mnogo više glasova, bili su na istoj listi, nego sam Sarajlić, to znamo, to nam je poznato, mislim bar nama ovdje u sali. Danas je prenos pa se onda to malo mora predimenzionisati, jer vjerovatno neko od familije gleda, pa da onda kaže poslije prenosa – bio si odličan, neka si mu ono rekao, svaka ti čast i tako to. Međutim, kada govorimo o razgovorima u ovoj državi mi smo obavezni, svi koji se bavimo ovim poslom, da sa svima razgovaramo. Mi smo obavezni da učinimo, svaki od nas, svoj maksimum da se u ovoj državi stvaraju partnerstva, partnerstva na konkretnim projektima. I to je dobro, to je dobro i tome treba težiti. I svako partnerstvo je dobro. Sve dok personifikacija tog partnerstva nisu vezane zastave i raseljeni ljudi. Sve ono što nema tu vrstu posljedica kao partnerstvo to je dobro. 18 I kada se već vraćamo u prošlost ja ne mogu da se ne prisjetim ni tog Dejtona kada je na stolu bila ponuda o zabrani SDS-a. Pa evo, neka se i ostali prisjete ko je bio protiv toga da se SDS zabrani. Ali to su već neke stvari, hajmo govoriti o budućnosti. A kada govorimo o budućnosti onda govorimo o dijalogu, govorimo o partnerstvu, govorimo o pomirenju u BiH. I mi smo jasno to demonstrirali. Nije važno ko je pozicija, ko je opozicija. To su promjenjive kategorije, danas je jedno, sutra je drugo. Ali važan je pristup. A pristup treba da bude, da probamo svi zajedno u svom kapacitetu, nečiji je veći, nečiji skromniji, nije bitno, ali da svi zajedno probamo dati doprinos da se neke stvari pomjere sa mrtve tačke. I ja znam i razumijem i na neki način i ne zamjeram kolegi Sarajliću koji ima problem da opravda 17 godina katastrofe, da mora naći nekoga, neku stranku, grupu ljudi ili bilo šta drugo kako bi usmjerio pažnju javnosti na tu stranu. Vidite, vrlo je teško u vrlo kratkom vremenu ispraviti nešto što se 17 godina razvaljivalo. A to što se 17 godina razvaljivalo se zove BiH. I BiH nisu razvaljivali samo oni za koje gospodin Sarajlić misli, nego i njegova stranka koja ima veliku odgovornost.
Vrijeme je isteklo.
Hvala vam.
Zahvaljujem poslaniku Magazinoviću. Bila je to druga replika. Drugu repliku ima i poslanik Sarajlić. Izvolite.
Hvala gospodine predsjedavajući. Dakle, koliko sam ja lično i ljudi koji danas sjede u Klubu SDA razvaljivali ovu državu o tome mi možemo pričati dakle, skim smo mi vezali zastave, gdje smo se ponašali i kakvi su stavovi o agresiji na BiH, recimo kolege Magazinovića, to ćemo mi raspraviti. Dakle, ja se ovdje ne javljam ni da me vidi moja majka, ni supruga, ni ciljana populacija i ne interesuje me koliko je imao gospodin Lagumdžija glasova, ja govorim o trenutnom stanju u državi koje jeste katastrofalno i za koje je on direktno kriv. Dakle, direktno je on kriv. Dakle, sjetimo se izbora 2010. godine, sjetimo se koliko je trajala kriza vlasti u BiH, formiranje Vijeća ministara, formiranja vlasti na nivou Federacije. To kolege iz HDZ-a ovdje, dobro znaju. Da nije moja mati možda hadžinica kriva zašto je vlast nakon godinu i po došla u BiH i ovo Vijeće ministara. Ko je okupio ove lidere šestorke, pa se formiralo Vijeće ministara? Da nije možda Zlatko Lagumdžija? Dakle, SDA je tada bila inicijator svih pozitivnih, naravno ne sama. I dakle, ono o čemu ja govorim, gdje su vaši, gospodine Magazinoviću, prijedlozi ispred SDP-a na tom evropskom putu? Gdje je vaš amandman na Ustav po pitanju Sejdić-Finci, šta ste to vi predložili, šta ste vi to predložili ovom Parlamentu, što je na proevropskom putu? Evo predložili ste vojnu imovinu, Zakon o vojnoj imovini zajedno sa SBB-om i mi smo to kao opozicija podržali. Umjesto da na tome čestitate vi sada tražite neke banalne razloge da bi ovdje opravdali svog šefa. A ja ovdje odgovorno tvrdim da Zlatko Lagumdžija, da bi sačuvao svoju poziciju u Vijeću ministara i da bi sačuvao SDP u vlasti, će Dodiku dati sve. I to pokazuje i današnja sjednica. Evo nema SDA u 19 Vijeću ministra. To pokazuje danas SDS, sutra vidjećemo ko će doći na red, SBB, HDZ, nebitno je, da bi se proizvodile krize, o čemu je gospodin Šepić govorio. Šta može Lagumdžija dogovoriti sa Dodikom? Može podjelu sredstava Elektroprenosa da bi se krpili entitetski budžeti, a da bi se razvaljivala krovno preduzeće koje je formirano na nivou države i koje upravo stagnira zbog blokade Dodika i kao sad je Lagudmžija nešto riješio. I mogu se dogovoriti da uvedu italijanskog partnera na Srednju Drinu i da Ministarstvo koje vodi Šarović je smetnja i zato ga danas ovdje smjenjujemo. Dajte da otvoreno pričamo o tim stvarima. Dakle, ja ukazujem na dva ključna problema u BiH, na sveukupnu krizu koju živimo tri godine, a to su Lagumdžija i Dodik.
Zahvaljujem. Replika, poslanik Drago Kalabić. Izvolite.
Zahvaljujem predsjedavajući. Evo, iako pokušavamo na neki način da, sačekujući da rasprava ide u skladu sa tačkom dnevnog reda, to ide naravno, što se ne može izbjeći, i u neke druge pravce. Ja bih samo podsjetio kolegu Sarajlića da ne ode predaleko u ovom bošnjačkom sukobu, jer ove kamere su došle zbog srpskog sukoba. A vi odoste, iznevjerićete te ljude koji su ovo organizovali, nebili Srbi međusobno, pa ste im sad, nisu oni ovo zbog vas organizovali. Tako da vodite računa, da malo smirite tu vrstu problema u Federaciji. Znači, moram reagovati na par stvari i reći, evo već sam i ja solidan broj godina ovdje nakupio i kada posmatram i slušam danas ljude iz, jer samo vi pričate, iz SDA, imam osjećaj, vaša politika je kao burek, ali bez mesa. Sa strane to izgleda kao da nešto ima, kad zavirite nigdje mesa a i ono tijesto što ima od uvozne pšenice stare. E tako to izgleda, kad, kad, ja ne znam da li vi sebe slušate. I obično mnogi i kada otvore taj vaš burek vide o čemu se radi i onda bježe od vas na ovaj način. Vi ste jedina partija koji ste ovdje svog ministra smjenjivali. Znači vi, imali priliku da ga izaberete i nas ovdje držali kao taoce tri mjeseca smjenjujući svog ministra. ____________(?) [[nije uključen mikrofon]]
Nemojte s mjesta, molim vas.
Ne slažem se ni sa ovom konstatacijom da vas samo žene gledaju. Žene obično i ne vole da gledaju, nego gledaju ovo i drugi. Znači vi, vi koji ste svog ministra, i držali cijelu koaliciju, smjenjivali, sad držite predavanje i ne znam da li sebe slušate. U jednoj rečenici i Vi i gospodin Šepić kažete da je katastrofa, da je vrlo loše, da ništa ne valja, da nikada nije gore. A kada oni, koje činite odgovornim za tu katastrofu, pokušavaju da nešto promjene, vi horski skočite i ne date i 20 branite to. Čekaj, je li valja ili ne valja? Je li ministar Šarović dio ovoga što ne valja? Pa ja, pa ja samo pokušavam da vas slušam šta pričate. Katastrofa kada oni koji vladaju pokušaju da nešto promjene, to je isto kad ovom majstoru oduzmete alate i kažete što nisi napravio, ne znam, bolje burek, i onda ga pitate za to. Mislim da ispadate smiješni. Mislim da nije, nije korektno jer ovdje i oni koji gledaju svi se sjećaju svega. Nije obrazloženje SNSD-a, ne stoji ocjena da ono nije na mjestu. Onaj ko zastupa interese RS-a to ne znači da je protiv interesa drugih. Ako bude ocjena da gospodin Bevanda ne zastupa dobro Hercegovinu, a za nas je to prihvatljivo, ne znači da će on zastupajući Hercegovinu biti protiv RS-a ili protiv BiH. Odakle vam ta teza? Pa svako ima svoje brige, svoje potrebe i one su,
Vrijeme za repliku je isteklo.
i one su prihvatljive dok god nisu uperene protiv nekoga drugog. Tako da naš stav je bio u tom smislu. Mi danas nećemo priuštiti ovima koji priželjkuju neku vrstu unutrašnjeg sukoba, vlast u RS-u je jako stabilna i nema nikakvih problema za razliku od Federacije koja, nije mjesto da ja otvaram, jer drugima držim predavanje, pa da ja ne bih otvarao, a mi nećemo priuštiti danas priliku onima koji se nadaju nekakvog žestokog srpskog sukoba, niti je mjesto, niti vrijeme, niti ima potrebe za tim, niti ima potrebe za takvim lelekom iz SDA, zato što vlast jednog ministra mijenja.
Repliku ima poslanica Azra Hadžiahmetović, a sve ostale molim da dok poslanik ili poslanica govore da se ne javljaju za riječ dok je ne dobiju. Izvolite kolegice Hadžiahmetović.
Zahvaljujem predsjedavajući. Bilo bi korisno ovdje u ovoj sali malo popraviti tehniku jer maloprije kada su pomenute žene u ovoj diskusiji mi nismo imali priliku da čujemo o čemu je riječ, pa možda ne bi bilo loše da to ponove. Ali evo i ja da dam doprinos ovoj diskusiji, replikama koje su izvan teme o kojoj govorimo. Dakle, kolega Kalabiću, nije problem u Federaciji. Ja ne znam o čemu se ovdje diskutuje, jer malo samo da se podsjetimo. U Federaciji su SDA i SDP partneri u vlasti. Oni drže Federalnu vladu. Jednako tako kolega Sarajliću nije država samo na Marijin Dvoru. Nemojte diskusiju sa kolegom Magazinovićem, odnosno sa SDP-om u ime stranke ili u ime kluba poslanika, u kontekstu pranja od odgovornosti bilo koga ili bilo koje političke opcije ovdje, adresirati kao da se to vas ne tiče. Dakle, vlast u ovoj državi dijele u Federaciji i SDP i SDA, u kantonima i SDP i SDA, i molim vas poštedite ove poslanike i javnost, kada se već referirate na kamere, činjenice kao da apsolutno ne učestvujete u svemu ovome. I niste vi jedini. Ja se izvinjavam što se vama obraćam, zaista, ali evo hoću da apeliram da se vratimo na tačku dnevnog reda. I kolega Kalabiću prestanite više govoriti da je problem ovdje na relaciji SDA – SDP kao federalni problem. Nije, oni su partneri u vlasti, drže Federalnu vladu. Hvala vam. 21
Poslanik, Beriz Belkić ima diskusiju. Izvolite.
Eto ja sam maločas govorio vezano za ove naše procedure i principe i principjelnost kako funkcioniramo. Mi smo praktično i ovu raspravu pretvorili u replike koje u najvećem broju slučajeva nisu imale veze sa dnevnim redom. Ali evo, da ja kažem ono što mi imamo u Stranci za BiH vezano za ovu situaciju. Prvo zahvaljujem se Televiziji BiH što je danas ovdje. Samo nisam mogao odgonetnuti šta je razlog, da li neki od ovih zakona o akcizama, dobrobiti životinja itd. ili se izvršava zaključak ovog Parlamenta. Ali evo, saznat ćemo. Izgleda mi smo danas, što bi narod rekao, potjerali zeca a istjerali medvjeda. I čut ćemo mi svašta ovdje. Po nama ovo nije politički događaj planetarne važnosti, niti će biti neke koristi za ljude u ovoj zemlji, niti će doći do određenih vidljivih napredaka, kada je riječ o ukupnoj političkoj i ekonomsko socijalnoj situaciji u BiH. Dakle, mi jednostavno ovo doživljavamo kao nastavak obračuna unutar vladajuće strukture koja je najavila da djeluje na platformi, programskoj koaliciji i donosi promjene u odnosu na mandat 2006.-2010., od čega ništa nije bilo. Dakle, nije ovo početak personalnih obračuna, ovo je nastavak u kojem su učestvovali i ranije imenovani a kasnije razriješeni kadrovi iz svih stranaka, izuzev ovih nekoliko stranaka koje sjede u ovoj zadnjoj klupi, gdje je i Stranka za BiH, koja praktično može da kaže da je u ovom mandatu opoziciona stranka. Vrlo ću ja kratko o obrazloženju. Ovo o čemu je govorio gospodin Bašić, Šepić itd., mi 10 godina ovdje u ovom Domu govorimo, tvrdeći da ovo nije Dom entiteta, tvrdeći da su ovo institucije a ne zajedničke itd. Međutim, evo i u oficijelnim dokumentima, televizijskim emisijama, novinskim natpisima imate izraz zajedničke institucije. Dakle, to je opšte prihvaćeno i nije problem. Problem je šta ko razumijeva pod tim. Sigurno da gospodin Mirko Šarović je radio u interesu građana, odnosno u interesu BiH, institucije čiji je dio. I na sam taj način je radio u interesu i Federacije i RS-a, ali nije to to, čigledno, da kažem, za nas je ovo jednostavno nastavak obračuna. Mi nećemo učestvovati u ovome, ovo nije naš posao. Dakle, mi smo bili prilično jasni. Tako smo se odnosili i kada se je postavljalo, je li ima neki problem gospodine Sarajliću? Nema jel, evo i ja Vama da klimnem, dobro.
Kolega Sarajliću, ja Vas sada zaista molim da omogućite poslaniku da, evo već nekoliko puta dekoncentrišete ljude koji govore.
Nije, nije, mi smo se samo pozdravili, sve je u redu, živ bio.
Molim Vas nemojte se pozdravljati, Vi imate riječ i izvolite. 22
Dakle, da zaključim, pa Vi mi ne pomažete, cijelo vrijeme ne pomažete ljudima, ali eto, dakle da ja zaključim. Evo, zaključujem gospodine Bećiroviću, zaključujem. Dakle, ovo nije naš posao, mi smatramo ovo obračunom vladajućih struktura za koje smatramo da će se nastaviti, da ovo danas neće biti kraj, da će se nastaviti. Hvala lijepo.
Zahvaljujem poslaniku Belkiću. Sljedeći za riječ se je prijavio poslanik Mladen Bosić. Izvolite.
Hvala predsjedavajući. Evo, ja sam čekao da se javim za riječ očekujući da će predsjedavajući Savjeta ministara, gospodin Bevanda, izaći i obrazložiti ovo što nam je dao kao zaključak Savjeta ministara, obrazložiti zašto on u skladu sa propisima nije izašao i rekao – ja tražim ostavku gospodina Šarovića zato što to od mene traži SNSD, jer je tako učinio kada je bila priča o smjenama SDA. Čekao sam da čujem od predstavnika SNSD-a, koji su podnijeli ovu inicijativu, da obrazlože tu inicijativu. Ova rečenica ovdje koju smo čuli nekoliko puta, i koja ima svoj nastavak, koji niko nije pročitao, koji kaže da oni preuzimaju na sebe odgovornost, od sada pa na dalje, da će oni bolje braniti interese RS-a nego što su to radili sa SDS-om. Očigledno nema veze sa realnošću i svi znamo da ovo obrazloženje nije nešto što je stvarni razlog. E sad, šta je stvarni razlog ja mislim da bi mi trebali da otvorimo tu raspravu. Prije svega ja moram da se zahvalim Mirku Šaroviću, Mirku Okoliću i Radmili Mitrović na poslu koji su do sada radili kao ministar i dva zamjenika u Savjetu ministara. I SDS im je zahvalna što su taj posao uradili na najbolji mogući način i što su ispunili očekivanja onih koji su ih predložili na ta mjesta. Mirko Šarović je čovjek koji je obavljao najviše dužnosti u ovoj državi. Bio je predsjednik RS-a, bio je član Predsjedništva BiH, znači i predsjedavajući Predsjedništva BiH. I prihvatio je da u ime stranke vrši dužnost ministra u novom Savjetu ministara sa željom da stranka da najveći mogući doprinos da se nekako krene nabolje. Nažalost, evo sad mogu da konstatujem da su ove protekle tri godine, od posljednjih Opštih izbora 2010. godine, godine koje su pojeli skakavci. Nigdje nismo došli, ništa nismo napravili. Sve što je napravljeno napravljeno je u pojedinačnim slučajevima dobre volje. Znači, da li je razlog iz obrazloženja to što naši ministri i zamjenici nisu dobro radili jasno je svima, ne. Evo sada ću vam ispričati anegdotu koju sam neki dan čuo, ustvari komentar koji sam čuo od jednog funkcionera EU, gospođe koja kaže da su oni bili zabezeknuti kada je prije izvjesnog vremena u ime Srbije Rasim Ljajić Bošnjak iz Srbije, i Mirko Šarović Srbin iz BiH zajedno napravili dogovor da se odupru pritiscima EU da se otvori tržište. Možda je to jedan od grijehova Mirka Šarovića. Možda to nekome ovdje smeta. Da li je grijeh Mirka Šarovića što je tražio da se otvori rasprava oko toga da li strancima treba davati energetske resurse naše, što je upozorio da BiH ima obavezu da obezbijedi iz obnovivih izvora 20% do 2020. Godine, i da ukoliko damo i te posljednje resurse strancima mi tu obavezu ne možemo ispuniti. Možda je i to grijeh. Vjerovatno jeste. Ali, upravo 23 zbog ove situacije je jasno mi dalje sa ovim političkim snagama, sa ovakvim političkim stavovima, sa politikom koja se svodi samo na svađu, podmetanje nogu, zavaravanje i obmanjivanje građana, sigurnonećemo daleko doći. Ja vidim da nema gospodina Bevande ovdje. Slažem se sa kolegom Džaferovićem, ovo je sve posao koji nije utemeljen na aktima i na zakonima. Ali vjerovatno vladavina većine i nasilje većine nad manjinom će završiti ovaj posao ovdje danas. A to što nema Bevande ovdje, što nije izašao i obrazložio da on traži smjenu Mirka Šarovića, vidim kao mali zračak moralnosti i stida što učestvuje u ovom ružnom poslu. Takođe i Magazinović koji je pričao o tome kako oni neće glasati za i protiv Šarovića, nego će glasati za spriječavanje blokade Savjeta ministara dovoljno govori o ovoj ukupnoj situaciji ovdje. Je li vas neko ucijenio gospodine Magazinoviću s nečim? Jesu li vam rekli blokirat ćemo institucije ukoliko vi ne istjerate Mirka Šarovića iz Savjeta ministara? Ovdje malo ko otvoreno govori šta je problem. A problem su politički odnosi. Politički odnosi, neprincipjelne koalicije, odnosi bazirani isključivo na trgovini. Ja tu malo drugačije stvar vidim od kolega iz SDA. Ja mislim da je ovdje politička osovina oko koje se sve vrti, osovina Dodik-Čović. Sama činjenica da su svi politički lideri bili pod napadom, osim njih dvojice, jasno govori šta je pozadina čitave ove situacije. I neka se gospodin Lagumdžija ne zavarava. Oni su javno, Dodik je to javno rekao na televiziji, otvorili konkurs za bošnjačkog partnera, ko će im prići, očekujući da će se stranke sa bošnjačkim predznakom utrkivati ko će biti bliže vlasti. Ja tako vidim taj čitav proces. I tako vidim i odgovornost za ovakvo stanje u koje smo došli svi zajedno. Pema tome, ono što je dobro u ovome je da su maske pale. Kad maske padnu moraju se tražiti nova rješenja, mora doći do promjena. Promjena ta koja znači skidanje onih koji rade, skidanje onih koji vuku naprijed je nešto što će dovesti tek do stvarnih promjena. A te stvarne promjene će vjerovatno doći 2014. godine. I nemojte se zavaravati da je narod toliko neobrazovan politički i toliko primitivan da možete više sve da mu poturite kao istinu. Ja već sad znam da će doći do velikih promjena. Prije svega znam da će doći do promjena u RS-u, i sjetite se mojih riječi – ovaj klub ispred, SNSD-ov Klub će imati pola manje poslanika nego što ima sada. I to će biti rezultat ove i ovakve politike koje vode. To će doći za nešto manje od godinu dana. Ali ova država i ovaj narod treba ovakvu politiku i ovakve lične interese i ovakve trgovine da trpe još godinu dana, to je ogroman period. Sveli smo politiku na običnu trgovinu. U ovoj zgradi još odzvanjaju riječi – ko da više. Čuli smo te riječi ovdje za govornicom od strane SNSD-a. Poslije smo čuli te riječi od strane SDP-a – ko da više. Niko ne spominje zajednički interes. Niko ne spominje kako ćemo mi svojim sredstvima se zadužiti pa napraviti hidrocentralu, nego kako ćemo podijeliti ono što se našlo na nekom računu koji je namijenjen za razvoj elektroprenosa u BiH.
Vrijeme od 10 minuta je isteklo.
Gospodo, ovakvom politikom nećemo daleko doći. Hvala.
Za repliku se prijavio zamjenik predsjedavajućeg Milorad Živković. 24
Zahvaljujem. Evo i ja ću početi sa anegdotom. Usput kada smo išli ovamo, od kolpotera smo uzimali „Slobodnu Bosnu“ i čovjek je rekao ne dajte i ne dirajte Mirka Šarovića, on je dobar za BiH. Puno je bilo Bosne i Hercegovine u diskusiji SDS-a, malo RS-a, samo jednom i to na kraju. Ovdje su već i prežaljeni ministri i zamjenici SDS-a jer se već javno pohvalio njihov rad, a onda se spominju određene procedure koje nisu uredu, iako je svima jasno da je ovdje sve i poslovnički, i zakonski i ustavno uredu. Da je mila BiH ljudima iz SDS-a pokazuje i podatak koji ne može da se laže niti da politikanski o njemu govori, da je najveći broj zakona 2002. i 2006., kada ste vi bili vlast ovdje na nivou BiH, doneseno u ovome Parlamentu, 229, za razliku od '96.-'98. god. 20, '98.- 2000. god. 23, 2000.-2002. god. 63, 2006.-2010. god. 44. Vjerovatno, ovaj saziv, znate koliko je doneseno. I vi kažete da ćete naći partnera i to na političkoj osnovi, ne na trgovini u mandatu 2014. do 2018. da ovdje napravite BiH. Opet puno Bosne i Hercegovine. I isti taj narod u RS-u koji živi nema kratku pamet, i isti taj narod dobro zna kome će dati povjerenje da brani interese RS-a ovdje. A interese RS-a u Savjetu ministara samo Zakonom o tarifi, za koji ste glasali samo vi iz SDS-a, je narušeno, ako ništa zbog toga što je data nadležnost ovome Savjetu ministara kojeg vi želite da napravite vladu od njega, a ne da ostane Savjet ministara, kako to piše i u zakonu, je način na koji mislite da dobijete glasove u RS-u. Hoću da vam kažem da je vrijeme da se vratite na zemlju, da je vrijeme da shvatite da vas ima samo pola od poslanika SNSD-a u ovome Parlamentu. Da je vrijeme da znate i da su do izbora godinu dana i da je danas dan kad ćete progutati samo prvu gorku pilulu u vezi sa političkim djelovanjem, a onda slijedi svaki dan sljedeća, dok se ne vratite na mjesto gdje vam je mjesto. Hvala.
Replika, poslanik Niko Lozančić. Izvolite.
Zahvaljujem gospodine predsjedatelju. Pa, ne misleći uopće sudjelovati u ovoj rašamonijadi, ali moram reći, zbog zdravog i čistog razuma, neke stvari uvaženom gospodinu Bosiću. Vi ste nama u svom obraćanju se obratili kao jedan žestoki oporbeni čelnik, kao da nikad niste omirisali vlast i kao ni da sad u ovom trenutku ne sudjelujete, kroz osobe i gospodina Šarovića i druga dva zamjenika ministra, u toj istoj vlasti. Kao da vas uopće nema. Znači vi ste dio vlasti još uvijek. Mi još ne znamo, možda vi prejudicirate rezultate glasanja, možda vi znate nešto što mi ostali ne znamo. Šta ćemo ako ova inicijativa propadne, šta ćemo s Vašom raspravom onda? Šta ćemo s Vašom raspravom ako inicijativa propadne? A Vi već prežalili i Šarovića i Okolića i gospođu zamjenicu ministra, već ste ih prežalili. To je jedna stvar. Prebacivati lopticu bilo kome drugom, Vi ste za mene jedan od ravnopravnih, jedan od ravnopravnih lidera šestorke, još uvijek. E sada nama pričati ovdje kako postoji neka osovina ovakva, onakva, pazite to ste trebali na tim sastancima na kojima ste sudjelovali potpuno ravnopravno. Vi da ste prije mjesec dana, prije šest mjeseci, prije godinu dana istupili iz te šestorke sa argumentacijom koju ste danas ispričali, ja bih Vam aplaudirao, to bi bilo principjelno. Ali da 25 danas govorite o nedostacima drugih s kojima ste skupa kreirali stanje kakvo danas mi imamo, nemojte, nije korektno. Hvala lijepo.
Replika, poslanik Mladen Bosić. Izvolite.
Znači, prvo na ovo posljednje da odgovorim. Tačno je da smo učesvovali i ja sam rekao, ovdje je svaki doprinos poboljšanju stanja bio individualan, slučajan, nestrateški i neplanski. I zato sam i rekao da je gospodin Šarović radio dobro svoj posao. Ako slučajno ne bude izglasana njihova smjena onda ćemo mi sjesti i razmisliti šta da radimo. Znači, onda ćemo mi kao stranka donijeti odluke kako dalje. Ako bude izglasana smjena jasno je koja je naša pozicija. Prema tome, ovo o čemu ja pričam je valjda manje više jasno svima. Jasno je ko pravi dogovore, ko predlaže zakone, ko su glavni partneri, a ko su sporedni igrači u šestorci. Pitajte gospodina Raguža šta misli o tome. Odgovorio bih na ovo gospodina Živkovića, što kaže puna usta Bosne i Hercegovine SDS- u. Pa mi svoju politiku ne vodimo na nesreći drugog. Znači, naš zahtjev prema Šaroviću je bio da na mjestu ministra BiH radi u korist svih. U korist i RS-a, i Federacije i BiH, on je zadužen za to, jer je on ministar BiH, a ne da radi tako da će podmetati kuke i raditi nešto protiv Federacije da bi navodno RS-u bilo bolje. To je odgovor na ono kako smo mi očekivali od naših ljudi da rade svoj posao i kako su ga oni zajedno radili. I na kraju, evo sad da razgolitim sve. Šta je u pozadini ovog napada? Znači nije Šarović, nisu ljudi koji su loše radili. U pozadini napada je prikrivanje onoga što se dešava u RS-u, da u RS- u se otvaraju svaki dan nove afere. U RS-u sudovi presuđuju na stotine miliona odšteta strancima. U RS-u javno govore da je iz jedne fabrike u inostranstvo otišlo 800 miliona KM. U RS-u penzioneri imaju manje penzije nego u Federaciji. U RS-u ima puno problema s ovom vlašću. I to je razlog ovog nasrtaja ovog puta na SDS.
Tri minute za ispravak netačnih navoda ima poslanik Slavko Jovičić. Izvolite.
Hvala gospodine predsjedavajući. Prvo, kao da je vanredno stanje pa danas BH televizija prenosi ovo, a imala je milion boljih i razloga i situacija da bude direktan prenos. Ali dobro. Uvaženi gospodine Bosiću, kao predsjednik stranke, naravno ne mogu Vam ja oduzeti pravo, ali vi danas ovdje govorite više nego što ste za tri godine prisutni na Parlamentu. Ja Vas vidim na početku sjednice, nestanete do glasanja i nema Vas. A danas zbog direktnog prenosa Vi ste vodje cijelu priču iz RS-a prenijeli na nivo BH. Ko pominje RS danas. Niko nije ovom inicijativom tražio smjenu Mirka Šarovića što je protiv BiH, i što je RS ogorčena, i SNSD što je ogorčen nekim navodnim poslovima za koji se samo vi zalažete i vama je draga BiH. A eto, kao mi smo protiv svega. 26 Gospodine Bosiću, ja potpuno Vas razumijem da Vi branite svog ministra i to je legitimno pravo, i o moralnim kvalitetima gospodina Šarovića ja ne bih govorio, govorimo danas o poziciji koju obavlja ministar Šarović, ali ću vam reći, ovdje kada je SNSD preveo Dejtonski sporazum i svima dostavio na klupe, da čak ni poslanici SDS-a nisu htjeli da uzmu i baš sam kontrolisao na čijim sjedištima su ostali ti prevodi Dejtonskog sporazuma. Hajde što nije SDA uzeo, to je logično, oni neće nikada to prihvatiti. A danas velika priča o BiH, a zna se da samo može funkcionisati Dejtonska BiH, nema druge. Nema predratne, nema poslijeratne, nema od jučer, nema od 2010., nema od kada je Slavuj poslanik, nema od kada ste vi poslanici. Ima Dejtonska BiH i ona samo takva može funkcionisati. I molim vas lijepo, gospodine Bosiću, ovo ne želim da bude personalni obračun sa Vama i sa bilo kime iz SDS-a, ali zašto svaku priliku koristite da cijelu političku neslogu koju Vi pravite na nivou RS-a, i tamo radite šta hoćete u Parlamentu, to je dozvoljeno demokratsko pravo, niko Vam ne uskraćuje, želite da prebacite na nivo BiH. I uvijek vam je to cilj. Pa, da li je to smjena, da li je to neka inicijativa, da li je to pogrešan ulaz na koji ulazimo mi ili gdje mi sjedimo, a vi sjedite na nekom drugom spratu. Vi ćete sve iskoristiti da u cijelu tu priču upetljate ni kriva ni dužna predsjednika SNSD-a koji nije član Parlamenta. Pominjite ovdje člana Parlamenta, gospodina Živkovića, Kalabića, mene, gospođu Majkić, gospođu Milicu, Lazu Prodanovića, Boška Tomića, Sašu Bursaća, pa evo i našeg koalicionog prijatelja Kunića. Pominjite poslanike koji su ovdje u Parlamentu, a ne tamo iz RS-a.
Vrijeme je isteklo.
Ma trebalo bi, javiću se za diskusiju, biće vremena, naravno. Hvala.
Samo u skladu sa Poslovnikom. Riječ ima, odnosno repliku, Borislav Bojić. Izvolite.
Uvaženi predsjedavajući, dame i gospodo. Ja ću pokušati da kažem nekoliko stvari, naravno ne želeći da to bude samo u odbranu gospodina Mladena Bosića, predsjednika naše Srpske demokratske stranke, koji to daleko bolje radi od nas, dakle on i jeste prvi čovjek u SDS-u i sve što je kazao stojim iza toga, a ima toga još što naravno nije moguće kazati ni u 10 minuta, niti u 3 minuta replike. Ali na samom početku moram da kažem da sam zgražen, ili zgrožen, ili kako god hoćete, diskusijom gospodina Živkovića koji kaže da zbog SDS-a navodno je manje Republike Srpske. Gospodine Živkoviću ne bi je ni bilo da nije bilo ideološkog tvorca RS-a. Nemojte tako da se obraćate političkoj partiji čijim zaslugama je stvorena Republika Srpska. I tvrdim Vam da će ovaj postupak Saveza nezavisnih socijaldemokrata da ima ozbiljnu štetu prije svega za RS.
Kolega Sarajliću molim Vas, kolega Bojić govori, molim Vas da saslušate ovu diskusiju. 27
Ima jedan vrlo rogobat izraz, koji neću sada upotrijebiti, kada je u pitanju kvalifikacija postupka koji ste vi napravili tražeći saveznike da se obračunate sa SDS-om, ima mjesta gdje ćemo to da radimo, a to je RS i Narodna skupština RS-a. Tamo treba da raspravimo ta pitanja, a ne tražeći saveznike kako bi ste se ovdje obračunali sa političkom partijom, sa SDS-om. Osjećam se jako tužno što u ovom Parlamentu govorim na način na koji sada govorim, a uzrok tome i posljedica ste upravo vi i vaša inicijativa SNSD-a, koji će dugoročno ostaviti posljedice po predstavnike RS-a koji će ubuduće biti birani u zajedničke institucije da štite interese RS-a i srpskog naroda i svakako svakog onoga ko voli RS, bez obzira iz kog naroda dolazi. To je, dakle ono ključno gospodine Živkoviću što želim da Vam kažem. Želim da Vam kažem isto tako kada je u pitanju Zakon o tarifama, pošto gospodin Šarović nije u mogućnosti da odgovori na to pitanje, a ja imam jako malo vremena, biće prilike, dakle, zajedno smo glasali, jednoglasno smo usvajali predmetni zakon, nemam vremena da vam čitam, a biće prilike u diskusiji, dakle ono što je kazala Privredna komora RS-a, mnoge firme iz RS-a poput „Beme“ i drugih. Ali da iskoristim ovo vrijeme da samo kažem jednu rečenicu, dakle osobi koja je ovdje dala određene kvalifikacije Mladenu Bosiću poput Slavka Jovičića koji je ovdje demagog i on je, dakle kontrolisao šta se sve uzimalo od strane SDS-a ovdje, da sjećam se gospodine Jovičiću, Vi ste to radili i kad je Narodna skupština RS-a bila na Palama i takve osobe se često nazivaju konvertitima. Prema tome isteklo mi je vrijeme, a biće prilike da raspravimo i o ovim pitanjima.
Kolega Šepić je imao diskusiju i jednu repliku, ima još jednu repliku. Izvolite.
Pa ja mislim da je uvijek dobro kad se predsjedavajući i zamjenik predsjedavajućeg Živković javi, jel' on britko onako u glavu udari šta je ustvari suština, i dobro je da smo imali ovu diskusiju danas u kojoj on kaže, citiram – grijeh je što su ti ljudi donosili zakone i što su se ustvari pokušavali u Savjetu ministara, odnosno Vijeću ministara ponašati kao neko ko pravi jaku vladu i zbog toga ih treba smjeniti. I moj kolega se Živković hvali kako je u proteklom mandatu donešeno dvjesto i još nešto zakona u Parlamentu BiH, pa je to ustvari ključni problem što ove ljude treba smjenjivati, a ne što se dičimo time što smo u ovome mandatu proglašeni najneuspješnijim, Živkoviću, ne samo ovdje u BiH već u regionu. Ja sam jednom imao jednu nezahvalnu ulogu da sam u ime ovoga Parlamenta učestvovao na jednoj diskusiji s kolegama, javnoj emisiji na TV Al Jazeera o funkcionisanju parlamenata u regionu. Moram vam reći kako sam se teško i ružno osjećao u toj takvoj poziciji, al' ustvari sam doveden u tu takvu poziciju jednom logikom koju ste Vi maloprije spomenuli, a to je da je, da treba što manje donositi zakona u ovome Parlamentu i da trebamo činiti ustvari da ova institucija i ova zemlja ne funkcioniše. Bosić je tu, ne želeći biti njegov advokat, odgovorio – ne mislim da u ovoj zemlji možemo praviti ikome sreću a da to radimo na nesreći drugih. I zato svaki pristup i svaka politika koja u tom pravcu pokušava postavljati odnose u BiH ja vjerujem da će je i ljudi prepoznati, vjerujem da će i ljudi u RS-a isto tako to prepoznati. Jer smo nedavno kad smo radili jednu analizu vidjeli da 92% ispitanih ljudi u našoj zemlji na pitanje – šta mislite da trebaju političari u BiH da imaju kao prvu temu svog političkog djelovanja, 92% je ljudi reklo – posao, dajte nam nova radna mjesta, dajte nam posao, 28 de riješite ovo pitanje Evrope. 82% ljudi smatra da treba da postanemo hitno članica EU. Mi jedno pričamo a s druge strane očito sve činimo da do toga ne dođe. Ali ono zbog čega sam se posebno ovdje javio, mislim da je to bitno da otprilike tako vodimo i tako kanališemo narednu raspravu, jer ćemo se na kraju ovoga morati opredijeliti spram ove Inicijative, dakle ja očekujem da partneri iz Federacije, koji su rekli da stoje iza ovoga što radi SNSD, iza ovoga što radi Dodik, ustanu i zaista nam kažu jesu li oni svjesni u šta dovode zemlju, jesu li oni zapravo svjesni u kakvoj se mi svi situaciji nalazimo i šta su oni spremni da podrže. Ako su s nečim ucijenjeni, jer sam čuo od kolege Magazinovića, dakle da će učiniti sve da institucije BiH funkcionišu. Trebaju nam reći jesmo li s nečim ucjenjeni, ako ne budemo danas ušli u jednu ovakvu priču hoće li se, hoće li biti blokirane institucije države BiH. Ja nisam siguran da je to tako. A ovu pravu istinu i one prave razloge zbog čega smo danas u ovoj ovakvoj raspravi ja očekujem zaista da to danas čujemo. I ono što ćemo u narednom periodu morati raditi, dakle mi ćemo morati otvarati diskusiju na izgradnji zajedničkih politika, i zajedničkog dogovora, i zajedničkih planova i voditi zemlju na bazi unutrašnjeg dogovora, a ni u kom slučaju kreirati samo stalne sukobe i konflikte. Ja vjerujem da će to ljudi i na izborima iduće godine ... Hvala lijepa.
Predsjedavajući, uvaženi kolega Denis Bećirović ima riječ. Izvolite.
Ja mislim kada poslanici diskutuju u Parlamentu bilo bi dobro da prvo sami vjeruju u ono što govore a onda da bi neko drugi povjerovao u to šta oni govore. I kolega Šepiću kada pokušavate da zamaglite oči javnosti, da nekakvim demagoškim istupima pokušate da na jedno uho čujete ono što govori Živković, a na drugo da ne čujete ovo što govore ljudi iz SDS-a, ja Vam ovako objektivno kažem – poslušajte pažljivo šta Vam govore ljudi iz SNSD-a i šta Vam govore ljudi iz SDS-a. Ljudi iz SNSD-a Vam govore, s čim se ja ne slažem, da je malo BiH, nje treba da je i više da bi mogla da realizira svoje ciljeve na svom evroatlanskom putu, ali paralelno s ljudima iz SNSD-a ovdje Vam javno ljudi iz SDS-a govore da su oni formirali Republiku Srpsku, da su oni tvorci Republike Srpske itd., to su njihove izjave. Saslušajte i jednu i drugu izjavu, pokušajte iz svega toga izvući neku pouku, a ne da ovdje širimo demagogiju na odgovarajući način koja će biti prihvatljiva samo za nekoga ili za jedan dio publike u ovoj zemlji. Kada govorite, isto tako, ko to izaziva krize, pa ko vama brani da Vladom Sarajevskog kantona upravljate bez kriza. Da li ima neko ko to brani? Nema. Da li vam neko brani da ne pravite krize u Federaciji? Pa to radite, je li tako? Zašto Predsjedništvo BiH, gdje SDA ima člana Predsjedništva a SDP nema, zašto tu nema neke bolje situacije nego što je u nekim drugim organima? Dajte da pokušamo na jedan objektivan način govoriti, a da ne otvaramo neke stvari i da ne pokušamo ljude kanalisati, da čuju jedan dio priče, a da ne čuju drugi dio priče. Ovdje vrlo jasno i jedni i drugi govore, a iz toga bi trebalo izvući neku pouku a ne pokušati politikantski ovdje i jeftino poentirati. 29 Replika, poslanik Dragan Vrankić. Izvolite.
Hvala lijepo. Poštovane kolegice i kolege. Ja vjerujem u ono u šta govorim, a govorim to da ovdje nema iskrenosti i vrlo je malo ima u BiH. Jedino je bio iskren gospodin Bosić i žao mi je što nije tu, kad je na kraju rekao šta je po njemu pravi razlog, pa prema tome trebao je se onda ispričati onoj izreki da je kriv, ne znam, dogovor Čović i Dodik. Najlakše je optužiti drugog. Ali evo, pošto je on rekao da je to istina, onda mislim da je to bilo korektno da je onda povukao tu riječ. Ovdje svi se pozivaju na BiH, a ako ćemo govoriti istinu nje ovdje ima jako malo. Osnovni problem je što je ova zemlja podijeljena na dva entiteta i ovdje se faktički formalno se poziva na BiH. U jednom entitetu je većinski jedan narod, u drugom drugi i defakto se sad vodi prepirka i sukob ko će dobiti simpatije da u tom entitetu bude vozač u autobusu koji se zove taj entitet. To da nema razlike unutar entiteta kad se dođe u neki ... nacionalnih njihovih pitanja to ćemo se uvjeriti na jednoj od narednih točaka, recimo ovo pitanje koje je postavljeno oko Konjević Polja, vidjećemo da su onda svi iz RS-a jedinstveni, ili recimo kad se pokušava riješiti pitanje oko Izbornog zakona, odnosno evo kako je to neko nazvao hrvatskog pitanja preko bošnjačkog pitanja, ovaj, kad se dogovori jedna strana u Federaciji i onda to, je li, druga opcija od dvije najjače političke opcije nađe načina da opovrgne i onda mi vidimo da su oni vrlo jedinstveni kad treba riješiti neko od vrlo važnih pitanja. A za nas je najvažnije pitanje rješavanje institucionalne ravnopravnosti hrvatskog naroda u BiH i kad se to riješi mi ćemo onda doći na jednu zdravu osnovu da možemo dalje rješavati sva ova pitanja. Mi danas ne glasamo, ja osobno ne glasam o gospodinu Šaroviću, kojeg izuzetno cijenim i sve njegove kolege, mi danas ukoliko se budemo opredijelili, moramo se opredijeliti za onoga ko će podržati institucionalnu ravnopravnost hrvatskog naroda. Hvala lijepa.
Druga replika, poslanik Slavko Jovičić. Izvolite.
Hvala gospodine predsjedavajući. Pa, ja sam ovdje, postoje stenogrami a ne to što ću ja reći sad da bi zabilježila kamera, ja sam protiv rekao, protiv sam prenosa jer ovo nikog ne treba da interesuje, ali sam ovdje desetinu puta rekao i molio kolege iz SDS-a ne pominjući stranku, ja stranku pominjem samo što su oni članovi te stranke, nikad ništa nisam rekao ružno o bilo kojoj stranci, bilo kojem pojedincu, o bilo kojem narodu, ja to ne radim, ali sve što imate probleme SDS rješite to u RS-u sa SNSD-om. Imate tamo svoje poslanike i ne prenosite sve nesporazume, jer vi pravite haos u RS-u u Parlamentu i onda tu atmosferu želite da prenesete na nivo BiH. Dalje, nikad u životu nisam se bavio demagogijom i nisam ja konvertit kako ste Vi to rekli, ja sam sticajem okolnosti imao takvu ulogu da budem sudionik raznih događaja, predratnih događanja u ovoj sali, u sali sprat niže. Nakon golgote kao čovjek u drugoj poziciji na Parlamentu 30 RS-a, u muzeju prve sjednice članova Predsjedništva, jer ova zgrada nije bila u funkciji, itd., itd., i došao do poslanika u drugom mandatu. Nije tačno da smo mi iz SNSD-a, kolega Bursać i ja, glasali za tarife. A zašto nismo glasali? Zato što taj Zakon o carinskim tarifama nisu podržali ni naše kolege iz SDA, jer sam ja tada bio predsjedavajući te parlamentarne komisije i dvije godine nikom nije bilo u interesu da taj Zakon ili Prijedlog zakona dođe na dnevni red, prvo komisije, nisu podržali ni kolege iz hrvatskih stranaka. Kako odjednom da taj Zakon bude sad ključan i prvi se pojavi Zakon taj od nadležnog ministarstva i ministra u Parlamentu i sad je kao on navodno glavni razlog sukoba i nekih raskola sa SDS-om. Gospodo draga, SNSD je ovdje sedma godina i SNSD nikad nije radio protiv BiH, nego je samo štitio Ustav. A kad kažem da ni jednu nadležnost Republike Srpske nismo prenijeli na nivo BiH, ponavljam vam da razumijete dobro, to ne znači da smo protiv BiH, nego smo štitili Ustav, a Ustav jasno kaže kakva je pozicija RS-a u tom Ustavu. I šta nam sad spočitavate vi da smo mi neki koalicioni partneri bilo koga. Nema ovdje koalicije nikakve, ovdje su partnerski odnosi iz nužde da funkcioniše BiH. Mi hoćemo da ona funkcioniše ali u punom kapacitetu da se prizna i postojanje Republike Srpske. Hvala lijepo.
Imamo nekoliko prijavljenih replika. Ja bih molio da se u replikama koncentrišemo na ono što je ispravak netačnog navoda. Prvi za repliku se prijavio poslanik Adnan Bašić. Izvolite.
Zahvaljujem gospodine predsjedavajući. Morao sam bar kratko da se obazrem na sam početak. Ja sam apelovao na razum, nažalost shvatam, kao i vi, ako želite da priznate, da ga je danas bilo vrlo malo u svemu ovome. Dizanje ovolikih tenzija od svakoga od nas ko se danas javio za diskusiju nije dobro i neće voditi pravom rješenju. Na kraju krajeva pošto ovo treba da je replika, koristiću pravo najstarijeg poslanika da vas upoznam sa jednom drevnom mudrušću i molim vas da bar pokušate po njoj da postupite. Ona glasi – Bože moj daj mi hrabrosti da prihvatim stvari koje ne mogu promjeniti, Bože moj daj mi odlučnosti da promjenim ono što mogu promjeniti i Bože moj daj mi mudrosti da razlikujem prvo od drugog. Hvala.
Poslanik Atno Domazet, ispravak krivog navoda. Izvolite.
Pa evo, ja sam neposredno potaknut da uzmem riječ primjedbom koju je iznio gospodin Šepić tražeći od SDP-a da se izjasni u čemu smo mi to ucijenjeni od SNSD-a. No prije davanja odgovora na to pitanje htio bih da iznesem jedno svoje razmišljanje, da ovdje o politici i trgovini u politici kao nekom zlu govore oni koji su najveći virtuozi u toj trgovini. To mi liči otprilike na to kao kad bi se menadžeri koji su majstori u tržišnoj ekonomiji žalili na tržišnu ekonomiju. Dakle, 31 stvarno te pridike nemaju nikakva smisla i jednostavno su skretanje sa onog suštinskog problema, a to je problem po, o temeljnim načelima SDP-a, problem reintegracije BiH i jačanje njene sposobnosti da osigura svoj socio-ekonomski razvoj i integriranost u evroatlanske integracije. Mi, želim to da istaknem, prihvatamo ustavnu strukturu BiH, poziciju entiteta, poziciju države i zalažemo se za modernu decentraliziranu evropsku državu. Prema tome, niti negacija, niti glorifikacija entiteta, dakle nešto što je potrebno da se donosi, dolazi do optimalnih rješenja vodeći računa o interesima građana. SDA je istaknuo da vodi računa o zaštiti države i o državi itd. Ja mogu samo da kažem da je SDA zaista spreman da štiti državu makar i preko leđa građana. Mi usvojimo Zakon o jedinstvenom matičnom broju, riješimo problem koji nam građani ističu, a onda se proglašava povreda vitalnog nacionalnog interesa i traži ta zaštita. Mi nismo za takav način građenja države. Na kraju želio bih da kažem da ćemo mi pokazati odgovornost kod glasanja, odgovornost za trenutak u kome se BiH nalazi, a to je da preveniramo krizu, jer mi nismo došli u krizu, mi imamo,
Vrijeme je isteklo za repliku.
imamo nisku učinkovitost, ali je ključna stvar to da mi želimo da se očuva integritet institucija i da se očuva proces, reformski proces, proces promjena koje su započete za koje mi po intenzitetu nismo zadovoljni ali vjerujemo da je ono što je pravo pitanje za BiH. Hvala lijepo.
Korekciju citata, koji je netačno naveden a koji bi mogao biti uzrok nesporazuma, ima i poslanik Zijad Jagodić. Izvolite.
Zahvaljujem predsjedavajući. Uvažene kolegice i kolege sve skupa vas pozdravljam. Prije svega da pravo kažem računao sam da na ovakvom redoslijedu da ipak se suzdržim, da ne repliciram, ali ono što bi želio da istaknem jeste da je ovo od velikog značaja upravo što mediji danas imaju priliku i narod da prati šta se dešava u ovom Parlamentu. Jer u svakom primjeru, bez obzira što su pojedini kolege i kolegice izašli vani, smatram da u njihovom razgovoru moglo se zaključiti u kom pravcu koja stranka se izjašnjava kada je u pitanju današnja tačka dnevnog reda i smjena u pogledu ministra Šarovića. Ono što mogu lično reći da sam zadovoljan da sam i sam inicijator ovog medijskog praćenja, jer ... da je i narod imao u BiH priliku da u protekle dvije i po godine čuje šta ko govori, šta ko predlaže, šta ko inicira, sigurno bi bilo daleko jasnije, ali ovo danas upućuje posebno ...
Ali kolega Jagodiću niko nije bio protiv prenosa danas. 32
Slažem se, slažem se.
Kome replicirate?
Međutim, upravo Vama, Vama želim.
Jesam li ja bio protiv?
Jeste, Vama želim da repliciram zato što sam čekao red, definitivno ne mogu ...
Morate čekati red, šta je sporno?
Molim Vas, čujte, stanje definitivno kad je u pitanju ministar Šarović, ja takođe ne želim o imenu i prezimenu da govorim, ali ono što mogu reći da je, prateći rad Ministarstva vanjske trgovine i ekonomskih odnosa, zaista u proteklom periodu toliko učinjeno u tom Ministarstvu. Kad je u pitanju „higijenski paket“ ja znam koliko je tamo učinjeno posla. Mislim da definitivno problemi su u izvršnoj vlasti, odnosno u, praktično parlamentarnoj većini između SNSD-a i SDP-a na federalnom nivou. Što se tiče samog SNSD-a da je situacija katastrofalna oni svakako traže u raznim smjenama svako tri mjeseca misleći da će doći do nekog rješenja, međutim očito iz poteza u potez praktično SNSD čini katastrofalne greške, što je meni zaista žao, to se odražava na cijelu državu. Međutim, isto tako SDP se ne može nekim, praktično konkretnim potezima pohvaliti, jer samo činjenica da imamo preko 1.700.000.000 maraka od raznih međunarodnih institucija nepovučenih sredstava što ih ne koristimo u ovom momentu kada narod je praktično u oba entiteta nezaposlen, kada očekuje rješenja. U ovakom momentu ako idemo prema smjenama ovo mi samo daje uputu da praktično parlamentarna većina, prije svega SNSD i SDP, žele ići u pravcu odgađanja izbora, pa vjerovatno u tom periodu naredne dvije, tri godine očekuju da bi popravili svoj rejting. Ja smatram da upravo danas moramo povesti računa i praktično svi razmisliti i zamisliti se u kom pravcu danas glasati kad je u pitanju smjena ministra iz SDS-a. Toliko, hvala.
Dobro, bila je to replika. Nova replika, Darko Babalj. Izvolite.
Evo, da vas sve pozdravim. 33 Ja ću pokušati biti, dati svoj ustvari odgovor gospodinu Magazinoviću, gospodinu Jovičiću, gospodinu Živkoviću i gospodinu Kalabiću. Naravno da ću uzeti rasprave u diskusiji o ovoj tački dnevnog reda, a što se tiče replike pokušaću biti drugačiji od njih. /poslanik Babalj šuti/ [[zajednička diskusija]] Zamoli bih Vas da upozorite kolege da ne komentarišu, da me ne smetaju u koncentraciji.
Ja sam svašta doživio na ovom mjestu predsjedavajućeg, ali uvijek ima novih iznenađenja. Ali molim kolege za pažnju.
E sad možete zamisliti kako je meni slušati nebuloze i gluposti. Hvala.
Riječ ima poslanik Amir Fazlić. Izvolite.
Dobro, molim Vas predsjedavajući da se stvore uslovi da mi koji dugo čekamo na diskusiju počnemo sa svojom diskusijom.
Slažem se s Vama i zato upozoravam poslanike SDA da stvore uslove da možete govoriti. Izvolite.
Moram, moram priznati da kako je diskusija i vrijeme diskusije pojedinih članova, mojih kolega odmicalo da i neke stvari ponovljene, pa ću ja pokušati da malo budem kraći, a malo me je i replika kolege Babalja ovako inspirisala, pa možda nešto ja novo uspijem reći u Parlamentu, mada je dosta toga danas rečeno. Prvo, evo dva i po sata smo već u raspravi i drago mi je da je predsjedavajući Vijeća ministara ovdje i da sluša raspravu. Činjenica da je u jednom većem dijelu rasprave bio odsutan, ali mislim da se ovo najviše njega tiče. On je persona koja vodi Vijeće ministara, on je premijer vlade ove države i on treba danas da čuje šta to poslanici razmišljaju o potezu koje je Vijeće ministara uradilo na sjednici 23.10.2013. godine. I ovdje smo dobili na sto svi izvještaj u kome se kaže – da je na 66. sjednici, održanoj 23.10., većinom glasova uz 3 glasa protiv podržana inicijativa za potrebom rekonstrukcije Vijeća ministara itd. 34 Ja moram da napravim jednu paralelu. Predsjedavajući Vijeća ministara je na moju diskusiju kod smjene ministara iz SDA bio jako korektan i na moje pitanje dao odgovor, znači odmah je izašao, jer ja sam pitao – da li je zadovoljan sa radom ministara iz SDA? Bilo je tad riječi o ministrima Muhamedu Ibrahimoviću i Sadiku Ahmetoviću. Znači, i ja bih volio da predsjedavajući Vijeća ministara nam kaže, da upozna ovaj Parlament koja to tri ministra nisu podržala smjenu gospodina Šarovića? Da li je gospodin Šarović i drugi koji se mijenjaju radili svoj posao u skladu sa zakonima, da li su imali inicijative, da li su dobro radili, da li su loše radili, zašto? Juče smo imali sjednicu gdje poslanici pitaju, ja sam postavio predsjedavajućem Vijeća ministara pitanje – Šta je to pozitivno u radu Vijeća ministara u mandatu od kako je on, a šta je to negativno? Moram reći da je u svim medijima izreklamiran dobro ovaj odgovor pod a), pozitivno šta je tu urađeno. I moram priznati da je u jednom momentu dok je ministar Šarović odgovarao kazao – da će možda neki drugi put zajedno odgovoriti na neka pitanja. Ja sam tad, juče vidio, znao sam da se sprema smjena ministra trgovine i tad sam pomislio da se odustalo od smjene, da je predsjedavajući Vijeća ministara kao autoritet, da on može reći liderima – stanite, ovo je tim s kojim ja mogu da napravim posao, da evropske integracije idu svojim tokom, da evo imamo fiskalnu stabilnost i da imamo niz dobrih stvari, jer se o lošim stvarima nije govorilo. Nije se govorilo kako žive građani u BiH, nije se govorilo gdje smo to stigli i niz drugih stvari. Zato bih zaista volio zbog daljeg toka diskusije i prozivam predsjedavajućeg Vijeća ministara i molim da izađe i kaže razloge smjene ministra i drugih koji se danas mjenjaju. Da navede razloge i da nam kaže koji to članovi Vijeća ministara nisu glasali za smjenu. Moja diskusija ne ide u smislu da ja branim ministra zato što je iz SDS-a, ja ovdje želim da BiH zadnju godinu pred izbore ima stabilnu vladu, ja želim da ova vlada, da ovo Vijeće ministara najzad napravi iskorake za sve građane BiH. Hoće li ti iskoraci biti pozitivni ako se smijeni ministar koji, ne znam eto kako je radio, sad ćemo čuti, sad će predsjedavajući Vijeća ministara to nama objasniti. Pošto pretpostavljam, znači nemam pravo, ali pretpostavljam da u nas sve poteze vuku lideri i danas se čulo raznoraznih ocjena koji su to lideri krivi. Ja nekad kao poslanik razmišljam da bi mi trebali dobro i detaljno razmisliti da idemo na izmjenu Ustava i uspostavimo vijeće lidera u ovom Parlamentu i da napravimo tamo tačno ko je lider, ko nije i da znamo ko je odgovoran u ovoj zemlji, da kažemo to su ti, kad se oni dogovore to treba Vijeće ministara i Parlament da predloži. Znači, oni su neki X, ja neću ni jednog prozvati. Dalja moja diskusija, jer neću imati više vremena, ali će biti replika, zavisi od Vašeg odgovora gospodine predsjedavajući. Ja smatram, ovo je druga rekonstrukcija, da ste i Vi odgovorni i da nakon ovakvih poteza trebate podnijeti ostavku i da mi izaberemo novo Vijeće ministara, ekspertno Vijeće ministara ili neko Vijeće ministara gdje će ući možda neki, neki ovi dobri ministri i da ovo Vijeće ministara povuče zemlju naprijed. Ja Vas molim da budete odgovorni prema ovoj zemlji i prema ovim poslanicima. Zahvaljujem.
Ja još jednom podsjećam kao predsjedavajući Doma da ću svakome ko se prijavi u skladu s Poslovnikom dati priliku da se obrati u poslovnički predviđenom vremenu. Repliku, ima poslanik Niko Lozančić. Izvolite. 35
Zahvaljujem. Na početku ove replike pozivam predsjedatelja Vijeća ministara da se ne obraća povodom ove teme, nije ovo inicijativa predsjedatelja Vijeća ministara. Nemojte praviti, nemojte se praviti naivni, pa vi kao da ste svi pali s Marsa ovdje. Kako je Vijeće ministara konstituirano? Vi ste gospodine Avdiću sudjelovali u konstituiranju ovog Vijeće ministara. Kako je konstituirano? Je li predsjedatelj Vijeća ministara raspisao natječaj pa izabrao ko mu odgovara, a ko mu ne odgovara, izabrao eksperte po natječaju koji je on proveo ili su mu stranke dostavile kandidate – uzmi ili ostavi? I sad je on u situaciji, i nije ovo rasprava da ne glumimo ovdje neke velike demagogije, nije ovo rasprava o gospodinu Šaroviću, ovo je rasprava o odnosu SNSD-a i SDS-a. Naše opredjeljenje je pitanje hoćemo li se opredijeliti da u parlamentarnoj većini ostane SDS ili SNSD, ništa više. Mi možemo licitirati koji je ministar dobar, koji je loš, u ovakvim uvjetima nije korektno, nije korektno ovaj, ja zato sam se javio, pozivat evo predsjedatelja Vijeća ministara da on kaže šta on misli. Ma dajte molim vas, ma dajte molim vas, pa Vijeće ministara je dostavilo jasno šta misli, Vijeće ministara u kvalificiranoj većini, točka, vjerovatno vodeći računa o tome da se osigura nastavak funkcioniranja institucija. Prema tome, ovaj, i ništa nije novo nego što je bilo juče i ništa nije drugačije nego što je bilo juče. Ovoliko lamentiranja, ovoliko, ne znam ni ja, kuknjave kako je to nekad bilo drugačije. Kada? Nikad. Uvijek smo mandatare dobivali od političkih stranaka koje čine parlamentarnu većinu, imena i prezimena budućih ministara. A mandatar je samo formalno prenosio to, i to svi znamo. Ja sam to radio kao predsjednik Federacije, gospodin Bevanda je to radio kao predsjedatelj Vijeća ministara, možda bi on izabrao i drugačije, ali nije on birao i on ni sad ne bira između pojedinaca. Ali svi to znamo da je tako, ali bi smo eto teret kompletne odgovornosti, kompletnog problema prevalili ponovo na leđa predsjedatelja Vijeća ministara. E malo sutra. Drugo pitanje, je li mislite da je ugodno preuzeti poziciju mandatara sa godinom dana kašnjenja. Zašto smo kasnili? Zašto je gospodin Bevanda tek nakon godina od izbora preuzeo dužnost? Nemojte da se vraćamo, možemo se vratiti i na to. Vi se pozivate na Ustav i zakon, pa de ga poštujte malo u Federaciji, vrapci znaju da ste formirali vlast u Federaciji neustavno, vrapci to znaju. Ali tamo kao Ustav ne mora važiti.
Vrijeme za repliku isteklo.
I ovaj, volio bi da malo uspostavite principe, pa u skladu s principima da se ponašate.
Repliku ima poslanik Amir Fazlić. Izvolite.
Gospodine predsjedavajući. Ja izuzetno cijenim kolegu Lozančića i razumijem njegovu repliku i razumijem njegovu potrebu da brani, potrebu da brani predsjedavajućeg Vijeća ministara. I ja predsjedavajućeg Vijeća ministara i cijenim, ali je neshvatljivo da Parlament vodi raspravu o smjeni ministra i dva 36 doministra, i već ko je naveden, a da predsjedavajući Vijeća ministara ne kaže dvije rečenice. Mi smo dobili u pisanoj formi, ja hoću da znam kao poslanik, imam pravo, koji to članovi Vijeća ministara nisu glasali za ovakav ... Svi mi znamo kakve su prakse u Bosni, ja se uopšte nisam vraćao u svojoj diskusiji na neku praksu. Na kraju krajeva uspostavljena je jedna stabilna parlamentarna većina koja je preuzela da nosi teret BiH ka evropskim integracijama i svim drugim reformama. Znači, ja sam, moje je mišljenje da nakon druge rekonstrukcije da i predsjedavajući Vijeća ministara gubi legitimitet i da bi se trebao zamisliti i kao moralan čovjek, a on to jeste, podnijeti ostavku da idemo u traženje nekog novog rješenja, novog predsjedavajućeg i novog Vijeća ministara stručnijeg, boljeg, sa manje ovih političkih utakmica. Znači, to je moje mišljenje i ja stojim iza toga.
Replika poslanica Aleksandra Pandurević. Izvolite.
Hvala uvaženi predsjedavajući. Ja moram replicirati kolegi Lozančiću. Neću ponavljati ono što je govorio uvaženi kolega Džaferović, koji sad trenutno nije tu, ali član 15. Zakona o Savjetu ministara kaže – predsjedavajući Savjeta ministara može pokrenuti postupak za smjenu ministra i zamjenika ministra. Ako Parlamentarna skupština donese odluku o potvrdi smjene ministra ili zamjenika ministra predsjedavajući Savjeta ministara dužan je u skladu sa postupkom predviđenim članom 10. ovog Zakona imenovati novog ministra, odnosno zamjenika. Dakle, ja pretpostavljam kada je SNSD uputio ovu inicijativu i kada je ona upućena Savjetu ministara, očekivali su da predsjedavajući Savjeta ministara postupi u skladu sa zakonom, kao što je to uradio u slučaju kada je dobio jedno pismo lidera SDP-a u slučaju smjene ministara. Šta smo mi umjesto inicijative, izjašnjenja predsjedavajućeg Savjeta ministara dobili? Dobili smo izvještaj u vezi sa inicijativom o potrebi rekonstrukcije Savjeta ministara, a ne predsjedavajućeg. Gospodine Bevanda ovo nije inicijativa za smjenu Mirka Šarovića. Inicijativu za smjenu ministra ili zamjenika pokrećete isključivo Vi. Šta ostali ministri u Savjetu ministara misle to apsolutno nije bitno. I mi očekujemo takav dokument. Ja Vas shvatam, ovo što su kolege, kolega Lozančić rekao – predsjedavajući nije birao sastav, da se Vama u rukama našao vruć krompir, ali ako ne možete s tim da se pomirite časno je i da podnesete ostavku, pa da biramo novi Savjet ministara. Ako Vi smatrate i legitimno je da Vi nemate pravo da mjenjate skupštinske većine jer Predsjedništvo na osnovu određene skupštinske većine i daje mandat predsjedavajućem, a znamo u ovom slučaju očito da se ne smije ovdje da se podnese ostavka, jer Predsjedništvo ne bi dalo mandat, kako je već jednom dalo, BiH. Ali ja Vas molim, Vi kažite, napravite nam ovdje dopis – na osnovu zahtjeva Parlamenta, ja Vjekoslav Bevanda predsjedavajući Savjeta ministara pokrećem inicijativu za smjenu Mirka Šarovića i ništa nije sporno. Inače ovaj Parlament jedino što danas može učiniti u skladu sa zakonom jeste da usvojimo zaključak da tražimo od predsjedavajućeg Savjeta ministara da se izjasni ili da nam kaže da se neće izjasniti o ovoj inicijativi. Sve ostalo je kršenje zakona koje će u konačnici dobiti sudski epilog. Hvala.
Replika, Mato Franjičević. Izvolite. 37
Premda se jednim dijelom slažem s kolegom Džaferovićem da procedure koje se tiču, koje reguliraju ovo čime se sad bavimo, kako kad je riječ o Parlamentarnoj skupštini BiH tako i kad je riječ o Vijeću ministara, dakle nisu u potpunosti jasne. Mislim da je nesporno u ovom slučaju nekoliko stvari. Prva, da je Klub zastupnika SNSD-a svoju inicijativu za smjenu jednog od ministara u Vijeću ministara i dvojice zamjenika uputio Parlamentarnoj skupštini BiH, a ne predsjedatelju Vijeća ministara. Iz toga onda proizilaze i neke druge proceduralne obveze koje naprosto nisu takve naravi kakve biste vi voljeli da jesu. Druga stvar, ukoliko želite iskonstruirati potrebno da se iz ove problematike, koja je takva kakva je, pređe na višu razinu pa da se raspravlja o nepovjerenju Vijeću ministara, predsjedatelju Vijeća ministara i Vijeću ministara u cjelini, nitko vam ne brani da, jednako kao što je to napravio Klub zastupnika SNSD-a i pokrenuo ovu inicijativu, vi pokrenete svoju inicijativu koja će možda završiti pozitivno možda negativno, ali proceduralno nema nikakvih prepreka i tu je procedura jasna. I samo naprijed. Dovoljno, hvala.
Replika, poslanica Milica Marković. Izvolite.
Hvala gospodine predsjedavajući. Pa, nevjerovatno izgleda u ovom Parlamentu da ljudi, poslanici zapravo kolege čitaju određene članove iz Poslovnika onako kako njima odgovara sad u ovom trenutku. I da se čovjek pita da li u tolikom obimu neprincipijelnosti da li uopšte svako sebe sluša šta danas priča u ovom Domu i u ovom Parlamentu. Ovdje se pokušava imputirati predsjedavajućem Vijeća ministara da je on sad za nešto kriv ovdje u proceduri, mada ja mislim da je procedura sasvim uredu i da je u skladu i sa Poslovnikom i sa Zakonom i da ovi ministri, sve i jedan, i ministri i zamjenici, nisu došli po javnom konkursu nego su produkt političkog dogovora između partija. I vi iz SDS-a sad to problematizujete kao da niste učestvovali u situaciji koja nije bila davno kada su mijenjani ministri SDA da bi ušao SBB u vlast i niste tad čitali ni Poslovnik, ni Zakon, ništa, nego ste obaviješteni da je predsjednik SDP-a, gospodin Zlatko Lagumdžija, čitaj SDP, podnio inicijativu predsjedavajućem Vijeća ministara i tražio da se uradi to što je urađeno. I to niste problematizovali jer ste vi tad bili u toj priči i baš vas briga nek vas niko ne dira, a ostali kako hoće i kako znaju. A s druge strane SDA. Vi danas problematizujete proceduru i način kako se došlo do ove situacije i kako će ona ... Konačna odluka je odluka ovog Doma. Čak i da se Vijeće ministara nije sastalo i da nije dalo nikakvo mišljenje Dom bi danas o ovome raspravljao i izjašnjavao se o tome i njegova odluka kad padne tu je tačka. Valjda je to svima sad jasno. Ali i u prošlom sazivu, mislim da je bilo 2009. godine, kad ste htjeli da mijenjate ovog gospodina Tarika Sadovića da dovedete Sadika Ahmetovića na mjesto ministra bezbjednosti, ma ništa od ovoga nije problem što je danas problem. 38 Očigledno je ovdje, sad je ovo vama upućeno i SDA i SDS-u da po onoj nekadašnjoj staroj izreci, koja očigledno i danas vrijedi „stara ljubav zaborava nema“ i to između vas SDA i iz SDS- a. Ali vjerujte i budite ubijeđeni da će i 2014. godine SNSD sve učiniti, i uspjet će u tome, da vi ... partije iz Federacije i poslije 2014. godine imate SNSD za partnera iz RS-a. U to budite ubijeđeni.
Replika, poslanica Aleksandra Pandurević. Izvolite.
Ja sam zasita šokirana da neke kolege nekoliko mandata ovdje provedu a da ne znaju da i ovaj Dom mora poštovati zakone. Iznad svakog Poslovnika se nalazi nalazi zakon. Zakon jasno kaže – inicijativu za smjenu ministra ili zamjenika pokreće predsjedavajući Savjeta ministara. U slučaju, svi se sjećamo smjene ministra Ahmetovića i Ibrahimovića, jel' se tako zvao, inicijativu je, na osnovu pisma ovdje smo dobili inicijativu predsjedavajućeg Bevande koji je rekao – pokrećem, dobro se sjećam tog, pokrećem inicijativu za smjenu tih i tih ministara na osnovu zahtjeva lidera SDP-a Zlatka Lagumdžije. Nije sporno, mi sve što tražimo jeste da se ispoštuje zakon, da nam gospodin Bevanda dostavi i kaže – pokrećem inicijativu za smjenu Mirka Šarovića. Mi se uopšte, vrlo se lagodno, vjerujte osjećamo, još 8 mjeseci je do izbora. Ovdje ćete imati SDS i naši koalicioni partneri iz RS-a, PDP i NDP, imaćemo 10 do 11 poslanika i vrlo ćemo voditi računa tad o tome kako se ko danas ponašao, ne zbog tog što smo revanšisti nego zato što danas vidimo ko želi i produkuje krize u ovoj zemlji, a ko želi u ovoj zemlji da radi i rješava probleme građana. Toliko od mene, hvala.
Za diskusiju se prijavio poslanik Šemsudin Mehmedović. Izvolite.
Gospodine predsjedavajući, dame i gospodo zastupnici, uvaženi gosti. Neću ja danas govoriti o proceduri, moj kolega Šefik je detaljno i precizno pojasnio proceduru u ovakvim slučajevima, ali bih samo podsjetio da ova parlamentarna većina ima iskustva u proceduri kada su u pitanju smjene ministara i zamjenika ministara. I ja se čudim da danas takva mogućnost nije iskorištena, osim ako se nemaju druge namjere. Neko je već veoma iskreno ovdje govorio, čini mi se da je Saša govorio, o političkom sukobu dvije političke opcije i da se treba opredjeljivati između jedne ili druge. Ja mislim da se ne treba opredjeljivati nego treba racionalno i trezveno razmišljati šta donosi dobrog u državi BiH jedna varijanta, a šta druga. Ali je kolega Živković sasvim iskreno danas, u svojoj replici, rekao i pojasnio šta, zapravo koji su politički razlozi za smjenu gospodina Šarovića, odnosno evo ove čitave danas predstave za javnost koja nažalost se prenosi i direktno preko TV BiH. Ja bih rekao da je pravo svake političke stranke ili evo grupe političkih stranaka da formiraju parlamentarnu većinu. I ništa to nije sporno osim što se pokušava taj neki politički sukob izidići na nivou BiH i politički poentirati, evo da nastane još neki politički sukob između određenih političkih subjekata koji imaju zastupnike u Zastupničkom domu Parlamentarne skupštine BiH. Ja mislim da mi iz Kluba SDA ne želimo u tome da učestvujemo i ne želimo da, pogotovo učestvujemo u bilo kakvom kreiranom sukobu političkih faktora na nivou BiH. 39 Ja bih danas rekao da sva ova predstava se može nazvati jednim imenim u skladu sa onom starom poslovicom „hljeba i igara“. Igara u ovoj državi BiH, a pogotovu i u ovom Parlamentu i na nivou BiH, ima itekako puno i mi, čini mi se, svojim istupima i svojim diskusijama, a pogotovu svojim replikama zabavljamo narod. Ali čini mi se da nismo dovoljno učinili da obezbijedimo i hljeba tom narodu, jer je očigledno da u ovim razlozima za smjenu, kako Šarovića tako i ostalih, stoje razlozi koji imaju u suštini i ekonomski osnov. Zašto ovo govorim? Ja se sjećam u proteklom mandatu smo mi mijenjali ministra vanjske trgovine i ekonomskih odnosa, gospodina Puhalca, to smo svi zaboravili, pa je došao gospodin Zirojević. To jest bio jedan pozitivan pomak bez obzira što evo iz SNSD-a je dolazio taj ministar. Danas imamo situaciju da je ovo Ministarstvo napravilo ogroman iskorak, ogroman iskorak kad je u pitanju zaštita domaće proizvodnje, kada je u pitanju stvaranje ambijenta za privređivanje u BiH. Jel' se to zbog toga danas našla na dnevnom redu inicijativa za smjenu gospodina Šarovića? Ako je to razlog onda se uklapa u ovu repliku gospodina Živkovića o kojoj sam maloprije govorio. Čini mi se da je Bosić govorio o tračku moralnosti gospodina Bevande. Ja mislim da je Bevanda veoma moralan čovjek, ali čini mi se da je u pitanju izostanak hrabrosti da donese odluku o smjeni gospodina Šarovića i da svu ovu predstavu skrati, odnosno da danas neodugovlačimo sa ovim silnim raspravama i replikama. Zašto kažem izostanak hrabrosti? Pa, ako je imao hrabrosti da donese odluku o smjeni Muhameda Ibrahimovića, Sadika Ahmetovića i ostalih zamjenika mogao je komotno danas, odnosno juče da nas oslobodi svih ovih rasprava, donijeti odluku o smjeni i Šarovića i ostalih zamjenika ministara. Prema tome, mislim da je ovdje zapravo jedna perfidna igra, pokušavaju se svi iza nečega da sakriju. Zato kažem Klub SDA ne želi da učestvuje i da se opredjeljuje na jednu ili drugu stranu, nego želi da oslobodi BiH od novih političkih potresa, od novih političkih sukobljavanja, od destabilizacije prilika u BiH, jer je to jedan veoma negativan impuls za strane investitore, jer je to stvaranje jednog veoma lošeg imidža BiH u međunarodnim odnosima. Zato Klub SDA će sigurno danas se opredijeliti spram, evo ovih prilika o kojima sam ja govorio. Hvala lijepo.
Zahvaljujem. Poslanik Salko Sokolović ima riječ. Izvolite.
Hvala gospodine predsjedavajući. Pozdravljam sve prisutne i pozdravljam gledaoce Televizije BiH. I evo par riječi, mada je dosta toga rečeno. Prvi osvrt moj bi bio na izvještaj o inicijativi o potrebi rekonstrukcije Vijeća ministara. Jednostavno želim da kažem da moje shvaćanje pojma rekonstrukcije podrazumijeva izmjenu ministara vladajuće političke partije, znači jedan nije zadovoljio, imenujemo drugog. Ipak mi danas ovdje radimo ili trebali bi da uradimo jedan drugi posao, znači faktički mijenjamo odnose unutar parlamentarne većine. Jedna politička partija više neće biti dio te parlamentarne većine i s te strane po meni bi bilo korektno da se na jedan takav način cijenila ova današnja rasprava po ovoj tačci dnevnog reda. 40 Dalje, evo ovdje se često spominje pitanje odnosa SDA, SDS-a, itd. Znači SDA nema nikakvu potrebu, i evo još jednom naglašavam, da brani ni SDS ni kadrove SDS-a, pogotovo vraćajući se u maj 2012. godine kada su poslanici SDS-a bez imalo razmišljanja podigli ruku i smijenili kadrove SDA. Ono što nas ovdje posebno inspiriše evo da danas progovorimo na ovu temu, jeste da mi smatramo da godinu dana prije izbora ne treba da se bavimo prekompozicijom vlasti, ne samo u Vijeću ministara već na bilo kojem nivou vlasti u državi u BiH. Znači, ni u entitetima, ni u kantonima, pa evo da kažem i u opštinama. Dalje, suštinska stvar koja je SDA opredijelila za ovakav stav je da ne želimo dalju destabilizaciju države BiH, za stvaranje, evo kako i Šemsudin maloprije reče, nestabilnog političkog ambijenta. Evo, vratićemo se u period maj 2012. godine kad su smijenjeni kadrovi SDA. Možda smo i zaboravili razloge koji su tada iznešeni i SDA od tada nije više u Vijeću ministara, nalazi se u opozionom djelovanju. Ali, da li su novi ministri ili nova politička struktura koja je ušla tada, SBB, popravila stanje u funkcionisanju Vijeća ministara, popravila stanje u državi BiH. Znači, i tada kao i danas imali smo problem knjiženja neperspektivne vojne imovine, ništa u deblokadi NATO puta nije urađeno, da ne kažem u strukturi bezbjednosti koja je možda, bezbjedonosna situacija u ovom momentu možda i gora u BiH nego što je bila u tom periodu. Hoću da kažem da ovakve promjene neće donijeti kvalitet. One hoće zadovoljiti određene stranačke i lične interese pojedinaca, ali neće donijeti kvalitet i hoće zakočiti put, odnosno napredak BiH i ka euroatlantskim integracijama, NATO putu, itd., itd., ekonomskom oporavku i mnogim drugim stvarima. Ili da ne kažem da ovdje u Parlamentu mi ne trebamo da rješavamo međukoalicione probleme koji su nastali u RS-u, odnosi između SDS-a i SNSD-a itd. Jer ovakva situacija, znači ovo nije novost, nam govori, dovodi u jednom momentu do zaustavljanja funkcionisanja Vijeća ministara, novih institucija, imenovanja novih ministara, snalažanje na određenim pozicijama novih ministara, znači trpi jedan proces koji bi trebao kroz Vijeće ministara da proizvede kvalitet za državu BiH. To su znači, po meni, suštinske stvari na koje SDA ukazuje danas ovdje, ukazivala je do sada. I kad se vratimo znači na maj, evo ponovo nas vraćam u maj 2012. Godine, kada su SDP i SNSD zajedno stvarali krizu, šta smo dobili kao rezultat? Nestabilnu političku situaciju. Posljedica, blokiran evropski put, NATO put, smanjenje direktnih stranih investicija u BiH. Znači, neko je ovdje samo u par rečenica spomenuo ekonomiju BiH. Podsjetit ću nas da su direktna strana ulaganja u BiH deset puta manja u odnosu na 2007. godinu. 2007. godine 3,5 milijarde eura je bilo direktnih stranih ulaganja u BiH, danas imamo 250 miliona. ____________(?) Netačan navod. Tačan navod, profesore, a ja ću Vama to reći kasnije kad Vi meni budete replicirali. Znači, deset puta manje imamo direktnih stranih ulaganja u BiH. I onda šta imamo? Imamo ovakvu ekonomsku situaciju u BiH. To govorim, navodim ovo kao primjer ovih stalnih generiranih kriza koje se dešavaju u Vijeću ministara i onda nemamo jedan kontinuitet u radu Vijeća ministara. Ja ne sporim i potrebu, i mogućnost, i želju sadašnjih koalicionih partnera da jednog partnera eliminišu iz vlasti, ali uvijek treba imati ovu činjenicu u vidu ako istinski govorimo da smo prijatelji BiH i želimo da ona ima svoj napredak. 41 Mi smo nedavno, evo ovdje raspravljali o radu, faktički usvajali Izvještaj o radu Vijeća ministara za 2012. godinu. Samo je, koliko se ja sjećam, SDA bila ta koja je ovdje progovorila i o nekim lošim stvarima koje je Vijeće ministara uradilo. Svi drugi su hvalili, pa između ostalog i rad Ministarstva za vanjsku trgovinu i ekonomske odnose i gospodina Šarovića. Mi smo tada istakli problem, ja to i sada govorim, znači nismo se spremili za ulazak Hrvatske u EU, tada smo istakli problem da nismo imali nove zakone o hrani, nove zakone o veterinarstvu, nove zakone o poljoprivredi i ruralnom razvoju itd., koji bi nas u datom momentu po ulasku Hrvatske u EU uključili u taj proces daljeg ekonomskog odnosa sa Hrvatskom, odnosno ... dalji plasman naših poljoprivrednih proizvoda prema Hrvatskoj ... Da ne kažem, evo šta nam sad Evropska zajednica radi, jedna digresija jel', želi da kroz CEFTA-u i dalje nastavimo odnose, to je ministar Šarović sa druge strane uočio. Uočio je da zaštiti interes države BiH kad je u pitanju hidropotencijal. Mi ne možemo pobjeći od te činjenice da Evropska ekonomska zajednica kaže da obnovljivi izvori energije vrijede i za BiH. Zašto mi svoje obnovljive izvore, mogućnost za hidropotencijale kroz formiranje novih izvora obnovljive energije ne iskoristimo za BiH, pa možda i sa nekim susjedom, kroz neku proceduru? Znači, za mene to nije sporno. Zbog čega mi treba tamo da budemo u interesu neke Republike Italije ili ne znam kako se zove ili neke druge, nije bitno, može Italija, ali proceduralno kad je država u pitanju zna se po Zakonu o koncesijama ko pokreće inicijative prema Komisiji za koncesije itd. Znači, uočeni problem ne znači da vi sad trebate s te pozicije otići izuzev ukoliko je neko drugi imao neki interes. Evo, o tom interesu nek razmišljaju građani, dosta je to bilo kroz određeni medijski prostor. I ono što je mene stvarno, ja sam stalno bježao od ove činjenice, od izjave gospodina Dodika da gospodin Šarović nije dovoljno branio interese RS-a, a ovo o čemu je maloprije govorio predsjedavajući me stvarno uvelo u tu priču da nije dovoljno branio interese RS-a. Tu je nažalost, treba da bude problem drugih koalicionih partnera, prevashodno SDP-a i SBB-a koji ostaju u ovom sazivu parlamentarne većine. Ali je, evo iznešena ta, za mene, vrlo loša činjenica. I dalje, šta bi trebala vlast dalje da radi? Evo izvršiće se rekonstrukcija, vjerovatno smjena, rekonstrukcija, ja ponovo apelujem prema novom Vijeću ministara da nastavimo izgradnju ovog bosanskohercegovačkog evropskog puta koji smo zaustavili, da donesemo ovaj Zakon o nepokretnoj vojnoj imovini da deblokiramo NATO put, da pojačamo strane investicije. Znači, da radimo u dobrobit građana. Ako nešto dobro poslije ovoga bude onda nek budu ovi poslije potezi, jer se ...
Vrijeme.
izvinjavam se, jer ste sada dokazali da se možete dogovoriti oko ovih stvari, znači možete se dogovoriti i oko ovih bitnih pitanja za evropski put BiH. Hvala.
Zahvaljujem kolegi Sokoloviću. Repliku ima poslanik Saša Bursać. Izvolite. 42
Hvala predsjedavajući. Izvinjavam se malo sam prehlađen. Pozdravljam cijenjeno predsjedništvo, pozdravljam kolege poslanike, sve prisutne u sali, ljude koji nas gledaju. Pa evo, ja moram da izrazim jednu zabrinutost, zabrinut sam za gospodina Jagodića. Gospodine Jagodiću jeste li Vi dobro? Samo se Vi danas niste javili iz SDA i zabrinut sam za Vas. ____________(?) [[nije uključen mikrofon]] A jest, javio se, izvinjavam se, nisam zapazio Vašu diskusiju, jako mi je žao. Vidim mirujete jedino, a ovi drugi su veoma aktivni.
nije uključen mikrofon
Pa ne gubim, ne sekirajte se gospodine Šepiću i to nije Vaš problem. Zaista, najveću minutažu da potroši SDA danas a smjenjuje se ministar iz SDS-a. Razmišljam Bože gdje sam ja to danas i ustaje prvi, baš evo gospodin Šepić, kad me on tu proziva da i ja njega malo prozovem, stvaranje krize u BiH politički njega brine. Mili Bože opozicija zabrinuta za političku krizu. To samo u BiH ima nigdje više. Zapisao sam ovdje dosta toga pa moram spomenuti i druge iako ne repliciram ja gospodinu Sokoloviću, ali Borislav Bojić kaže mjesto za raspravu je u Narodnoj skupštini RS-a. Ne znam zašto, ne znam kako. Evo tu smo, gospodine Bojiću, dajte da raspravljamo to, šta nas to žulja, nemojte da dole smaramo narod, dole se donose zakone veoma bitni za naše ljude u RS-u i nemojte da stvaramo krizu vlasti i u RS-u na taj način kako ste Vi već počeli, a to je da rušite institucije RS-a. Dalje, gospodin Bašić, citira Vladiku Nikolaja. I to ima samo u BiH, ali slušam njegove, žao mi je nije tu, slušam njegove svaki put diskusije i ovaj put me baš iznenadio pozitivno naravno, ali eto nek se i to čuje da Bošnjak citira Vladiku Nikolaja, to samo može u ovom Parlamentu ovdje. Aleksandra Pandurević tako ambiciozno kaže, od 10 do 11 poslanika. O, svaka Vam čast, veoma ste ambiciozni.
Vidjet ćete.
Ma vidjet ćete i vi, vidjet ćete i vi, polako, pravite račun bez krčmara, ima tu još posla, ne ide to baš tako. Šemsudin Mehmedović, i to sam zapisao, kaže – hljeba i igara, zabavljamo narod. Šta radite u Federaciji ako ovdje zabavljamo narod? Šta se tamo dešava? Ne možete donijeti jednu jedinu odluku, ne možete riješiti jedan jedini problem, ne možete se dogovoriti oko jedne jedine stvari koja nas, evo trenutno najviše koči na tom evropskom putu. I kaže, izostanak hrabrosti 43 Bevande da se oglasi. Nema potrebe gospodin Bevanda da se oglašava. Zadnji put kad sam njega spominjao u svojoj diskusiji, ne znam više i ne sjećam se oko čega je tačka bila, prozivao sam ga znači da se javi, evo ovaj put ja ga molim da se ne javlja, nema nikakve potrebe. Ovu inicijativu je pokrenuo SNSD i mi iza toga čvrsto stojimo.
Vrijeme.
Evo samo još jedna stvar. I Salko Sokolović – SDA nema potrebu da brani SDS iako je potrošila izgleda svu svoju minutažu, možda vam je ostao još koji minut, ali potrošićete vi to, ne sumnjam ja, i isto je tako zabrinut za krizu vlasti u BiH. Definitivno sam se uštinuo jedno dva-tri puta da sam sebe preispitam gdje sam ja to danas. Hvala.
Zahvaljujem. Replika ili netačan navod, uvaženi kolega Emir Kabil. Izvolite.
Poštovani predsjedniče, uvaženi poslanici. Ja bih se osvrnuo na nekoliko komentara ili nekoliko replika koje su u toku današnje diskusije, zadnjih 10-15 minuta bile ukazane ovdje i iznio nekakav svoj, a možda i stav stranke kada je u pitanju ova kompletna ujdurma koja se danas dešava u našem Parlamentu. Prije svega mislim da svi znamo o čemu se radi i manje više svi dobro znamo da je ovo problem u RS-u, da je problem između dvije najpotentnije i najjače stranke u RS-u. Meni neki kažu da je to problem u distribuciji pozicija, vlasti u RS-u. Naravno, uzimam za pravo da nisam u pravu zato što ne znam kompletnu tu situaciju, ali predizborna kampanja i sve što se dešava ovih dana, teška ekonomska situacija, logično da pripremaju teren za izbore i za ono što će se desiti poslije izbora. Upravo zbog toga i reakciju SNSD-a smatram kao njihovo legitimno pravo da poduzmu određene mjere kako bi prevenirali sve te stvari. Prema tome, to je jedna politička borba na terenu RS-a koja evo manje više se prenosi i na teritorij Federacije ili manje više na teritorij države gdje partneri u Federaciji, a to je SDA i SDP, spočitavaju jedni drugima oko nekih stvari oko kojih su se jako dobro i kvalitetno dogovorili kad je u pitanju Federacija. Nisam mislio da diskutujem i mi ćemo glasati onako kako smatramo da je najpovljnije i kako štiti interese SBB-a. A moram reći da smo u našem političkom djelovanju do sada bili, ja mislim, dosta korektni. I kao bukvalno prava opozicija, ne smatram i sad da smo išta više pozicija nego opozicija osim jednog ministarskog mjesta koji imamo i koji, ja mislim, radi dobro. Znači, ovo što sam sada rekao replicirao sam gospodinu našem uvaženom Sokoloviću, koji kaže da promjene ništa ne donose. Mislim da promjene donose i da promjene treba posmatrati u sklopu svih globalnih političkih gibanja koja se dešavaju na teritoriji cijele države. Smatram da 44 danas će se desiti ono što će se desiti, desit će se ono što su političke elite dogovorile, a prozivati nekog i reći da je više moralan ili nedovoljno hrabar, je apsolutno smiješno. Ja smatram da je gospodin Bevanda izuzetno moralan, a izuzetno hrabar jer se prihvatio funkcije i obnaša onu funkciju gdje ne kontroliše sve konce te funkcije. To je isto ko kad bi ja bio direktor neke bolnice, nekog centra i vodi se direktor da kontroliše funkciju te bolnice. Znači, ovdje će se desiti ono što će se desiti. Mi ćemo, procijenili smo u okviru svih ovih igara koje se dešavaju, reagovati onako kako ćemo reagovati.
Vrijeme.
Evo samo momenat, ali želim samo da kažem jednu stvar da mi je na neki način žao igrača kvalitetnih u ovom timu koje se zove Vijeće ministara ili Savjet ministara i žao mi je što jednostavno danas ne govorimo kvalitetno, transparentno i otvoreno, otvorenim riječima dogovora koji su već napravili. Hvala.
Zahvaljujem. Diskusija, uvaženi kolega Mladen Ivanković Lijanović. Izvolite.
Zahvaljujem gospodine predsjedavajući. Kolegice i kolege zastupnici, dame i gospodo, ja vas sve srdačno pozdravljam. Želim naglasiti da razlozi koji su obrazloženi od Kluba zastupnika SNSD-a za smjenu, a i pogotovo Izvješće koje smo jutros dobili od Vijeća ministara, dakle govore upravo koliko ozbiljno misle raditi svoj posao, koliko ozbiljno misle o građanima BiH. Kao što je poznato Boljitak nije podržao ni formiranje Vijeće ministara na ovaj način, jer smo imali sumnju da, kad je u pitanju Vijeće ministara na čelu sa gospodinom Bevandom, da neće odraditi svoj posao što očito sad imamo na sceni. Mijenjati ministre, a ne znati tko dolazi na ta mjesta, s kojim programom i s kojim novim nekim rješenjima da poprave situaciju, ja mislim da je i neozbiljno. A posebno, evo tu je i gospodin ministar Šarović, a ja mogu kazati da ministar koji je najviše do sad napravio od svih ministara u tom Ministarstvu. Mada ja kažem, moglo je možda i više, i trebalo je više, jer znamo, ja sam ovdje dosta puta iznosio inicijative, znamo neriješene probleme, juče smo imali takav isto jedan problem na ovom Parlamentu koji nije razriješen zahvaljujući neradu Vijeća ministara. Iz tog razloga, dakle ja na osnovu ovih činjenica da ne znamo što nakon smjene, posebno na ovakav način, dakle neozbiljno da se pristupa, i ja očito ne mogu podržati ovaj način na koji je predloženo. Hvala lijepo. 45
Zahvaljujem. Sljedeći za diskusiju se prijavio uvaženi poslanik Zvonko Jurišić. Izvolite.
Hvala gospodine predsjedavajući. Kolegice i kolege zastupnici. Evo, ja moram najprije izraziti zahvalu RTVBiH koja danas je pokazala interese da prati ovu sjednicu Parlamentarne skupštine BiH, odnosno Zastupničkog doma gdje su nas obavijestili i do kada oni mogu ovdje biti. Ja znam da je kolega Zijad Jagodić imao nekoliko inicijativa i zaključaka i da smo raspravljali da inače sve sjednice Parlamentarne skupštine budu prenošene ili snimane, pa reprizirane, znam da i ovaj Parlament je imao po tom pitanju različite stavove, ali evo dobro je da nas danas čuje ili vidi ona javnost koju zanima rad Parlamentarne skupštine BiH, i ako su eventualno upoznati sa ovim problemom. Dobro je utoliko da, kažem, jedna šira društvena zajednica vidi šta mi u Parlamentu radimo, jer inače da njih nema vjerovatno ove diskusije i rasprave ne bi imale ni smisla. Ja kao zastupnik iz opozicijske stranke HSP-a osjećam se danas onako vrlo, neću reći neugodno ali bijedno i tužno da danas u ovome visokom Domu mi raspravljamo o razrješenju, odnosno smjeni ministra u Vijeću ministara, gospodina Mirka Šarovića, a iz svih ovih diskusija do sada, a i Izvješća o radu Ministarskog vijeća, a i neki od kolega su to rekli, da se radi o čovjeku, odnosno ministru koji korektno, savjesno, i može se reći i najbolje obavlja posao u Vijeću ministara BiH. Onda se postavlja pitanje isplati li se biti dobar, isplati li se biti pošten, isplati li se obavljati svoju funkciju savjesno i odgovorno, ono za šta ste postavljeni da zastupate interese građana BiH bez obzira u kojem dijelu BiH oni živjeli, je li to RS, Distrikt Brčko ili je to Federacija BiH. Ja znam da kroz ovo Ministarstvo u proteklo vrijeme, obzirom zbog specifičnosti Republike Hrvatske koja graniči preko 1.000 km sa BiH i koja je od 01.07. postala članica EU, da je trebalo donijeti niz pravilnika, niz zakonskih rješenja, je li, kad je u pitanju ekonomski odnosi sa Evropskom zajednicom, sa zemljama CEFTA-e itd., i da je gospodin Šarović kroz svoje Ministarstvo sa svojim suradnicima napravio veliki i lavovski dio posla i da je on jedan od tih koji je na kraju krajeva uspostavio odnose BiH prema članicama EU na jedan pravilan i korektan način, kad je u pitanju uvoz i izvoz roba ili u BiH ili iz BiH. Nikoga od kolega nisam čuo da je nešto rekao, ovdje su se ograđivali ljudi osobno protiv njega, vjerovatno nema, ali od njega, znači niko nije rekao nešto da je loše napravio, da je loše radio, nego čak su ga kroz njegov posao svi hvalili i ono političko licemjerstvo i onda poslije dignete ruku da ga smijenite. Ovdje je napomenuo kolega Kabil, znači političke elite su ovdje u BiH ili bolje rečeno sukobi političkih stranaka na prostoru entiteta RS-a su toliko kulminirali da je jedna ili jedan predsjednik političke stranke, to je gospodin Dodik, zatražio ovo što danas, o čemu mi raspravljamo. Ali zašto bi ja to podržao? Zašto bi to podržao bilo ko od nas što je zatražio jedan predsjednik političke stranke da se smijeni čovjek iz Ministarskog vijeća koji radi odlično svoj posao. Evo ja, to je moje mišljenje i mislim da ovaj zahtjev o neispunjavanju programa i planova, o nedovoljnoj zastupljenosti interesa RS-a, mislim da tu je, to ne stoji. I smatram da je čak i upitna 46 i procedura, ovdje je bilo riječi, procedura oko stavljanja na dnevni red Parlamentarne skupštine BiH. Ovdje, moramo biti iskreni i korektni da u BiH postoje politički akteri, a jedan je od njih i Milorad Dodik koji je, vjerovatno znači, uvjetovao partnere, partnere političke, na osnovama političke trgovine i zaprijetio eventualnom blokadom institucija BH ako se ne desi danas razrješenje Mirka Šarovića sa pozicije ministra ekonomskih odnosa u Vijeću ministara BiH. Meni je pomalo, evo gledajući danas i malo dnevni red, materijal, veliki dio kolega u Parlamentu se, malo se je bilo i retrospektive ko je veći Bošnjak, ko je veći Srbin, pa čak malo i ko je veći Hrvat, mada ne puno, ali bilo je riječi i o evropskom putu BiH, bilo je riječi i o putu BiH i njenom htjenju ka članstvu Vijeću Evrope, odnosno EU, NATO savezu itd., mada smo svjesni jedne činjenice da ovo Vijeće ministara sa ovim akterima političkih stranaka tapka u mjestu već cijeli ovaj mandat. Znači to moramo pojasniti hrvatskoj javnosti i cijeloj bosanskohercegovačkoj javnosti da imamo tapkanje po tom pitanju. Evo na zahtjev, i govorimo o tim evropskim vrijednostima, civilizacijskim, nekim dobrobitima i uljuđenosti EU. Danas ćemo imati i točku dnevnog reda gdje je kolega Mate Franjičević podnio jednu inicijativu da BiH donese jednu rezoluciju o osudi totalitarnih komunističkih režima i da se 23. kolova proglasi danom sjećanja na žrtve svih totalitarnih i autoritativnih režima. I onda vidim da je Zajedničko povjerenstvo za evropske integracije odbilo jednu takvu inicijativu. To govori koliko je BiH spremna postati članica EU, mada evo ovdje u ovoj inicijativi je vrlo jasno navedeno i sve rezolucije i sve deklaracije UN-a, pa i Vijeća Evrope čija je članica BiH. Evo toliko koliko mi razmišljamo i koliko smo iskreno kad je u pitanju ovaj evropski put BiH. Stoga, ja kao zastupnik u Parlamentu BiH, ne mogu podržati znači razrješenje i sve ove razloge ovdje koje su ljudi naveli, jer niko nije ni jedan argumentiran razlog rekao zbog čega. Legitimno pravo je SNSD-a i Kluba zastupnika SNSD-a da podnesu ovakvu jednu inicijativu, ali od ovih drugih kolega nikoga nisam čuo da je izrazio nezadovoljstvo kad je u pitanju rad, rad prije svega. Znači, ne mislim političku stranku da se neko ovdje želi približiti jednoj ili surađivati sa drugom strankom, nego rad znači ministra u Ministarskom vijeću. Čak smatram da je to sasvim suprotno, što se može argumentirati kroz ispunjenje i programa i planova koje je ispunilo ovo Ministarstvo. I smatram da smo tako trebali ... svi jer BiH ima puno većih problema nego što su to smjene ministara i zamjenika ministara, nego trebamo raditi posao, a čuli smo i niz ovdje argumenata o investiranjima u BiH, o napretku BiH ka evropskom putu itd., da ne kažem, implementiranja presude Sejdić-Finci, kad je u pitanju proces ovoga, koordinacije. To su sve uvjeti koje postavlja pred nas EU, a ovaj Parlament nema mogućnosti da se o tome izjasni, jer o tome se trebaju izjasniti najprije lideri, broj lidera se svodi na 1, 2 ili 3. Hvala.
Replika, poslanik Boško Tomić. Izvolite.
Hvala gospodine predsjedavajući. Dame i gospodo. Moja replika se odnosi na izlaganje gospodina Jurišića. Veoma često i u svojoj ste diskusiji nekoliko puta spomenuli predsjednika SNSD-a. Mi danas ovdje odlučujemo u ovom Parlamentu. 47 Vama hvala što ga spominjete jer to i partiji i njemu samom diže rejting. Ja koliko se sjećam Vi ste lider do skoro bili jedne političke partije, ali niste imali dovoljan broj glasova da biste mogli, odnosno dovoljan broj poslanika da bi ste Vi mogli ovdje nešto da značajnije utičete na kreiranje i donošenje odluke. Kao opozicionom poslaniku sasvim je dozvoljeno da možete uvijek sa svojim prijedlozima i sugestijama da izlazite, ali glasanje će biti takvo kako većina odluči. I ne vidim ni jedan razlog zašto toliki žal zbog pojedinaca kada se dođe, u ovoj našoj državi je najveći problem kada dođe do smjene jednog čovjeka. Nije valjda da u državi nema drugih ljudi koji mogu isto tako uspješno da obavljaju te funkcije. Stvar je politika i dogovora, a evo za sljedeću priliku kada budu izbori, pošto se najavljuje izuzetno značajan broj novih mandata, odnosno osvajanje novih mandata od strane političkih partija, i Vama je prilika da se, suprostavljajući se gospodi iz HDZ-a i drugih, da i Vi se nametnete sa svojom strankom, svojom politikom i svojom ličnošću i da dobijete veći broj poslanika. Tada će Vaš uticaj sigurno biti veći i značajniji, a sada sa te pozicije možete da dajete određene sugestije i prijedloge. I još jednom hvala što spominjete gospodina Dodika jer time mu samo dižete rejting. Hvala lijepo.
Replika, poslanik Darko Babalj, druga. Izvolite.
... progovoriti. Pa u tome i jest problem gospodine Tomiću. Problem je u kvalitetu vođenja bilo kakvog u BiH. Po informacijama koje mi imamo, a znamo neće baš to biti tako brzo kako ste Vi mislili, na mjesto gospodina Šarovića treba da sjedne ovaj čovjek koji je smijenjen prije 4-5 mjeseci, premijer Vlade RS-a bivši, gospodin Džombić iza koga su ostale afere kojih svaki dan možete vidjeti u medijima, kako pisanim tako printanim i svim ostalim i elektronskim. To jest naš problem. Mi smo svjesni situacije u kojoj se danas nalazimo i ne sporimo izborni rezultat koji ste vi imali 2010. godine, na šta se vi stalno pozivate, jeste, tako je, ali isto tako i ne ističemo naš koji smo imali 2012. godine. Mi vas samo upozoravamo da nije dobro ono što vi danas radite, da nemate ni jedan valjan argument to što radite i upozoravamo Vas i naše kolege u ovome Parlamentu, kako posijemo svi zajedno tako ćemo sutra žnjet. Promijenit će se situacija u BiH, naravno legalnim i legitimnim putem 2014. godine, kao vi tako to i mi svi ovdje znamo. Ali ono što nam svima treba bit prioritet, ja mislim u ovoj državi, da se promijeni svijest prvo odgovornih ljudi kao u ovom Parlamentu, tako i u svim nivoima vlasti u BiH. E to mi danas nemamo. Mi političimo, pravimo predstave, imamo i mi glumaca kao što ih imate i vi i spremni smo i mi za te predstave, jer ste vi jako dobri glumci. Međutim, ono što danas građane BiH interesuje je to što im vi ne možete ponuditi, a to će se pokazat u sljedećoj godini, jer kako kažete preuzet ćete svu odgovornost za funkcionisanje BiH i RS-a. Teško nama u sljedećoj godini. Hvala.
Kolega Babalj je imao puno konkretniju drugu repliku za razliku od one prve. Replika nova, Zvonko Jurišić. Izvolite. 48
Hvala predsjedavajući. Evo, kolegi Bošku Tomiću, uvažavajući ga kao dugogodišnjeg zastupnika, par samo onako sjećanja. Kad je spomenuo moju, što kaže, partiju ili stranku HSP-a, HSP zajedno sa svojim koalicijskim partnerom u Zastupničkom domu ima 2 znači zastupnika, izaslanika. Jer ovdje ispred mene stoji, ovo sam jednom već pokazivao, Zvonko Jurišić HDZ-1990-HSP BiH. Ima 2 izaslanika u Domu naroda BiH. Prema tome mi imamo i rezultat i legitimitet da smo ovdje. Bilo je ovdje nekoliko podsjećanja na tih pamćenja, ali evo ja ću Vas malo vratiti u 1999. godinu, kada je SNSD preuzeo vođenje Vlade RS-a, a imao je u Skupštini RS-a, ni manje ni više 2 izaslanika, odnosno 2 zastupnika. Pa sam imao prilike čuti priče da su neki tada dovođeni u mrežama jer su iz helikoptera spuštali mreže da bi ih uhvatili da bi bio kvorum da bi izglasali tada aktuelnog predsjednika Vlade iz Vaše stranke, pa uz potporu međunarodne zajednice itd. Prema tome, o snagama, o strankama, ovdje smo govorili o konkretnim slučajevima, ja sam rekao vaš je to sasvim legitiman zahtjev. Apslutno legitiman da se neko promijeni. Ja neću reći da nema neko i ko bi radio posao jednako dobro ili bolje, ali mislim da je to pravilo, onaj tim, ili onaj čovjek, ili onaj igrač koji radi odgovorno i svjesno i dobro svoj posao, on se ne mijenja. U tom slučaju mislim da je gospodin Mirko Šarović kao ministar igrač kojega ne treba mijenjati. Kažem, vaš je legitiman zahtjev, ali svi ovi drugi koji su raspravljali o tome ne moraju to i prihvatiti što ste vi predložili.
nije uključen mikrofon
Šefik, mogli smo skraćivati diskusiju na početku sjednice, a nema smisla sad na kraju. Riječ ima poslanik Borislav Bojić. Izvolite.
Gospodine predsjedavajući, dame i gospodo. Ja ću nekoliko rečenica. Dakle, ponoviću onaj stav koji je ovdje kazan, a on se odnosi prije svega na štetnost inicijative SNSD-a koja će ostaviti dugoročne posljedice po onu platformu usaglašenu o političkom djelovanju koja je ovdje u Parlamentarnoj skupštini BiH pokazala da se na drugi način može odnositi i donositi razne političke odluke koje su između ostalog bile od interesa, kako za RS tako i za BiH, ali prevashodno za RS, jer je platforma bila vezana isključivo za nas predstavnike iz RS-a. Radi zapisnika ja vas molim da uzmem, dakle jedan dio u svojoj diskusiji da prosto radi zapisnika imamo jedan sadržaj koji se odnosi na Poslovnik. Član 145. – prije početka sjednice o izglasavanju nepovjerenja Savjet ministara može da donese Domu izvještaj u pisanoj formi sa svojim mišljenjem o stavovima. Obzirom da može, znači može a ne mora, nije sporno. Izvještaj se dostavlja poslanicima najkasnije 48 sati prije održavanja sjednice. Na moj sto jeste došao izvještaj, ali na njemu piše datum 24.10.2013. godine. Dakle, što se mene kao poslanika tiče nije 49 ispoštovana procedura koja stoji u Poslovniku. Možda ja nisam ovo najbolje shvatio, ali evo ja mislim da je to tako. Takođe u članu 146., zato molim da ovo, ovo će sigurno ući u stenogram, dakle iz tih razloga pominjem ove proceduralne stvari, član 146. kaže – svaki predlagač ima pravo na sjednici Doma da obrazloži prijedlog za izlaganje. Dakle, SNSD ima pravo, ako ne želi molim lijepo i ne mora, to nije sporno. Ali Savjet ministara ima pravo na odgovore i da iznese svoj stav nakon čega se otvara opšta rasprava. Obzirom da je izostao stav gospodina Bevande predsjedavajućeg Savjeta ministara i Savjeta ministara možda postoji potreba, obzirom da je predmet rasprave gospodin Šarović, da eventualno ako ocijeni gospodin Šarović za potrebnim da da određenu vrstu komentara pošto je bilo, dakle nekih konkretnih pitanja. Dalje se kaže u sljedećem članu – nakon završetka rasprave prijedlog o nepovjerenju ili rekonstrukciji, a ovdje je dakle djelimično rekonstrukcija, stavlja se na glasanje. Ovo je jako važno zbog zapisnika. No, da pređem na onaj dio zbog čega sam se javio. Naime, sve do sada ova priča je već prisutna koro mjesec dana u javnosti i sinoć smo imali vrlo zanimljivu sjednicu Savjeta ministara na kojoj je donešena odluka na vrlo interesantan način u kome su lideri nekih političkih partija glasali protiv smjene ministra i dvojice zamjenika. I danas kako govore predstavnici tih političkih partija, oni će biti ti koji će glasati suprotno od onoga što su njihovi predstavnici ili lideri glasali na Savjetu ministara. Zašto ja ovo sada govorim? Postoji u politici prijetnja kao sredstvo za ostvarivanje cilja. Dakle, moje mišljenje je da je u toku noći u kasnim satima noćnim događalo se nešto vrlo interesantno na relaciji SNSD i SDP ili neke druge političke partije, ja ne znam jer sam ja spavao. I dok sam ja, je li, spavao kao i mnogi drugi, tad se vjeroatno događalo nešto što je najavio gospodin Magazinović u svojoj diskusiji i kaže da je ogroman politički sukob SNSD-a i SDS-a i kaže da on sada pristupa partnerstvu na projektima. Mislim da se lako može desiti da nisu u pitanju možda dogovori oko donjih horizonta prešli na neke gornje horizonte. Ja ne znam, ja samo nagađam i ja samo procjenjujem da je tu moguće da se u tom grmu nalazi zec. E ako tu tražite spas za Republiku Srpsku, gospodo iz SNSD-a, budite sigurni da tu nećete naći spas. Što se tiče Parlamenta RS-a, da, ja se slažem i mislim da kada su u pitanju politički odnosi nas iz SDS-a i vas iz SNSD-a treba viteški da to radimo u Narodnoj skupštini RS-a. I ja sam pristalica toga. I jako se tužno i ružno osjećam što s vama vodim ovakvu vrstu rasprave ovdje u Parlamentarnoj skupštini BiH. Na to sam mislio, ako ste mislili kad su u pitanju odnosi koje trebamo raspravljati u Narodnoj skupštini. A što se tiče rušenja institucija RS-a, nikada to nećete i nemojte očekivati, ponajmanje od SDS-a. Moram da još nekoliko stvari kažem čisto istine radi, obzirom da jedan jedini argument koji se ovdje čuo od gospodina Živkovića u vezi sa Zakonom o tarifama. Zanimljivo. Obzirom da sam u toku oko tih aktivnosti ja želim istine radi da kažem ono što i Vi, a i ja znamo. Dakle, i taj dio, dakle podataka jednostavno kao takav ne stoji. Obzirom na činjenicu da u vezi s tim pitanjem imate stavove Vlade RS-a, odnosno resornog Ministarstva energetike, zatim imate stav Ministarstva finansija, pa imate stav Privredne komore RS-a, pa imate stav preduzeća iz RS-a „Sanino“, pa imate stav, ne znam ni ja, Mreža Network Derventa. Ili recimo da vam pročitam ono što kaže Tvornica obuće Bema, kaže ovako, pišu gospodinu Šaroviću i kažu ovako – Poštovani, ovim putem želimo da Vam se zahvalimo što smo zahvaljujući lično Vama, nakon 8 godina slanja dopisa, molbi, urgencija, zahtjeva, uspjeli da riješimo jedan veliki problem i stvorimo uslove za pokretanje domaće proizvodnje, ali i zadržavanje naših partnera koji više ne moraju odlaziti u zemlje u okruženju koje nude niže cijene priikom uvoza roba sa dalekog Istoka. Iako ovaj problem rješavamo privremeno nadam se da će ove carinske stope biti primjenjivane i dalje. Smatrajući da 50 ovoj odluci treba dati medijski značaj jer predstavlja veliki korak za unapređenje uslova poslovanja obućarske industrije. Dakle, ako nemate ja ću vam dati ovaj papir. I mislim da, kad su u pitanju donošenje zakona, moram da iznesem i sljedeće činjenice, čisto javnosti radi, iako je ovo sada već više tehnička stvar a ne politička koja je danas bila prevashodno prisutna u sali, ali, ovaj Nacrt zakona je donešen u saradnji sa ekspertima EU, a vi to jako dobro znate. Takođe objavljen je na stranici Ministarstva spoljne trgovine i ekonomskih odnosa, dostavljeno je mišljenje Vanjskotrgovinske komore i Privredne komore RS-a o kojem sam maloprije govorio. Takođe imate zatraženo i dostavljeno mišljenje Direkcije za evropske integracije i Uprave za indirektno oporezivanje. Imate dostavljeno mišljenje na Nacrt zakona kad su u pitanju poslodavci. Takođe imate, kad je u pitanju Nacrt zakona koji je dostavljen Vijeću ministara 25.11. tačnije, radi datuma da vam dakle to povežem sa tačno danom kad je to se desilo, zatim Zakon je utvrđen kao prijedlog na 169. sjednici koja je održana 21.12.2011 godine, gosodine Živkoviću jednoglasno. Tamo sjede i ministri koji su članovi SNSD-a. Takođe Prijedlog zakona dostavljen u parlamentarnu proceduru 30.12.2011. godine. Ustavnopravna komisija na svojoj 16. sjednici, tačnije 31.01.2012. godine, utvrdila je ovaj Prijedlog koji je usklađen sa Ustavom. Ustavnopravna komisija Doma naroda je na 16. sjednici, 31.01. takođe utvrdila da je Prijedlog zakona usklađen sa Ustavom. Komisija za vanjsku trgovinu i carine, gdje sam ja predsjedavajući i ovo znam sa sigurnošću ali bez obzira na to, dakle je na 12. sjednici koja je održana 17.04. jednoglasno prihvatila principe predloženog zakona bez ijedne primjedbe, čisto istine radi. Takođe Komisija za vanjsku trgovinu, politiku i carine Doma naroda je na 12. sjednici gdje Vi takođe imate svoje predstavnike, je 14.05. jednoglasno podržala principe predmetnog zakona. Na kraju samo Vijeće ministara koje je održalo sjednicu 10.05.2012. godine jednoglasno je utvrdilo amandmane na Prijedlog ovog zakona koji smo mi ovdje usvojili. Dakle, nema smisla zaista spočitavi SDS-u i gospodinu Šaroviću, koji je krajnje revnosno obavljao svoj posao, na platformi koju smo zajedno potpisali. Iz tih razloga postojala je potreba da vam između ostalog pročitam hodogram ovih događaja. I da ne dužim, da na kraju iskoristim priliku, obzirom da je ovdje potpuno jasno da će epilog ove naše rasprave biti smjena gospodina Mirka Šarovića, Mirka Okolića i gospođe Radmile Mitrović, ja takođe kao, prije svega, čovjek i kao član stranke i kao poslanik želim da se zahvalim ovim ljudima koji su između ostalog uložili ogromnu energiju i pokazali da se može učiniti mnogo više od prethodnika koji su bili na poziciji na kojima se oni nalaze. Sljedeće, jako sam zahvalan gospodinu Šaroviću koji je svoje, ne samo političko iskustvo, moram da kažem da je bilo mnogo skeptika koji su mislili da on kao operativac u Ministarstvu neće moći da odgovori toj poziciji pošto je čovjek koji se isključivo bavio političkim pitanjima. Na zaprepaštenje svih gospodin Šarović je vrlo revnosno i vrijedno radio svoj posao, materijale je, budite sigurni, čitao za razliku od mnogih nas koji ovdje sjedimo koji ne pročitamo ni obrazloženja a kamoli materijale, i dolazio sigurno spreman na sjednicu Savjeta ministara za razliku od nekih njegovih kolega koji poneke Bogami materijale nisu ni pročitali. Zato moja zahvalnost gospodinu Šaroviću što je na zahtjev naše stranke prihvatio da bude ministar i da pokaže na koji način se obavljaju odgovorni poslovi od interesa, prije svega za RS a naravno i za zajedničke institucije. I još jednom zahvalnost zamjenicima ministara. Hvala lijepo. 51 ____________(?) Predsjedavajući, pauza u ime Kluba.
Koliko tražite pauzu? ____________(?) Pola sata. Dakle, na zahtjev Kluba SDS-a, pauza od 30 minuta. [[PAUZA]]
... [[nije uključen mikrofon]] kršenja i nasilja nad zakonom i Ustavom i moram reći, do kraja ovog saziva SDS će koristiti ove metode rada. Hvala.
Za riječ se prijavio zamjenik predsjedavajućeg Milorad Živković. Izvolite.
Zahvaljujem. Ja jednostavno ne mogu da vjerujem, ovdje koliko sam čuo za sve ovo vrijeme diskusije od jutros samo su iz SDS-a prijetili da će slušati šta govore drugi iz RS-a i prema tome kako se budu ponašali oni će u budućnosti da rade, itd., itd. Ali to je bila i ostala očigledno mana SDS-a od početka pa do kraja da prijeti, da vraća one stare svoje načine na koje je do sada radio i zbog kojih je narod otjerao u opoziciju. Istovremeno nisam mogao da vjerujem i da ljudi ... danas smjenjuju govore kako sve u SNSD-u ne valja, ali eto i predsjednik Republike bi bilo dobro da nije stranačka ličnost znate. Mi iz SNSD-a smo imali gospodina Kuzmanovića, ako ko nije bio stranačka ličnost, on nije bio stranačka ličnost i bio je prihvatljiv za praktično najveći dio RS-a, a s druge strane oni su imali stranačku ličnost gospodina Čavića i samo zato što nije poštovao politiku SDS-a izbacili su ga iz SDS-a. Tako da očigledno da SDS ne zna niti da vodi državu, niti da vodi politiku i ne može da se snađe u svemu ovome. Nemam običaj govoriti direktno kolegama, kao što ste vidjeli u svim mojim diskusijama najčešće sam govorio o politikama, ali gospodin Bojić, ne znam iz kojeg razloga, je nekoliko puta spominjao moje ime. I s obzirom da je to bilo tako, reći ću Vam da Vaši navodi u vezi sa Zakonom 52 o tarifama nisu dovoljno bili tačni, jer Izvještaj od Uprave za indirektno oporezivanje nije bio pozitivan. S druge strane, niko iz SNSD-a u ovoj sali nije glasao za taj zakon, samo 5 glasova iz SDS-a i PDP-a. I niste nikada mogli da shvatite, i to je vaša greška, da je ovo timski rad u BiH, da ovdje ima i Predsjedništvo i Savjet ministara i jedan Dom i drugi Dom, a ne da se pojedinačno ili bilo koja stranka bori za interes. I to pokazujete i sada ovim prijedlogom Zakona koji takođe, kada on dođe na red, ću vam objasniti da niste znali da branite interese RS-a, prvenstveno. Govorili ste o mom odnosu prema SDS-u. On jeste takav kakav je iz više razloga, zbog odnosa samog SDS-a prema meni, prema mojoj porodici u gradu ali i prema narodu kojem ja pripadam. Da nije sad ovih kamera ovdje BHT-a, da ih pošaljemo možda u grad Doboj, danas u isti ovaj čas SDS mete sve kadrove SNSD-a u opštinskoj vlasti. I to nije nikakav problem, tu nema nikakve priče o interesima, o tome da li su to stručni kadrovi, nego je jednostavno SDS ustanovio politiku da SNSD više nije dio vlasti u Doboju. I tu nema problema, to je sasvim regularno, ali je problem kada SNSD kaže SDS-u da ne radi svoj posao kako treba. Što se tiče naroda, govorili ste da je SDS stvorio RS. I zbog Vaše stranke ja se nadam da je to samo Vaše mišljenje, jer je narod stvorio RS, a ne SDS. I SDS-u kada bi se sudilo i ljudima iz SDS-a ne bi se mogao optužiti narod RS-a ni zbog čega, da ga sutra ne daj Bože optužuju ovi i oni, nego pojedincima ili samoj stranci. Ja vjerujem da ste Vi tu u zabludi i da trebate da tu zabludu riješite sami prvo sa sobom, a onda i sa svojima u partiji. Hvalili ste i lidera, mislim na stranu to može svako da radi, ali kada se počne hvaliti lider, i to onaj koji sjedi pored Vas, to nešto nije uredu ni sa strankom, ni sa liderima, ali nema veze. Želim da vjerujem da u zadnjih dva mandata SNSD je napravio jednu drugu situaciju ovdje u BiH i samom ovom Parlamentu, da smo digli toliko ljestvicu visoko da niko ko ovdje dođe, a vas je narod poslao u opoziciju, dugo ćete ostati u opoziciji, neće moći da preskoči tu ljestvicu niti da je spusti, bez obzira ko bude došao ovdje i da ćete, nadam se, da nas podržite u svim inicijativama i u svim glasanjima u kojima budemo zajedno branili RS. Hvala.
Kolega Živković je iscrpio i replike i diskusiju. Kolega Bojić, druga replika. Izvolite.
Pa, obzirom da kolega Živković nema više mogućnost da replicira ja ću samo nekoliko rečenica, dakle gledaću da ovo ostane. Što se tiče lidera mislim da ga niko ne hvali više što vi iz SNSD-a. Prema tome nemojte vi da brinete u vezi sa tim stvarima. Gospodine Živkoviću, u vezi sa predmetnim zakonom nemate vi potrebe objašnjavati meni. Objasnite samo onim preduzećima iz RS-a, Ministarstvu finansija, Ministarstvu privrede u RS-u koji su potpuno jasno i nedvosmisleno iznijeli stav u vezi sa predmetnim Zakonom o kojem mi govorimo. Dakle, taj Zakon apsolutno nije nanio nikakvu štetu privrednim subjektima u RS-u. Objasnite Vi to regionalnim privrednim komorama u RS-u, objasnite Privrednoj komori RS-a. Pa nije valjda da ti ljudi nemaju dovoljno saznanja o tome šta im taj predmetni Zakon donosi i šta im doprinosi u smislu jačanja pozicije privrede RS-a. Na kraju krajeva, ja znam da ste Vi pročitali Mišljenje Ministarstva finansija i 53 mišljenja Ministarstva privrede. Nisam se ja potpisao, nego Željko Kovačević i ministar iz SNSD-a ministar finansija, gospodin Tegeltija, na inicijativu gdje on potpuno precizno govori o samom predmetnom Zakonu. I sada vi na tome pokušavate da pravite priču, eto taj Zakon je ugrozio interese RS-a. Kažite mi samo jedno mjesto gdje je ugrozio interese RS-a. Nije nigdje gospodine Živkoviću. Sve druge političke opservacije o kojima ste Vi govorili, o načinu djelovanja u ovom Parlamentu, kastrofalna je šteta, gospodine Živkoviću, što ono što smo napravili na političkoj platformi, kao saglasnost oko načina gdjelovanja u zajedničkim institucijama, ste vi sada doveli u pitanje. Ne sada, nego ovom aktivnosti ste to ugrozili kao uništenje jedne šanse da u budućnosti predstavnici političkih partija iz RS-a, koji će djelovati u zajedničkim institucijama, upravo na taj način provode politiku RS-a, ne šteteći time nikome. Dakle, to je katastrofalna odluka SNSD-a. Pa nismo mi iz SDS-a pokrenuli ovu inicijativu nego vi iz SNSD-a. A to kako mi radimo, da vi ocjenjujete jesmo li mi radili dobro ili nismo, pustite to da uradimo mi u SDS-u, mislim nema smisla. Sljedeće, što se tiče smjene, uopšte nemojte da mislite da smo mi ovim nešto posebno pogođeni što ćete vi da smijenite kadar iz SDS-a. Ne. Niti nemojte da se brinete oko toga što se događa u Doboju, to neće promijeniti političke odnose, ali će budite sigurni dobro biti zapaženo od strane naroda o kome ste vi govorili u RS-u. Nije narod naivan, znaju ljudi u RS-u ko kakve poteze povlači. Ja vas uvjeravam da ta prijetnja, koja je bila sinoć prisutna u Savjetu ministara, o načinu glasanja ljudi iz SDP-a, nije nešto što ne treba zapaziti. Postavlja se pitanje zašto su glasali protiv, i ko je usaglasio do jutros stav SDP-a da podrži smjenu gospodina Šarovića. I zašto su uopšte glasali protiv takve vrste smjene? To je vrlo interesantno. Takva vrsta prijetnje, kao sredstvo za ostvarivanje cilja, je nešto što je dakle, ono na čemu želim da vam skrenem pažnju, i da obratite pažnju na to, a poslije ćemo pričati o tome, pošto nemam vremana sada.
Replika, poslanik, Saša Bursać.
nije uključen mikrofon
Odustali. Replika, poslanica Dušanka Majkić. Izvolite.
Pa imam potrebu da kažem samo nešto zbog čega ne bi trebalo da neke neistinite navode imamo ovdje na umu. Ja se veoma dobro sjećam, mislim da sam bila jedina od poslanika koja je tražila da se ne glasa o principima ovog Zakona, iz prostog razloga što smo tada prvi put dobili Zakon koji nije imao sadržaj, carinsku tarifu, i prvi put smo tada imali da je negativna Odluka Upravnog odbora Uprave za indirektno oporezivanje. Dakle, to su bila dva ključna razloga zašto sam ja predložila, pošto smo imali dogovor o koalicionom djelovanju, dakle SNSD nije htio da iznevjeri tu igru. Ali sam tada molila da se usvoje bar dva zaključka, a prvi zaključak je bio da se do slijedeće sjednice, do drugog čitanja, donese odluka Upravnog odbora Uprave za indirektno oporezivanje i da se pripremi tarifa. Donositi zakon a ne vidjeti šta piše u tarifi, to znači izvaditi 54 novčanik i dati ga nekom drugom. Ko zna je li to pozitivno ili negativno zaista bilo? Ja ne mogu da tvrdim ni jedno ni drugo. Ali ne vidjeti tarifu a glasati za Zakon o tarifi, to je zaista bilo neprimjereno i nikada viđeno do tada. Dakle, možda su ljudi, u očekivanju da će to nešto pomoći, kazali iz Privredne komore, uradite to. Ali se to kosilo sa svim principima rada do tada. Dakle, ja sam tada molila bar ta dva zaključka, nisam dobila podršku za ta dva zaključka. A da su oni usvojeni sigurno bi situacija oko usvajanja Zakona o carinskoj tarifi bila neuporedivo bolja.
Riječ ima poslanik Mirsad Đugum. Izvolite.
Zahvaljujem predsjedavajući. Poštovane kolegice i kolege. Moram izraziti da sam danas malo i tužan i neprijatno se osjećam što 4,5 sata raspravljamo o nečemu što predstavlja međustranačke obračune, što predstavlja blaćenje jedne i druge stranaka, a ovo najveće zakonodavno tijelo o evropskom putu, o ekonomskom razvoju i svim drugim stvarima ne raspravlja ovoliko vremena koliko se danas potrošilo vremena na ove rasprave. Mislim da su građani i oni koji gledaju prenos sigurno ogorčeni na ova naša današnja postupanja. Što se tiče tačke dnevnog reda, želim samo naglasiti da SBB je protiv obrazloženja koje je dato za gospodina Šarovića. Mislim da je gospodin Šarović radio korektno i savjesno svoj posao, ali isto tako da je gospodin Šarović na svim, kada pogledamo zapisnike sa Vijeća ministara, glasao o svim tačkama na Vijeću ministara isto kao i drugi ministri iz RS-a. Znači, nije bilo apsolutno nikakve razlike, i kažem, obrazloženje je apsolutno neprihvatljivo. Jasno je da je ovo pucanje koalicije u RS-u između SDS-a i SNSD-a, jasno je kuda ovo nas može voditi. Mi imamo istu takvu situaciju u Federaciji, gdje imamo blokadu, da tako kažem, Federalnog parlamenta ili Fedealne vlade, jer u Federalnoj vladi aposlutno nemamo punog odraza onoga koji je u Federalnom parlamentu. Nemamo isti odnos snaga jer SDA i SDP i dalje u Federalnoj vladi i dalje funkcioniše, iako je drugačiji omjer snaga u Federalnom parlamentu. U tom smislu mislim da su svugdje i svagdje koalicije one koje su ili na državnom ili na federalnom ili kantonalnom nivou i da se o tome dogovara. Ovdje ako je došlo do pucanja koalicionog dijela mora se jednostavno prići realnim političkim procjenama i da u datom momentu onaj ko ima veći omjer snaga, ili ko može više doprinijeti u radu i funkcioniranju i zakonodavne vlasti treba se podržati, a ne dozvoliti blokadu na bilo kojem nivou. Ponovo govorim, to nam je blokada i na federalnom nivou i vlade i u Parlamentu nejasan odnos u potpunosti. 2014. godine dolaze izbori. Stranka je jaka onoliko koliko je jaka na terenu i onoliko koliko je osvojila mandata. Tada treba prići realiziranju i novih koalicija, vidjeti gdje ko može, koliko ko može. Ali u ovom momentu ni u jednom momentu ne smijemo dozvoliti da dođe do bilo kakvih ili blokada, ili opstrukcija ili zastoja u radu državnog Parlamenta. Ovdje se moram osvrnuti samo na još jednu izjavu, koju je u svom dijelu diskusije rekao gospodin Sokolović, a kaže – da li je išta bolje u Ministarstvu sigurnosti, a misli da je čak nešto i gore. Želim napomenuti da gospodin Sokolović pogleda Izvještaj o napretku od prije 10-15 dana, gdje je u ovome periodu u Ministarstvu sigurnosti riješeno i pitanje azila, zaštite trgovine ljudima, 55 upravljanja granicom, razmjene elektronske baze podataka policijskih, da je za 48% veći broj krivičnih prijava za korupciju. I ovih masa zakona je stajala do sada 4 ili 5 godina u ladicama Ministarstva sigurnosti i nije vidjelo svjetlo dana. Da je do sada, od kako je novi ministar sigurnosti na funkciji, preko 120 tačaka raspravljano u Vijeću ministara iz ove oblasti i da je sigurno suradnja Ministarstva sigurnosti i entitetskih ministarstava sigurno znatno bolja, znatno kvalitetnija. I ako SBB ima ministra sigurnosti, onda moramo pogledati da je i SDA u vlasti na državnom nivou jer ima 22 dužnosnika u agencijama na državnom nivou. A isto tako kažem – u Vladi je Federacije. Ovo se sve može pogledati ... ____________(?) [[nije uključen mikrofon]] Kojoj pauzi? Sve ove podatke imate u Izvještaju, gospodine Sarajliću, i možete pročitati u ovome dijelu sve kompletno. A za pauzu imate ili prije pauze ste imali isto tako da je dosadašnji ili raniji ministar sigurnosti dnevno vozio 195 km državno auto. Imali ste sve podatke i imamo podatke, i ni u kom slučaju ne može se prihvatiti bilo kakva konstatacija gospodina Sokolovića. Toliko, i hvala.
Zahvaljujem poslaniku Mirsadu Đugumu. Za prvu repliku javio se poslanik Beriz Belkić. Izvolite.
Znate ja bih volio znati tačan navod, dakle, ja ne tražim krivi navod, ne mogu da se snađem, bilo bi jako dobro da mi konačno saznamo ko je opozicija u ovom Parlamentu. Maločas, prije jedno dva sata, slušajući izjave ljudi, ja sam sračunao da je preko 50% članova ovog Parlamenta u opoziciji, i čak sam razmišljao da pokrenemo inicijativu da preuzmemo vlast. Međutim, kako stvari idu pri kraju sjednice, izgleda da ćemo se vratiti na nas dvoje. Hvala, malo da relaksiram.
Riječ ima polsanik Niko Lozančić. Izvolite.
Zahvaljujem gospodine predsjedatelju. Uvažene dame i gospodo zastupnici, poštovani predsjedatelju i članovi Vijeća ministara, uvaženi gosti. Ja ću pokušati da se vratim na točku dnevnog reda. Mi imamo danas pred sobom jednu poslovnički legalnu, politički legitimnu inicijativu jednog od najvećih klubova zastupnika u ovom Zastupničkom domu. O toj inicijativi svako od nas može da se izjasni na način na koji misli da je najoportunije, najispravnije, najkorisnije. Ovdje je, nažalost, kao što je i inače običaj u ovom 56 Zastupničkom domu bilo puno priče koja nema baš puno veze, puno dodirnih točaka sa samom inicijativom. Razgovaralo se, pričalo se o svemu i svačemu, o nekim zakonima koji su doneseni, o nekim koji nisu doneseni. Jedna je istina koju mi možemo uljepšavati ili uružnjavati, koliko god hoćemo, današnjim ukupnim stanjem u BiH nema razloga niko biti zadovoljan. I to je činjenica koju znaju svi naši građani, koju znamo svi mi i koliko god se mi ovdje sada trudili da pokažemo kako su oni drugi krivi što je tako, mislim da to teško prolazi. Ja ću vas podsjetiti na nešto što sam kratko podsjetio povodom, prigodom jedne od svojih replika. Ovaj saziv Parlamentarne skupštine, ovaj Zastupnički dom, ova politička strukturau BiH, računajući i Predsjedništvo kao bitan segment, je kasnila sa uspostavom izvršne vlasti nešto malo više od godinu dana. I u toj godini dana, kamo sreće da je ta godina izgubljena da se izgrade kvalitetni politički odnosi, mi smo u toj godini dana napravili samo još ružnije političke odnose. Zašto smo mi kasnili godinu dana? Kasnili smo godinu dana zato što je bilo niz, na svu sreću, na svu sreću, bezuspješnih pokušaja da se potpuno zanemari izborna volja jednog od tri konstitutivna naroda, u ovom slučaju hrvatskog naroda. I nekima je to bilo normalno. Vi se sjećate da smo imali u prijedlozima ovdje i izjašnjavanju o nekim kandidatima koji nisu imali potporu ni par promila. Interesantno je da se to vrlo često događa i ciklično u trenucima kada evo, slijedom nekakvih nepisanih pravila, dogovora dođe vrijeme da na određenu poziciju bude biran neko od predstavnika hrvatskog naroda. I nakon svega toga došli smo do imenovanja Vijeća ministara i krenuli, evo u očekivanje boljih i sretnijih vremena. Nažalost, politički odnosi se nisu nimalo promijenili, oni su nastavili istim intenzitetom kakvi su trajali tu godinu dana koju smo svi skupa propustili. I ja sam zato u nekoliko navrata ovdje zamoljavao sve vas, da nije korektno sve to pretovarati pred vrata predsjedatelja Vijeća ministara koji zbog ovakve ukupne političke situacije samo ima još težu poziciju, još težu ulogu. Znači, da imamo potpuno sređene političke odnose, potpuno uređene međunacionalne odnose, regionalne, međuentitetske, koje god hoćete, bilo bi nezahvalno u današnjim uvjetima voditi bilo koju vladu, a pogotovo Vijeće ministara u BiH. U situaciji kada je puno centara odlučivanja izvan i ovog Parlamenta i Vijeća ministara, kada je puno nesređenih odnosa, kada je puno neprirodnih odnosa, mi očekujemo ili neki očekuju čuda. Čuda se ne događaju ili se vrlo rijetko događaju ako se događaju, a pogotovo kada se sve radi da se ni čuda ne događaju. Mi smo imali do današnjeg dana, možda i nakon današnjeg dana, ja moram reći ne znam kako će završiti ova točka dnevnog reda, imali smo jednu neprirodnu situaciju. Imali smo situaciju da stranke iz RS-a, znači značajne dvije stranke, ovdje zajednički participiraju u vlasti, znači ovdje, misleći na razinu vlasti u BiH, a da su više, više nego ljuti politički protivnici u istoj ovoj zemlji, samo na razini entiteta. Ko god misli da takve stvari mogu funkionirati onda je u jednoj zabludi. Samo je bilo pitanje vremena, pitanje vremena kada će taj, ja moram reći, neprirodni savez puknuti. Jer nemoguće je da vi danas jedni druge napadate nemilice na terenu koji se zove RS a da dođete ovdje da se bratski zalažete za nešto itd. To je nemoguće. S druge strane, imamo u Federaciji, znači da ne mislite da je stanje nešto bolje, imate stanje u Federaciji, ono što ... rekli, pa ... jedanput ponoviti da je vlast uspostavljena potpuno u suprotnosti sa Ustavom, od stranaka koje participiraju kao parlamentarna većina u Vijeću ministara jedan dio, i od stranaka koje su sad kao oporba, ali u Federaciji se kao slažu. Ja zaključujem jedino da se slažu kada treba pogaziti biračku izbornu volju hrvatskog naroda i niučemu drugom se ne slažu. Jer ja bih volio da makar imamo rezultate, bez obzira ko činio tu vlast i bez obzira što je ona napravljena u suprotnosti sa Ustavom. Nažalot, nije. E u tim i takvim okolnostima, u tim i takvim uvjetima mi sraspravljamo o jednoj inicijativi, legalnoj i legitimnoj inicijativi jednog od 57 najznačajnijih klubova u ovom sazivu Zastupničkog doma i možemo se opredjeliti. Pitanje svakog zastupnika, svake političke stranke, hoće li jedne standarde primjenjivati prije podne, a neke druge poslije podne. I ono što je vrlo bitno, i to sam rekao i ponoviću još jedanput, ovo nije rasprava. Ovo nije rasprava, bez obzira koliko je neki pokušavali pretočiti u to, ni o gospodinu Mirku Šaroviću, kojeg i ja izuzetno cijenim, uvažavam i poštujem, ni o gospodinu Mirku Okoliću, ni o gospođi Mitrović, ovo nije rasprava o vama. Ovo je rasprava o zahtjevu SNSD-a da SDS više ne bude dio Vijeća ministara. Točka. Znači, i mi ćemo se opredjeljivati prema tome želimo li u parlamentarnoj većini imati jaču većinu ili slabiju većinu. Nema, u pravu je gospodin Belkić, način kako se mi ponašamo kod donošenja određenih zakona pokazuje da je vrlo, vrlo teško primijetiti ko je od kojih klubova u poziciji a ko je u oporbi. Jer vrlo često imamo vrlo čudne saveze, a ja vjerujem da ćemo ih danas vidjeti kroz raspravu u nekim drugim zakonima, ali doći ćemo do toga. Znači, ja osobno nemam dilema. Znači, nemam dilema kako se opredijeliti jer mislim da je svima nama interes da sve pokušaje da se dodatno produbljuje kriza što prije završavamo, kako kriza ne bi eskalirala i kako bismo stvorili kakve takve predpostavke da u ovim nemogućim uvjetima ovaj saziv Vijeća ministara napravi koliko god je to moguće više i bolje u interesu svih građana, svih entiteta i svih onih koji žive u BiH. Hvala lijepo.
Zahvaljujem. Replika, poslanik Mladen Ivanković Lijanović. Izvolite.
Ispravak netočnog navoda. Dakle, kolega Lozančić je kazao – nije ispoštovana volja hrvatskog naroda, nije se htjela poštivati volja hrvatskog naroda prilikom uspostave vlasti na nivou države BiH. Ja bih kazao, dakle nije se ispoštovala volja HDZ-a BiH da se formira vlast na nivou države BiH. O brojkama točno ne možemo govoriti, jer nismo imali popis stanovništva, sad ćemo imati pa možemo na drugi način, a orijentaciono se, ja koliko znam u ovom Domu ima 8 Hrvata. Trojica su iz HDZ-a BiH. A pet njih, dakle, HDZ stožerna hrvatska stranka očito više nije stožerna, nema toliku potporu Hrvata. A u Federaciji da je vanzakonski formirana vlast Federacije, dakle što HDZ uporno tvrdi, opstruiranje izbora nakon izbora za izbor delegata u Dom naroda izričito vršio HDZ ondje gdje ima većinu, jer je znao da gubi vlast u Federaciji. Dakle, prvi prekršio Izborni zakon BiH, nemam sad točno član koji kaže da se u roku od 30 dana u skupštinskim županijama moraju izabrati izaslanici u Dom naroda, istu opstrukciju vršio HDZ BiH. Eto toliko, mom kolegi Lozančiću. Hvala.
Za diskusiju se prijavio narodni poslanik Asim Sarajlić. Izvolite.
Hvala gospodine predsjedavajući, doktore Bećiroviću. Dame i gospodo. 58 Dakle, dobro je da mi ovdje raspravljamo i legitimno je da ovakve inicijative dolaze na stolove, dakle svaki klub, svaka grupa poslanika, bar smo se ove tri godine nagledali svakakvih inicijativa i za smjenu i za razrješenje. Pauza je dobro koristila, ja sam saznao ko su bila ova tri glasa protiv na jučerašnjoj sjednici Vijeća ministara. Dakle, Vijeće ministara je na 66. sjednici, održanoj jučer, većinom glasova podržalo inicijativu SNSD-a za rekonstrukciju, odnosno smjenu kadrova SDS-a. Tri glasa protiv, uz gospodina Šarovića tu su glasali, dakle gospodin ministar Radončić i gospodin Hadžić, i kako tamo kaže u jednom natpisu, gospodin Lagumdžija je zvao gospodina Hadžića telefonom, kao i on je protiv. Danas su tu predstavnici njihovih stranaka pa ćemo vidjeti kako će se očitovati. Toliko o ovome pragmatskom pristupu u vođenju ... Dakle, svi se jako dobro sjećamo oktobarskih izbora 2010. godine, sjećamo se izjava, sjećamo se retorike u medijima i naravno ja ne mogu da se ne sjetim prvog sastanka rukovodstva SDP-a i SDS-a da razgovaraju o zajedničkom nastupu u formiranju vlasti genealno u BiH. Dakle, prvi susret, koliko se ja sjećam, rukovodstva SDP-a je bio sa SDS-om. Ne znam da li je gospodin Šarović tada bio, ali Bosić sigurno jeste. Dakle, imali smo krizu godinu i više, evo i gospodin Niko Lozančić je rekao, nismo imali Vijeće ministara, i naravno ja ovdje ne krivim ni gospodina Bevandu, ni gospodina Šarovića, jer svi smo na neki način taoci te situacije, ja bih je nazvao liderske situacije. I dosta stvari koje je gospodin Lozančić ovdje naveo, ja bih se složio, ali gdje smo mi kao ovaj Parlament zarobljeni u ovom kolu, vrzinom kolu, u Draginom ovako stilu, vrzinom kolu tih smjena? Pa upravo kada je SNSD čini mi se pokrenuo smjenu gospodina Lagumdžije i to je jedina smjena koju ovdje nismo doveli do kraja, ostale ćemo izgleda sve dovesti. Prvo je SDA došla na tepet i tu nije bilo sporno, tu je prošlo sve glatko, i ovdje i u Domu naroda. Evo danas je SDS, sutra će možda Radončić ili SBB ili HDZ ne znam. Ovdje imamo izborne pobjednike, Lagumdžija neku noć kaže 17% ima vlasti itd., relativni izborni pobjednik. Ali činjenica je da imamo dvije jake socijaldemokratske stranke u dva entiteta koje su pobijedile na izborima, SDP u Federaciji i SNSD u RS-u. I živimo najveću krizu, po meni, od Dejtona do danas. Dakle, evo smanjuje se ovaj kapacitet ovih narodnih stranaka. Neko će reći, evo i nacionalistički kakvi god hoćete, nema SDA, nema SDS-a, ne znam koga sutra neće biti. Evo HDZ-a nije bilo u Federaciji, slažem se, i vi imate tu malo odgovornosti kod formiranja te vlasti, ali ne amnestiram ni SDA tu, da znate. Dakle svi smo mi suodgovorni. Ali što bi, inače moj dobar prijatelj rekao, šta je alternativa, šta je rješenje? Evo sve smo u BiH isprobali, nemoguće koalicije, dakle SDP na čelu sa Labumdžijom prvi put nakon izbora sjeda sa SDS-om da razgovaraju o programskim ciljevima ... SDS kojeg evo nama imputiraju da smo sa njima donijeli haos i nered u ovoj zemlji. Dakle, evo sve smo oprobali kroz ovo Vijeće ministara, Lijanoviću još jedino tvoj niko nije izgleda prošao u ove tri godine, ali evo, ima još 10-11 mjeseci pa ćemo vidjeti, možda na bazi ovih tvojih inicijativa oko poljoprivrede možda neko i vaš prođe tamo. Dakle, nema gospodo, dame i gospodo nema ovdje povjerenja, ovdje nema povjerenja. Povjerenje se ne gradi ni smjenama Sadika Ahmetovića, Muhameda Ibrahimovića ni danas Mirka Šarovića, povjerenje se ne gradi po kafanama sa 6-7 lidera koliko, evo sada će ih biti 5. Nema rješenja. Čim nema rješenja za partije, možemo mi dobiti neke kratkoročne rezultate, ankete će pokazati ovako i onako, izbori će pokazati ovako i onako, ali ovoj zemlji nema naprijed. I ja se dobro sjećam, evo ovaj, moj inače dobar prijatelj je sada malo bolestan, on sjedi u Domu naroda, on je išao u Skupštinu RS-a i kada su mu gurali pištolj u usta. Vi to dobro znate, 59 nije to bilo davno '98. godine. I on je smogao snage, evo da kažem, jedini s ove entitetske linije iz Federacije da ode tamo i da kaže da će RS-a biti dokle god je to izrazita volja srpskog naroda. I mi smo jedini klub koji se tamo prvi vratio pod pratnjom SFOR-a itd., održavali ove famozne sjednice Skupštine i po Doboju i gdje se je dešavalo ovo što je govorio doktor Jurišić, da su nafatavali tamo sa helikopetrima određene poslanike da se glasaju odluke. I mi vrlo olako zaboravljamo taj međunarodni faktor koji je još ovdje prisutan u kancelariji Visokog predstavnika OHR-a i koji je vrhovni tumač u onim stvarima u čemu mi ne možemo donijeti odluku, a i vrhovni tumač je ovdje Ustava i svih zakona ove zemlje. Dakle, dame i gospodo, mi živimo 18 godina nakon rata. Imali smo određene faze uspona i padova, ali ja mislim da ovakvu situaciju nikada nismo imali. Dakle, imali smo mi tročlano Predsjedništvo koje nije htjelo sjediti u zgradi Predsjedništva, sjedili su po muzeju, po kafanama, sada imamo 5, 6, 7 lidera koji bježe od institucija, svi su u institucijama, svi uzimaju pare od institucija, da li se to zvale institucije RS-a, države BiH, ali svi žive na budžetu, a niko neće u institucijama da sjede i da razgovara. I zato mi jesmo taoci, jeste i Bevanda taoc, jesmo i svi mi ovdje nas 42 koliko nas sjedi, ugodno lijepo živimo, imamo 5-6 hiljada maraka mjesečno i kao svi se borimo za narod. Mislim da ovu farsu konačno treba prekinuti. Nema se, kao što je pokojni komentator govorio, nema se više vremena za bilo što. Danas razriješavamo Šarovića, kraj je oktobra, šta to može novo Vijeće ministara uraditi, šta može neki novi kandidat koji dođe iz RS-a braniti više RS od Šarovića na nivou države? Sumnjam. Mislim da moramo svi zajedno naći načina, a ovdje pogotovo ovi lideri stranaka, evo mi smo, jesmo opozicija na nivou države, ali evo ponudili smo i rješenja i razgovaramo i s HDZ-om, razgovaramo i sa svima. Ali nemojte molim vas amnestirati nekoga od odgovornosti ko ovdje sjedi, ko od ove države ima jako dobre privilegije i uvijek ih koristi kad može, a ovu državu ne shvata ozbiljno i ne želi joj dobro. Stoga dakle, evo od inicijative za smjenu Lagumdžije, pa inicijative i ja sam pokretao za smjenu gospodina Bećirovića itd., molim vas da više to neradite, da se ne bavimo više smjenama. Evo neka gospodin Lagumdžija ostane do kraja u Vijeću ministara, ako ćemo, kažem, dobiti određena rješenja na Evropskom putu. Mi smo, kao što rekoh, Klub SDA, bez ikakvih konsultacija i sa SDP-om i SBB-om je podržao Prijedlog zakona o vojnoj imovini, koji su svi lideri potpisali, ali evo ne možemo ga usvojiti. Kako Niko reče tu stranke iz RS-a nastupaju, bez obzira na današnji tok sjednice, nastupaju vrlo jedinstveno, mada smo i tu imali obećanja s jedne strane, da ćemo imati podršku. Dakle, SDA će sve što je na putu evropskog i NATO prosperiteta podržati, ali vas molim da više ove rekonstrukcije rekonstrukcija završite i da pokušate uraditi, jer godina dana je puno, svi se mi upiremo i nadamo u te izbore 2014. godine, ali jako je puno dan da izgubimo na ovom putu, a vremena je zaista sve manje, bez obzira na EU i na Vijeće Evrope, koji šalju signale. Ne pali to ovdje kod nas na Balkanu, to je Drago ovako često volio citirati, ali ovi za koje plediramo da ih predstavljamo, su evo isprobali sve na političkoj sceni, dali podršku i jednim i drugim i trećim i petim i desetim. Ne znam šta može novo, evo osim ovog člana Predsjedništva BiH, koji je istupo iz SDP-a, ne vidim više nikakve nove snage političke, osim ovih koji sjede danas ovdje u Parlamentu. Hvala.
Zahvaljujem. Replika uvaženi predsjedavajući Denis Bećirović. Izvolite. 60
Kolega Sarajlić je održao jedan simpatičan govor uz samo jednu malu grešku, profulo izgleda i temu o kojoj pričamo, a pogotovo argumente koje je koristio. Međutim, ja prije toga moram da primjetim jednu drugu stvar, do sada godinama, da ne kažem i decenijama, u ovoj zgradi u ovom Parlamentu gledali smo kako neki u ime Bošnjaka repliciraju Srbima, Srbi Hrvatima, Hrvati Srbima itd., danas čini mi se prvi put poslije 24 godine u ovoj zgradi Srbi repliciraju Srbima, Hrvati Hrvatima, Bošnjaci Bošnjacima, tako da imamo jedan pravi multietnički ambijent. Kolega Sarajliću, moram reći da bolje da ste poslušali taktiku iskusnijeg kolege Džaferovića, on se na početku ove rasprave javio za dvije replike i diskusiju i osvrnuo se na pravnu dimenziju, nije želio da ulazi u raspravu o ovoj političkoj dimenziji, jer jasno je da je ona previše klizava i neodbranjiva, a Vi ste upravo to uradili. Posebno ste me začudili s jednom svojom izjavom, ali zaista začudili i to postoji u stenogramu da ste sada izjavili, a to je da ste govorili o političkoj volji u entitetu RS da je, kako je to samo politička volja srpskog naroda. A u Ustavu RS- a piše da je to entitet i Srba i Hrvata i Bošnjaka, a Vi ste to zaboravili reći. Moram reći da smo danas imali priliku svašta da čujemo. Vi ste pokušali sada i posljednji adut, koji će vam sada pasti u vodu, da izvučete iz rukava, a to je da govorite kako su jedni ministri glasali, je li, na Vijeću ministara kako bi možda poslanici mogli na drugačiji način raditi. Ali upravo da Vas podsjetim na jednu činjenicu – Vi ste tu praksu ovdje uveli prvo sa Budžetom BiH, pa ste sami, a bolje da to niste spominjali, pokrenuli smjenu u to vrijeme i zamjenika predsjedavajućeg ovog Doma, a tu inicijativu je pokrenuo SDS. Ali vi ste, dakle poslije 10 dana pridružili se toj inicijativi i tada ste javno rekli – podržaćemo inicijativu ali ne možemo podržati obrazloženje. Tako da vam ne treba ništa biti čudno što mi iz SDP-a se apsolutno ne slažemo s ovim obrazloženjem, ali mi danas nećemo ni glasati o tom obrazloženju, glasaćemo o odluci na način kako svako od nas procijeni da treba glasati. Riječ ima poslanik Mato Franjičević. Izvolite.
Ne mogu vjerovati da nema replika zato oklijevam. Gospodine predsjedatelju ja bih kratko, veoma mi je, kako bih rekao, veoma mi je olakšao posao kolega Lozančić, tako da će moja rasprava biti kraća nego što bi inače bila. Iznjeću neke ključne stavove nas iz HDZ-a koji se tiču ove problematike, a problematika je takva da zadire u svašta nešto pa se onda i stavovi moraju malo doticati i nekih širih horizonata koji čine naš politički prostor u BiH i koji ovu državu ovakvu kakva je, ovakvo ustavno definiranu ili nedefiniranu čine nestabilnom, loše funkcionirajućom itd. Nitko ne bi bio sretniji da Vijeće ministara može, da je moglo biti formirano na normalan demokratski i legitiman način mjesec dana nakon zadnjih općih izbora od nas iz HDZ-a. I nitko ne bi bio sretniji od nas iz HDZ-a da to Vijeće ministara da je moglo funkcionirati u punom kapacitetu bez ovih, kako to dobro kaza kolega Šepić, bez ovih kriza koje su permanentne i koje se svako malo javljaju i koje predsjedatelju Vijeća ministara, koji je konačno nakon mnogo vremena došao iz reda hrvatskog naroda, iz HDZ BiH, naravno otežavaju posao i čine rad Vijeća ministara otežanim. Zbog toga nam nije drago kad se dolazi uopće u ove situacije do kojih se dolazi kad je potrebno praviti rekonstrukciju u Vijeću ministara, jer znamo da će to usporiti njegov rad i da će 61 taj rad učiniti neefikasnim. Ali kad se to događa mi ne možemo pobjeći od toga i nastojimo se ponašati što je moguće više principijelno. To principijelno ponašanje podrazumijeva uvažavanje nekih zadatosti koje su karakteristične za BiH. Mi mislimo da BiH onako kako je definirana u preambuli Ustava mora uvažavati dvostruki legitimitet kod formiranja vlasti na različitim razinama. Mora uvažavati nacionalni legitimitet, dakle legitimitet koji proizilazi iz konstitutivnih naroda i mora uvažavati građanski legitimitet, dakle legitimitet koji proizilazi iz glasova svih stanovnika ove zemlje. Na tome smo inzistirali uvijek i kad je, kad smo trebali formirati prije tri i nešto godina Vijeće ministara države BiH i kad je trebalo formirati Vladu Federacije, itd., itd. I na tome smo inzistirali i to nas je opredjeljivalo da se ponašamo na taj način uvažavajući dakle taj aspekt kod svih kriza koje su se javljale s vremena na vrijeme i koje su tražile intervencije ili rekonstrukcije u sastavu i strukturi Vijeća ministara. I ovog puta, s obzirom da se intervenira u strukturu Vijeća ministara na način da se, onako kako je to definirano, sastav, članovi Vijeća ministara koji trebaju predstavljati srpski narod, da se unutar tog pravi ta rekonstrukcija, HDZ, kao što je bilo i prošli put, će se opredijeliti temeljem činjenice ima li taj zahtjev većinsku potporu legitimnih predstavnika srpskog naroda, kao što smo prošli put također pristali na to jer je onaj zahtjev za smjenu ministara iz reda SDA imao većinsku potporu većine legitimnih predstavnika, ovdje zastupnika u ovom Parlamentu koji su dolazili iz bošnjačkog naroda. Tako će dakle, to je nešto što nas rukovodi i uopće, da kažem, nije potrebna priča, bar što se nas iz HDZ-a tiče i što se tiče predsjedatelja Vijeća ministara, nije potrebno otvarati priču o kvalitetama ministra Šarovića, zamjenika ovog, zamjenika onog itd., jer ta razina priče naprosto ne funkcionira. Mi nismo na toj razini. Moram ovdje reći da sam očekivao korektniji pristup kolega iz SDS-a bar kad je riječ o ovim aspektima koje sam dodirnuo i koji se tiču nas iz HDZ-a i nas koji nastojimo predstavljati hrvatski narod i njegove nacionalne interese u skladu s izbornom voljom tog naroda koja se manifestirala na zadnjim izborima. Nažalost nisam, zaista nisam očekivao da će SDS pokušati antihrvatskom retorikom šta, možda pridobiti simpatije bošnjačkih političkih stranaka ili koga, da se stvar okrene. Pa zaista mi nije jasno otkud ta potreba da se za sve što ne valja u ovoj zemlji optuži, naravno shvaćam da će SDS optužiti Milorada Dodika, to je shvatljivo, ali da se tome dodaje Dragan Čović bez ikakve potrebe, to je zaista neshvatljivo. Dragan Čović je predsjednik političke stranke koja je dobila apsolutnu podršku hrvatskog naroda na zadnjim izborima, a u isto vrijeme taj lider, i ta stranka, i taj narod koji im je dao povjerenje je onemogućen da ima svog člana Predsjedništva BiH, neravnopravan je u procesu donošenja odluka u Parlamentarnoj skupštini, jer i predstavnici srpskog naroda mogu zaustaviti odluku koja im se ne sviđa i predstavnici bošnjačkog naroda također. U Federaciji BiH, neću spominjati, dovoljno je problematizirano, izborna volja hrvatskog naroda nije uopće poštovana i pri tome nije prekršen samo Ustav Federacije BiH nego i Izborni zakon.
Da se ipak vratimo na tačku dnevnog reda.
Ja sam apsolutno potpuno u točki dnevnog reda. Ako, ako se neke od opservacija ne sviđaju, politički ne sviđaju Vama gospodine Bećiroviću možete mi replicirati poslije. Dakle, nije mi jasno otkud potreba da se u cijelu priču uvodi taj aspekt da se proziva HDZ, da se proziva Dragan Čović zato što nema dogovora Sejdić–Finci kad je HDZ bio najaktivniji u nuđenju 62 prijedloga za rješenje tog pitanja. To me podsjeća na ono šaljete nekoga pred zid za strijeljanje i onda mu zamjerate, najveća je zamjerka što tamo ne ide pjevajući. Zaista nevjerojatno. A evo da, s obzirom da je i tako vrijeme pri kraju, da ne širimo priču, mi ćemo se u skladu s ovim principima koje sam naveo ponašati i ovog puta kao što smo se ponašali i do sada. I evo, koristim priliku da apeliram na sve da bar ovih sljedećih godinu dana ostavimo na miru Vijeće ministara da pokuša normalno odraditi svoj posao. Dajmo im šansu, jer to će biti u interesu svih naroda i svih građana ove zemlje. Hvala.
Replika poslanik Zvonko Jurišić. Izvolite.
Evo, moram replicirati kolegi Mati Franjičeviću, ovo što ste Vi rekli predsjedavajući, danas repliciraju i Bošnjaci Bošnjacima, evo Hrvati Hrvatima, jer je ovdje kolega Franjičević je iznio niz neistina vjerovatno ponukan da ovu sjednicu, znači prenosi BHTV, ima on prilika, nešto je i kolega Lozančić o tome govorio, pa je gospodin Ivanković replicirao na tu temu. Gledajte na mogu nikako se prihvatiti činjenicu da govorimo, kao što je govorio kolega Franjičević, da nije potrebno otvarati priču o kvalitetima, ne znam, ministra Šarovića i ostale. Pa gdje nas to vodi? Ja njega pitam bi li on volio da u njegovoj općini, u njegovoj županiji, tu županiju ili općinu vodi neko ko zna, ko može ili i ko hoće nešto napraviti, ili eto tako da zadovoljimo nekakva pravila igre, pa bez obzira o komu se i šta se radi ili neko ko dobro radi pa idemo ga promijeniti? Znači, ne možemo na takav način poimati stvari i ne možemo govoriti da je ugrožena, znači ovaj nacionalni legitimitet. Hrvatska demokratska zajednica, odnosno predstavnici HDZ-a BiH oni se predstavljaju kao veliki Hrvati ili bolje rečeno turbo Hrvati, je li, znači uz vrlo malo, u jednom malom segmentu, je li, oni potroše puno energije, zavaravaju hrvatski narod u BiH o ugroženosti. I ne mogu se pomiriti sa činjenicom da HDZ BiH toliko sada govori o problemima izbora članova Predsjedništva BiH kad su oni permanentno na vlasti od 1996. godine sa raznoraznim svojim koalicijskim partnerima i mogli su apsolutno promijeniti Izborni zakon onako kako im je to odgovaralo. Ali on to nisu htjeli, jer ne bi imali na čemu dobiti nekakve izbore ili što kaže, apsolutnu većinu. Maloprije je kolega Mladen Ivanković govorio o popisu stanovništva, ako zbrojimo da je Hrvatska koalicija HDZ 1990 i HSP dobila 53 tisuće glasova, ako zbrojimo da je dobila Narodna stranka radom za boljitak 53 tisuće glasova, čudi me da se neko od kolega iz SDP-a, valjda se i oni legitimiraju kao Hrvati ili vi niste legitimni predstavnici hrvatskoga naroda da i vi ... o ovome dijelu nešto ne kažete, onda ne možemo govoriti o legitimnim predstavnicima i to apsolutnim hrvatskog naroda iz HDZ-a BiH. Podsjetiću kolege iz HDZ-a BiH kad je ovaj Dom na indirektan ili posredan način izabrao člana Predsjedništva u imenu Ivo Miro Jović bez i jednoga hrvatskoga glasa osim gospodina Jovića, je li, tada im to i nije toliko smetalo. Prema tome, ne moramo zaboravljati neke stvari ili prešućivati ili ih iskrivljivati. Znači, ovdje je zastupljenost nije nikoga apsolutna, pa prema tome ni HDZ-a BiH.
Zahvaljujem. 63 Riječ ima poslanica Dušanka Majkić. Izvolite.
Hvala lijepa. Ako bi ovih pet ili ulazak u šesti čas trebao da znači da efektuiramo bar u nečemu, a to je da efektuiramo u tome da smo u međuvremenu razumjeli da su koalicije zahtjevni politički aranžmani onda bi to moglo da bude poruka, evo da bude nešto što je korist iz ovih pet, šest sati koje smo imali. Sporazum o koalicionom djelovanju između SNSD-a i SDS-a, po , trebao je da predstavi zajedničko djelovanje dvije političke partije zasnovano na dogovorenim ciljevima i programima. Međutim, evo dogodilo se da, po nama, neko je odstupio od pravila igre i onda se dovodi u pitanje taj politički aranžman, pri tom uopšte ne razmišljajući i ne dovodeći pojedinačno u pitanje, jer svi danas govore samo o gospodinu Šaroviću, radi se o tri lica na današnjoj sjednici, dakle govorimo o prekidu političkog aranžmana koji podrazumijeva ne da smjenjujemo, nego podrazumijeva da kraj političkoga aranžmana, znači da političke partije koje su to uradile i dogovorile i sad se razilaze, znači ostavku ljudi koji su taj aranžman dobili jedan zahvaljujući drugom. Mi smo smatrali da zaključenjem tog aranžmana trebamo uskladiti naše djelovanje i vjerujte nije bilo lako uskladiti djelovanje u okviru tog sporazuma i veoma revnosno i korektno smo se ponašali u tom dijelu, čak i kada su bile u pitanju stvari koje SNSD nije mogao da prihvati kao ispravne. Dakle, mislim da SDS ne može ni jednu riječ da prigovori, da u obnašanju tog sporazuma SNSD napravio ijedan promašaj ili ijednu stvar kojom je povrijedio taj isti sporazum. Da li je moralo doći uopšte do tog sporazuma? SNSD je godinama veoma dobro zastupao interese RS-a u zajedničkim institucijama BiH i to nikad nije dovedeno u pitanje, ali smo smatrali da politička uskogrudost nikada nije dobra i da nam nije trebala ni ovaj put, zato smo ponudili taj aranžman SDS-u. Dakle, našom voljom smo ponudili taj aranžman, iako na njega nismo bili prisiljeni i uopšte nismo morali. Kako će ko odlučivati, to je stvar vlastitog kapaciteta. SNSD će odlučivati u skladu s kapacitetom koji ima, a SDS takođe u skladu sa vlastitim kapacitetom. Danas je razvjenčavanje. Znamo da na vjenčanju uvijek ima mnogo više ljubavi, sloge i dobrih ambicija, nego kad se razilazi i uvijek treba sačuvati, posebno u ovakvim trenucima treba sačuvati osjećaj mjere. Jer nikad se ne zna kad će neko biti ponovo koalicioni partner. I zato ja ne želim da kažem ni jednu ružnu s te strane, ali želim da kažem nekoliko stvari koje SNSD konstantno govori kao zamjerka SDS-u, i možda o tome smo trebali više govoriti nego što smo govorili o bilo čemu. Dakle, ključni razlog zbog kojeg zamjera SNSD SDS-u je ta nevjerovatna gramzivost kad je u pitanju uzimanje pozicija, svih slobodnih pozicija koje su se pojavile. Neko je rekao nedavno da je više od 50 ljudi SDS-a došlo na različite pozicije zahvaljujući tom političkom aranžmanu. Možda, dakle ne znam, možda nisam u pravu, ali govorim o tome, ako je, evo da je 50, ako je 50 pozicija neko uzeo kroz sporazum koji su zaključile dvije stranke, a pri tom zadržao opoziciono djelovanje, jer nije bilo nikakvih, nikakve mjere u tome treba, ovaj, okrenuti prijevremene izbore, iako se zna da nikakve šanse nema za prijevremene izbore, da je to samo priča koja je za javnost, dakle to nije korektno bilo. Jer ako, ako nije dobra bila saradnja SDS on je mogao da kaže SNSD-u – izvinite molim vas od danas mi ne prihvatamo ovaj sporazum i time se kvare sve veze. Ne možemo zadržati pozicije koje su dobivene kroz politički sporazum a pri tom ponašati se kao da niste u vlasti. To je greška koju zaista imate i koju ne može čovjek da zaboravi na to. Dakle, nismo bili iskreni, ili u momentu potpisivanja sporazuma ili danas nismo. Ne može se braniti nikakav gubitak sporazuma na priči o Mirku Šaroviću, ne možete, taj čovjek može da bude 64 najidealniji, ali gubitak dva koaliciona parnera koji su s razlogom odlučili da zajednički djeluju u zajedničkim institucijama, je nešto drugo od priče koju je velik broj vas htio da pretvori ... o Mirku Šaroviću. Dakle, koalicija obavezuje, obavezuje i jednog i drugog partnera, ne može da obavezuje samo SNSD. Kako će ko proći na sljedećim izborima, pa nemojte da govorimo o tome, nije primjereno niti u ovom Domu, niti od ovih ljudi koji to o tome govori, svako će dobiti kaznu ili nagradu za ono kako se ponašao. Mislim da je to bilo, ja to zamjeram SDS-u zaista, tu mjeru koju ste trebali pokazati – nećemo sporazum sa SNSD-om, napuštamo vlast, pa ćemo se ponašati kao prava koalicija. Ali zadržati tolika mjesta i pri tom reći kako SNSD je to, koji je poznat kako nema tu osobinu, i prema našim partnerima smo veoma raskošni, mnogo više nego što bi trebali da budemo, sve možete da nam spočitavate, ali da kažete da smo bili nekorektni u tom odnosu, to ne stoji. I mislim da je ovo jedini zaključak koji moramo izvesti, politički aranžmani obavezuju, kad ih pravimo trebamo mnogo više razmišljati o tome. Hvala.
Zahvaljujem. Poslanica Aleksandra Pandurević je iskoristila dva javljanja predviđena za poslovničke intervencije i replike, ali ima pravo na diskusiju. Izvolite.
Ja sam pomislila da ćete mi i to uskratiti. Hvala. Prvo bih se osvrnula na ovo što je uvažena koleginica Majkić rekla. Ja znam da su poslanici SNSD-a danas ovdje u nezahvalnoj poziciji i znam da je većina njih bila protiv ovog, ali da je došla partijska direktiva odozgo. I ne možemo se ne osvrtati na izbore iduće godine, jer do svega ovog i dolazi zbog njih. SDS kada je pravila platformu jasno je rekla da ostaje opozicija u RS-u. Na kasnijim sastancima stranačkih rukovodstava lider SNSD-a i rukovodstvo SNSD-a nam je nudilo zajednički nastup, takva ponuda je bila na izborima 2014., takva ponuda je bila i u aprilu, takvu ponudu je predsjednik Bosić dobio neki dan i u Briselu, i hajte s nama idemo zajedno 2014. Mirko Šarović će ostati. I naravno tražilo se od nas, evo i neke kolege ovdje su nam govorile, morate otupiti svoju opozicionu oštricu u RS-u, nije uredu ono što rade vaši poslanici u Narodnoj skupštini. Očito je da je to bolilo SNSD. Ako pričamo o gramzivosti, u januaru 2006. u Ministarstvu prosvjete RS-a bilo je zaposleno 49 ljudi, zajedno sa inspektorima, danas ih ima 119. Ministarstvo finansija imalo je zaposleno ispod 100 ljudi, danas ih ima preko 300. Uvaženi kolega Franjičeviću, zašto Vi kažete neko uvlači HDZ? Ne, ne uvlačimo HDZ nego vašeg lidera, gospodina Dragana Čovića, zato što ministar Šarović nije prva žrtva tandema Dodik-Čović. Njihova prva žrtva je, o čemu mediji u RS-u bruje, jedan drugi ministar koji je časno i čestito radio svoj posao, a to je bio ministar zdravlja RS-a gospodin Stanić. Kada je gospodin Stanić počeo preispitivati ugovore sa firmama „Inelmed“ Mostar i „Intermed“ Banja Luka, sestrinske firme, od kojih je kupljeno 86 hiljada dijalizatora i kada je to predao Specijalnom tužilaštvu mediji u RS-u kažu da je tad gospodin Dragan Čović zatražio smjenu ministra Stanića 65 od Dodika, što mu je i ispunjeno. Gospodin Šarović je, dakle žrtva zato što je uveo mjere reciprociteta i zaštitio interese BiH od hrvatskih lobija. Juče smo na Ustavnopravnoj komisiji imali Zakon o akcizama koji treba da pomogne domaćim pivarama, i malo one, oni veliki uvoznici da plate veće akcize. Vi ste čak glasali protiv ustavnog osnova tog Zakona. Ja sam tad u šali rekla – je li to štitite Ožujsko pivo. Da bih naknadno od nekih kolega, koji ovdje sjede, saznala da je hrvatski, ambasador Hrvatske ovdje kontaktirao još neke kolege i tražio da glasaju protiv tog Zakona zbog Karlovačkog i Ožujskog piva. Ja moram reći mi smo, ministar Šarović je imao iste pritiske iz Srbije, ali je rekao – ne, ja vas volim, ali svako od nas ima svoj novčanik i vi draga braćo ako nas volite dajte malo u naš novčanik. Šta je još grijeh ministra Šarovića? Grijeh ministra Šarovića je što je spriječio jedan veliki kriminal, jednu pljačku koja se odvija od 2006. preko njegovog ministarstva, a riječ je o Banjalučkoj toplani. Naime, jedan tajkun blizak SNSD-u koji se zove Milorad Mihajlović je 2006. godine dobio ugovor za nabavku mazuta za Banjalučku toplanu. Njegova cijena tog njegovog mazuta, koji ima nedozvoljene količine sumpora preko 1%, njegov mazut ima 3%, cijena tog mazuta je 324 marke po toni skuplja od onog normalnog regularnog u rafineriji. Godišnje je toplana u Banja Luci nabavljala 25 hiljada tona tog mazuta, znači 8.100.000 maraka je otišlo u crne fondove. Isto se radilo i u Gradišci. Kada je ministar Šarović postavljen za ministra, iako kolega Kalabić kaže da on nije ložač u toplani, ministru Šaroviću su došli na sto zahtjev Ministarstva za prostorno uređenje i građevinarstvo i ekologiju RS-a, evo ga, Ministarstva trgovine i turizma RS-a, evo ga ponovo i za Gradišku i za Banja Luku, Ministarstva industrije, energetike i rudarstva RS-a da na osnovu Odluke o kvalitetu tečnih derivata, koja kaže – da ministar može dati saglasnost na uvoz nekvalitetnog mazuta ukoliko nigdje ni u jednoj rafineriji u svijetu nema onog normalnog, da da svoju saglasnost na uvoz ovog mazuta. Ministar Šarović se lijepo obratio Rafineriji u Brodu i pitao – da li vi imate mazut od 1%? Rafinerija u Brodu, evo lijepo je odgovorila – mi imamo koliko hoćete. I ministar Šarović, evo i njegovog odgovora, lijepo uputio dopise u kojim kaže – analizom podataka dobijenih od proizvođača naftnih goriva iz zemlje i u okruženju o raspoloživim količinama ulja za loženje mazuta, sa sadržajem sumpora do 1% itd., i on kaže da ne odobrava taj uvoz. I tako su te cisterne koje su trebale SNSD-u u predizbornoj kampanji da obezbjede 8 miliona ostale negdje da kruže u regionu. I vi sad zamislite od 2006. godine do prošle godine puta 8 miliona. To je jedan od grijehova ministra Šarovića. Ja se pitam kakvu mi danas šaljemo poruku javnosti, javnosti koja nije zadovoljna vlastima u ovoj zemlji i javnosti koja u svim anketama kaže – da, postoji jedan čovjek koji dobro radi svoj posao, postoji jedan čovjek koji radi u interesu svih građana BiH. I mi toj javnosti ustvari šaljemo poruku da ovom zemljom vladaju otuđeni centri moći. Kolega Magazinoviću, vrlo lijepo se smješkate, ja ne znam možda i Vi mislite parče dobiti u onih 8 miliona naknadno. ____________(?) [[nije uključen mikrofon]] Ovaj, pa ne znam. Gospodine Kalabiću ...
Molim vas nemojte ... 66
je vrlo relaksiran.
prvo omogućite poslaniku da govori, a i poslanik kad govori nemojte komentarisati druge kolege, nije red.
I malo je ono što je Dodik u onim sinoć ovdje ponoćnim sitnim satima, kad su se odvijali u ovoj zgradi neki razgovori, što vam je obećao u odnosu na ono što je ministar Šarović uradio za ekonomiju ove zemlje. I mi smo ponosni na njega. I nije problem SDS će otići u opoziciju jer napravljena je trgovina ponoćna sinoć, nažalost na štetu RS-a, ali SDS će se vratiti 2014. godine i mi znamo da nam je 2014. jedinstvena šansa, da ne smijemo je prokockati i 2014. godine će nam partneri biti oni koji u ovom Parlamentu imaju snage da kažu ne kriminalu i korupciji, a ne samo deklarativno da se bore. Jer ovo što sam ja ovdje sad pokazala, ovim treba SIPA da se bavi, zbog ovog neko treba da ide u zatvor. 2014. će nam biti partneri oni koji ne prave krizu. A da, gospodine Franjičeviću, Vaša partija pravi krizu, pravi je od onog momenta kad smo birali rukovodstvo ovog Parlamenta. Sjećate se da na tu sjednicu kad smo birali rukovodstvo Vašeg Parlamenta, Vaš lider nije htio doći, iako je prethodnu veče ga predsjednik Bosić nazvao i rekao – imamo većinu u drugom krugu da bude izabran Božo Ljubić. Ja moram reći da je tad i Milorad Dodik taj dan deset puta nazvao predsjednika Bosića i prijetio raskidanjem koalicionog sporazuma ako izaberemo rukovodstvo ovog Parlamenta. Dakle, u ovoj zemlji postoje dvojica lidera i njihova imena su Milorad Dodik i Dragan Čović, koji stalno drže krizu i vladaju na krizi. Šta je njihov cilj ja to ne znam, ali ono što znam i što su rezultati lokalnih izbora pokazali, jeste da je građanima dosta takve politike. I SNSD je pravio mnogo greški i uvijek su te svoje greške pravili noću, ja se sjećam izbora prve Dodikove vlade, kad su helikopterima EUFOR-a ili SFOR-a, kako su se već tad zvali, jurili jednog poslanika HDZ-a, to je bila velika greška ispostavilo se kasnije. I opet je noćas u nekim sitnim satima ovdje kada je poslao svog izaslanika Dragana Čovića da pregovara i daje ponude u njegovo ime, napravio je drugu veliku grešku. No ja kažem, mi smo vrlo relaksirani, rezultati lokalnih izbora su pokazali koliko građani RS-a vjeruju SDS-u. Nažalost žao mi je što je do ovog došlo, žao mi je što je došlo do tog da SNSD u jednom momentu svoje uskostranačke interese, svoje pripreme za sljedeće izbore stavio ispred opštih interesa i interesa RS-a. Mi kad smo ulazili u ovu platformu bili smo svjesni da birači SDS-a to ne razumiju i stavili smo interese RS-a ispred partijskih interesa. Žao mi je što SNS nije pokazao takvu snagu da istraje i da ova koalicija opstane i nažalost uništio je jednu šansu da ovo bude princip koji je trajno uspostavljen i koji će trajno ostati u naslijeđe RS-u. Hvala.
Poslanica Aleksandra Pandurević je iskoristila svoje pravo na diskusiju i replike. Gospodin Franjičević ima pravo na još jednu repliku. Izvolite. 67
Pametno sam to sačuvao do kraja, možda bi ipak nakon ovog ubjedljivog izlaganja kolegice Aleksandre, možda bi najbolje bilo primijeniti metodu kolege Babalja u pogledu replike, onu prvu pa odšutjeti. Ali ja zaista ne znam kolegice razumijete li Vi što govorite, jel' shvaćate sve dimenzije toga što govorite? Preskočiću onu o vitezu na bijelom konju, a dobro, to su ovako simpatične priče, ali nije mi jasno, ja sam u svojoj raspravi rekao – Dragan Čović je na čelu stranke koja je usprkos svim pokušajima kolege Jurišića i kolege Lijanovića dobila uvjerljivu većinu hrvatskih glasova u BiH na zadnjim općim izborima, sa HDZ-om '90, gotovo pa 90%. U isto vrijeme Dragan Čović kao predsjednik te najjače hrvatske političke stranke preko ljudi koji djeluju kao funkcioneri HDZ-a BiH na različitim razinama nema nikakva utjecaja na zbivanja u Federaciji kad je riječ o izvršnoj vlasti, kad je riječ o javnim poduzećima itd. Ne može zaustaviti ni jednu odluku na razini BiH kao što je mogu neki drugi lideri, nema nikakva utjecaja u Predsjedništvu BiH, a trebao bi imati ukoliko bi se poštivala legitimna volja jednog od tri konstitutivna naroda. I čovjek, dakle, koji nema nikakva utjecaja i ne može mnogo toga po vama može sve, on može producirati procese, on ima ima čarobni štapić da nešto stopira, da negdje, da nešto relaksira, da sve vidi, sve čuje itd. Pa mislim dajte se, ovaj, mislim šta je previše previše je. A kad već spominjete, kad već fantazirate o mojoj poziciji glede Zakona o izmjenama Zakona o trošerinama, doći ćemo na tu temu i nije, nije uopće fer, nepotrebno je bilo otvarati to pitanje, samo da Vam kažem na Vaše fantazije ja sad čujem da je Hrvatski veleposlanik uopće bio ovdje i da je s nekim razgovarao, mene nije ni tražio na razgovor i nije me vidio, to je jedna stvar. Druga stvar, ja, taj Zakon ide po redovitom zakonodvnom postupku. Kad bude u amandmanskoj fazi ja već imam pripremljene amandmane na taj zakon, a jedan od amandmana je da se za količine, da se za one pivovare koje proizvode više od 400 tisuća hektolitara piva godišnje, a to su uglavnom ove izvan granica BiH, da trošarina ne bude 0,25 KM kako je sad predviđeno, nego da bude 0,30 KM. Toliko ... ____________(?) [[nije uključen mikrofon]] Tako je, moja intervencija je išla u smjeru da se trebaju predvidjeti veći benefiti za dosita male pivovare, a takvih ćemo imati samo u BiH a ne izvan njenih granica.
Kolega Jurišić neće dobiti pravo na repliku, žao mi je, ali iskoristio je pravo na replike i diskusiju, vodimo preciznu evidenciju. Riječ ima poslanik Drago Kalabić. Izvolite.
Zahvaljujem predsjedavajući. Evo, s obzirom da privodimo ovu raspravu kraju, ponovo da napomenem da ću ja predložiti ovu odluku o kojoj ćemo glasati u ime Kluba SNSD-a, ali moram da se osvrnem na ovo što se danas dešavalo i malo sam sa nevjericom sve ovo pratio. Da mi je neko rekao da će se ovo danas 68 dešavati u Parlamentu jedne godine, pošto svi smo svjedoci svih ovih događaja, da će Parlamentom BiH odjekivati lelek bošnjačkih poslanika iz SDA i jauk ovih hrvatskih Komšićevih, i ovih Komšićevih hrvatskih stranaka i naricanje SDS-a za tri fotelje, to ne bih vjerovao, da će se to tako glasno čuti danas i cijeli dan u jednoj ovakvoj situaciji da neko pokušava to predstaviti kao problem i onda u istoj sljedećoj rečenici kazati da ta skupina koja čini te pozicije, da to ništa ne valja, da to ništa nije dobro, to samo govori više o onima koji ne poštuju jednu stvar u ovom Parlamentu a to je demokratski kapacitet. Demokratski kapacitet SNSD-a koji nam je dao narod i građani RS-a omogućuje da ovu inicijativu danas vodimo, ne zato što nekog ne volimo, ne zato što smo se nekome zamjerili ili neko nama i slično. To su radili i drugi, radiće i u buduće, mislim da je to demokratski i ne vidim razloga za nervozu i za sve ono što je danas ovdje rečeno i cijeli dan. I ova ekipa koja je pripremila ovaj prenos, oni ovdje nisu bili dugo vremena kad su puno važnije stvari bile, ovi koji stoje iza ovoga prenosa ustvari ne misle dobro BiH, al o tom po tom, jer vidim da jedan centar koordinira. Vidite kako je SDS-u naređeno da u zadnje vrijeme ponavlja kako je problem Dodik i Čović i pogledajte koji je jaki međunarodni centar prvi put promovisao tu sintagmu i dao im i kaže – hajte sad po tome, mi ćemo to na neki način pojačavati. U mom kraju ima jedan događaj koji se naravno prepričava. Vi znate da je gavran ptica zloslutnica i onda je taj gavran kad krene obično ljudi znaju da on nosi crnu vijest i da je neko umro, onda oni u selu koji idu na sahrane onako, pošto su tamo bogate trpeze, oni znaju kad se gavran oglasi gozba je, sahrana je i oni idu, običaj naroda je da te ljude uvijek nahrani i to je tako trajalo dok ljudi nisu u šumi nekim radovima poremetili tokove života tom gavranu. Onda je on počeo da gače u nevremeno vrijeme i kad su oni počeli nigdje sahrane a gavran gače. I kad je on počeo ustajati i ujutro i popodne i naveče i u neke neprimjerene sate, onda su vidjeli oni, vidjeli da od tog gavrana nema vajde, ne nosi on više njima ništa zanimljivo nego gače onako napamet. Njega niko više ni za što, što bi naš narod rekao, ne ferma. E u tog gavrana se pretvorila Srpska demokratska stranka, takva koja gače, priča, sedam godina mi slušamo – gotovo je, crno je, propalo je, nema penzija, sutra je apokalipsa. Mi povećali penzije, nema plata, plate redovne, mi pobjeđujemo evo sedam godina pa do današnjeg dana, ne kažem da neće jednog dana, ali nikada, možda ni tad pobjediti. Na prošlim izborima smo slušali istu ovu priču tog gavrana olinjalog, ohrndalog, koji već jedva maše krilima, pobjedićemo, bićemo ovdje, mi ćemo, dolje ništa ne valja. Ja mislim, da li vi, dal' vi slušate sami sebe, danas ste čak izrekli, nećete pobijediti čak i zbog prijetnji koje ste danas izrekli, da ćete, mahali ste prstom ako mi pobjedimo. Znamo mi šta će biti ako vi pobjedite. Mi smo to osjetili, neki od nas i lično, ja sam pokušao na početku sjednice da apelujem da se ovdje ne ide u otvaranje te vrste sukoba, međutim vi to niste. E vidite kad taj gavran stane kraj orla malo izgleda nešto, ali kad orao raširi krila za gavrana nema mjesta, zato što je orao orao, zato što je gavran gavran. E u tome je suština današnje cijele ove priče. Vi to ne možete, samo shvatite da i taj gavran mora pasti jednog dana i da neće ni moći ni mahati ni krilima i slično ako ne bude promjenuo ni taktiku i ako se ne bude i taj gavran opametio da nosi glas onda kad ima za što, a ne da onako gače napamet i nizašta i da na neki način obmanjuje one koji ga, koji ga slušaju. I ja sam pokušao da to cijelo vrijeme da kažem, da nije logično, upozoravali smo SDS da ruši institucije u Banja Luci. SDS pravi od gospodina Šarovića ložača u Banjalučkoj toplani, ne ja, pominjući nešto, nebuloze koje nemaju nikakve veze, koje ove ljude ovdje ne zanimaju. Šta ima Parlament BiH sa nabavkom mazuta u Mostaru, u Zenici, u Banja Luci i slično. Međutim, naravno izbezumljeni zbog gubitka tih fotelja, histerija koja ih je uhvatila pokazuju. A ja vas pitam šta bi se desilo da ovog momenta SNSD sa ovim kapacitetom kaže povlačimo inicijativu? To znači da bi ste 69 vi odustali od svih ocjena koje ste dans izrekli o ovoj koaliciji, o ovoj vlasti i o svemu, i da bi ste zbog te tri fotelje na neki način, ja znam Babalj da ti bi, Babalj bi, ti ne bi znam, onaj što se tiče tog, jer i ovo je BiH, ovo je zemlja čuda samo se kod nas ovo može dešavati. Noćas nas zove čovjek iz vrha SDS-a i to je za nas, to je samo kod nas moguće, al' danas o tome ne govore, svi mi imamo tih problema, jel' moguće, kaže, da će se oteti. Ko bolan, ko će se oteti, ne lovimo nikoga? Pa kaže – Šarović. Me neće se oteti ne boj se, biće smijenjen, nemoj da se sikiraš. I naravno da je to posljedica unutrašnjih odnosa kojih ima, ne samo u SDS-u, nego i kod nas, i kod drugih političkih partija. Ali i to je naša stvarnost, što ne progovorite i o tome. Cijeli dan ovdje gubimo vrijeme, gotovo da nema političke partije koja ne želi da vidi leđa Mirku Šaroviću, hajde nemojte da pričamo. Ja pokušavam da čovjeka u mjeri u kojoj je moguće zaštitim od te priče, ali kad me već vučete za jezik moram to da vam kažem, zato što je poznata priča iz SDS-a kako se ona rješavala svojih kadrova. Mirko Šarović, reću vam i to, nije bio ni volja SDS-a, oni znaju kako je izabran, da je se pitalo ovoga kluba on nikad ne bi bio ministar, evo i sad ću vam i to da kažem. I ne znam zašto gubite cijeli dan kad je svako imao svog kandidata i svog favorita i sad se oni hoće da dokažu kako brane. I zato ste ovo danas pretvorili u nešto što nije primjereno. Poruke da će se neka borba voditi u Narodnoj skupštini odavde nisu korektne. Narodna skupština, gospodo iz SDS- a, nije korida, to je ugledna institucija RS-a u kojoj se demokratski raspravlja, u kojoj je vama dozvoljeno prvi put, jer vi to niste dozvoljavali, da možete demokratski sve da radite u demokratskim okvirima, ali to što ne možete da promjenite većinu koju je narod dao dole SNSD-u ne možete predstavljati kao katastrofom i slično. Imate pravo na svoj stav, ali taj stav vaš nije tačan i mi imamo pravo da kažemo da lažete svaki dan, sve više, i niko vam u to ne vjeruje. Jer da govorite istinu sad bi vi dole bili vlast a ne mi, zato što je valjda broj glasova jedino mjerilo po svemu tome. Ne znam šta će biti u budućnosti ali sad je tako. I vi uporno pokušavate, znam da vas neko tjera, znam i to da su vam međunarodni centri moći dodali glas više nego što vi možete izdržati da ovo počnete godinu dana ranije i zato stvarate cijelu ovu priču. Naravno da je to teško u sudaru sa velikim i moćnim SNSD-om, treba dosta truda i energije, zavidim vam na tome trudite se, ali postoje pravila. Ne možete pokazivati toliku histeriju zato što, šta mislite u brakorazvodnoj parnici kad bi žena rekla na sudu – ja neću da idem od tebe. Ama ima da ideš, ili obrnuto da muž kaže – neću da se razvedem. Pa jedan partner kad neće, gotovo je, gotovo je, nemoguć je drugi scenarij. Ostao bi možda onaj, ostao bi, neko bi svim srcem ostao u tom braku. Evo vidimo i danas da bi oni svim srcem ostali, samo kad bi nekom, ali ne, ne može odluka je donesena, politički, demokratski. Ne vidim ništa sporno u cijeloj toj priči. Priču oko energetike, lažnu priču koju pričate, to sam čuo i od SDA. I to ću vam reći, priču koja je istinita isto tako u mom kraju. Kad je sin kupio traktor otac mu je zamjerio da on rasipa pare, pa mu je rekao, eto, kaže – ja sam prije 25 godina prodao par volova i eno para i sad stoji iza roga. Ovaj pao odmah u nesvijest, znate li na što su ličile te pare prije 25 godina, jer one više nisu bile potpuno, potpuno bezvrijedne, jer se radilo o onim starim hiljadarkama. Tako je i kraj vas Drina i razne drine mogu da teku hiljadama godina, vi kao nešto čuvate, branite, nedate, a ništa se ne dešava. Ne može, imali ste priliku svi da napravite pa makar kućnu centralu na Drini. Sem komunista do sada tamo niko ništa nije napravio, a svi pričaju kao nešto ne daju. Evo 10 godina slušamo SDA, prvo ste na Stranku za BiH navalili pa im niste dali tražite ne znam šta, pa sada ista ta priča, ali niko ništa ne pravi, niko ništa ne radi, ništa se ne dešava, Drina teče kud je tekla, ovi ljudi sad imaju neku namjeru da nešto naprave. Ja mislim da je bar od vas korektno da ih pustite da pokušaju da to naprave. 70 Zato ja ću sad predložiti odluku, mislim da ovo treba da privedemo kraju, da poštujemo procedure, da ne pravimo od ovoga cirkus, ako mislite da su pred Parlamentom demonstracije sada i da je SDA animirala Bošnjake da će sad doći, da će praviti nerede zbog Mirka Šarovića – neće. Šta mislite da su u ovoj zemlji ministri omiljena stvar, kako vi danas pokušavate cijeli dan da ubijedite ljude, da večeras počnu da izvode one igre.
10 sekundi, pokušajte Vi odluku pročitati.
Odluku ćete dobiti svi na ruke i molim stručnu službu da podijeli.
Pravo na drugu repliku ima i poslanik Dragan Vrankić. Izvolite.
Hvala lijepo. Moja replika nije kolegi Kalabiću, nego kolegici Pandurević. Ja mogu razumjeti da kolegica ima potrebu da brani i opravdava svog stranačkog kolegu i da obrazlaže sve njegove dobre namjere, međutim ne vidim otkud tolika potreba da joj se pričinjava tolika moć našeg predsjednika Čovića i da vidi sve ono negativno, što apsolutno i ne stoji. U svim ovim aktivnostima koje su do sada bile, mi smo došli u poziciju i jasno smo rekli da prihvatamo za partnera svakoga onoga ko prizna legitimnu volju hrvatskog naroda za njegovu institucionalnu ravnopravnost. I ovo je ono što se dešava na političkoj sceni RS-a, kolege su to iz ... objasnile i to je za nas legitimna i legalna stvar i mi bi prihvatili i da je drugačije. Ali ne mogu prihvatiti činjenicu da se na ovakav način iznose neistine, pogotovo evo kada je u pitanju ovaj Zakon koji je ili odluke koje je donosio gospodin Šarović, pa 99% tih odluka je prošlo kroz Vijeće ministara, pa znači i gospodin Bevanda i svi ostali su digli ruke, inače drugačije ne bi prošlo. Znači nije to samo unikatno djelo gospodina Šarovića, nego cijelog Vijeća ministara, gdje participiraju i ostale, i potovo na takav način nema potrebe ni govoriti ni o trošarinama na pivo, kada sam ja osobno sa gospodinom Bojićem i podržao taj Zakon. Naravno, imamo amandmane, ali sam evo osobno bio za to da se prihvati taj Zakon. Znači ne stoje ove konotacije koje su ovdje izrečene na tako bombastičan način. I ja bih zamolio da se jedanput uvaži, da se nadam da je prošlo vrijeme da se traži u hrvatskom narodu oni koji su podobni, uglavnom nisu imali legitimitet a govorili su poželjnim glasom, kako drugi žele. Došlo je vrijeme da govorimo svojim glasom u ime legitimiteta hrvatskog naroda i tražimo partnera da uspostavimo zdrave odnose u BiH i da onda iskreno razgovaramo i stvaramo stvarno ambijent za napredak ove zemlje. Hvala.
Zahvaljujem. Druga replika, poslanik Mladen Bosić. Izvolite. 71
Ovo zaista se odužilo i s razlogom se odužilo i ovi zahtjevi da se što prije završi ova rasprava koja dolazi od kolega iz Kluba SNSD-a su s razlogom takvi, jer svašta smo čuli. Iza ovih riječi vjerovatno će biti i komentara i nekih drugih političkih odnosa. Ova sjednica se pokazala mnogo težom i interesantnijom nego što je to skidanje ministara. Na ovoj sjednici dijelom padaju i maske. Na ovoj sjednici ono što se iza zavjesa i po noći dogovara otprilike dobija svoj oblik. Zato je ova sjednica interesantna i zato će biti važna za budućnost. Na ovakve uvrede i govor gospodina Kalabića, ja mogu da razumijem i nije on prvi koji se služi takvim jezikom. Ova njegova retorika o njima kao o orlovima, o raznim mitskim pričama koje slušam ovdje na svakoj Skupštini su vjerovatno dio narodnog naslijeđa koje je on pokupio uz ognjište u svom selu kod Prnjavora. I to je interesantno, to je uredu, ali samo da ga napomenem da je pričao o orlovima i o sebi kao orlu i prije izbora prošle godine, lokalnih, kako će on rasturiti SDS, kako je SDS gotov, kako SNSD dolazi na vlast. Pa šta bi od vaših krila gospodine Kalabiću? Šta bi od orla koji se nadvio nad RS-om i nad Prnjavorom. E tako ćete završiti i 2014.
Poslanik, Drago Kalabić je sačuvao u rezervi još jednu repliku. Izvolite.
Vidite da imate iskusnijeg lidera njemu se ovo ne bi dogodilo, recimo da ispuca sve to, on bi to drugačije planirao, ali pošto je mlad, ima on vremena da bude. Gospodine Bosiću, ja sam odrastao u svom selu i uz ognjište i uz taj narod. Tu je nekada i ponikla SDS ali je pobjegla od tog naroda. Pokušava se uhvatiti Brisela. Znači nikada nisam bio član, neću da se ponosim, ali sad mi valja, SDS-a, nije to bilo ni puno pametno. Nekad možda sam ćutao, evo sada mogu da vam kažem, na sve te gluposti koje ste radili proteklih godina i ono što ste radili. Ali ste vi pobjegli iz tog sela i od toga naroda hvatajući se i Brisela i sjećate kada ste isključivali Radovana, bili ste blizu. Kada je gospodin Šarović zatvoren, branio ga je samo Milorad Dodik i SNSD. Tada ste ćutali, od onih centara moći, od Suda koji neke partije kontroliše u ovom Parlamentu. A danas brane Šarovića, a tad su tražili da ga zatvore. Zato danas nisam govorio o Mirku Šaroviću. Imamo svašta reći. Kada je Mirko Šarović i Vlada RS-a preuzeli, ja sam u roku 24 sata izgubio i posao i sve, ali sam glasao ovdje za Mirka Šarovića i digao ruku, jer je to bio dio sporazuma. Znači, imamo mnogo toga gospodine Bosiću pričati, ako hoćete Vi kao mlad i neiskusan lider u pokušaju, imate vremena i ovdje ćete tu pokazati priču i o orlu i daj Bože da se vi pretvorite u orla. Za vas smo mi sada orao. Za vas je sada i slavuj orao. Možda jednog dana će biti nešto drugačije, ali sada je, sada je to tako. Vladavina, gospodine Bosiću, vaš načelnik izabran je u Prnjavoru i od opštine napravio sardinu. Od opštine napravio sardinu, sa zatečenih 120 ljudi, sada ima 170. Vaš načelnik je donio zato što su sve bošnjačke partije ga podržale, zato što su ga podržale sve političke partije. Drago Kalabić je bio 8 protiv 1 i dobio 6.500 glasova. I čovjek odrađuje dug. Vozi se isključivo pod bosanskohercegovačkim zastavama. To je korektno vjerovatno. Srpska pravoslavna crkva za vrijeme mandata vašeg tog načelnika je dobila 3.000 maraka, Islamska vjerska zajednica 12.000 maraka. Odrađuje dug. I tako se izbori dobijaju. I ja čestitam, to ste vi uradili ali nemojte misliti da ću ja promijeniti svoje mišljenje i da ću svoj promijeniti, a 6.500 koje sam dobio u toj borbi protiv 8 političkih partija u Prnjavoru, ja se time 72 ponosim, što se tiče toga. Ali izgubio, dobio, neću promijeniti mišljenje jer mislim da ste loši i mislim da loše radite i mislim da sada trenutno vučete vrlo loše poteze, gospodine Bosiću. Ja ne želim ovdje srpsko srpski obračun. Cijelo vrijeme sam potrošio da to ne bude. Znate da smo se korektno ponašali. Sjećate se danas moje prve replike, ja sam tražio da smanjite, da vodite o tome računa, da to nije dobro, nije pametno. SDS će u nastavku mandata u 99
Vrijeme za repliku je isteklo.
završavam, SDS će u nastavku mandata u 99% slučajeva glasati kako glasa SNSD. Evo, to vam ja kažem ... o tome da vodite računa i onda vam se ne bi desilo ...ne razumije se jer u isto vrijeme priča i predsjedavajući...
Za diskusiju se prijavio poslanik Lazar Prodanović. Izvolite.
Gospodine predsjedavajući. Ne znam koliko ima smisla pričati poslije svih priča, ali ima jedna zabrinjavajuća stvar, da odje u Predstavničkom domu Parlamentarne skupštine imamo jednu potpunu nelogičnost. Maloprije sam izlazio da se ogledam u ogledalo i da se čudim jednoj drugoj stvari, kako je to moguće da politička partija koja od danas bi trebala da bude u opoziciji je bila u tolikom stepenu zablude da nam danas tek o tome govori, kakvi smo? To je prosto nevjerovatna stvar. Kad znam pouzdano da najveći broj ovih ljudi je sa takvim ushićenjem išao da se grli sa našim ključnim ličnostima, sa takvim ushićenjem koji kao najveći vrhuncem uzbzđenja za koji znate kako se zove, i koji su češće, i koji su češće mogli biti u prilici, biti u prilici mnogo češće od bilo koga od nas da komuniciraju i kontaktiraju i dobijaju informacije. Kako je to moguće? Nije pošteno prema uvaženom ministru niti zamjenici ministra ni drugom zamjeniku ministra, tako stvarati političke Anštajne u vlasti izvršnoj BiH. Pa nije gospodin Bevanda, izvinjavam se, idiot. To je ponižavanje zdravog razuma u konstrukciji. Kada bih ja bio umjesto bilo koga od ovih ljudi, išao bih i pogledao se u ogledalo i rekao – pogledajte kako nas ovi ljudi lažu. Pa niti sam ja Anjštaj, niti sam ja čudo. Politika je vrlina mogućeg u postojećoj situaciji. Šta je to bilo, ja bih vas, i vidite danas mi imamo dakle mogućnost djelovanja demokratije. Imamo poziciju koja mora da odgovara za to što radi, imamo opoziciju koja mora da kritikuje to što pozicija ne radi ili radi, imamo briljantne javne medije koji za veliko čudo danas ovo prenose, koji bi morali biti korektivni faktor demokratije u državi, imamo nevladin sektor koji bi morao da ukazuje na to što mi nismo učinili za građane BiH. Mi nemamo ništa od toga. I uvjerljivost toga bi bila da su sada ovi ljudi izašli, jer pazite, ličite ponekada na ožalošćene porodice u kojima neko razmišlja ili ožalošćene interesne ... Kako je moguće govoriti tako loše o vlasti i želiti ostati u takvoj vlasti, ako smo mi takvi, kako je moguće? Koji je to srpski interes? Šta je to interes RS-a? Znači neko je spasilac, nego ponor. Pa šta je interes Srba, šta je interes Bošnjaka ili Hrvata ili građana BiH? Pa valjda bi bio normalan život. 73 Valjda bi bio normalan život, valjda bi bila veća penzija, veća plata, ali ne nama, valjda bi bili neki reformski procesi koji bi nam donijeli predpostavku za investicije u ovoj zemlji. O kakvim energetskim projektima govorite, o tome koji bi se mogli izgraditi? Pokažite ijedan projekat koji je BiH ili bilo koja zemlja u regionu sposobna sada bez stranih investicija uraditi. Ima li i jedna? Evo ... odmah se povlačim iz politike da više nikada u njoj ne budem. Nismo čudotvorci. Interesno povezani do beskraja, neiskreni, neiskreni čak kada bi meni to neko o SNSD-u pričao, ja bih znao da taj radi protiv mene. Pošteno bi bilo, ne trebate tako te ljude, ja nijednu negativnu stvar ne želim reći o ovim ljudima, ali pošteno bi bilo reći – ljudi, došli smo do kraja, ne možemo biti vlast, neka oni preuzmu to raditi. Ili da ste prije godinu dana rekli – ovo što SNSD radi ovdje nije u interesu toga što RS, smijenit ćemo vas, činit ćemo većinu sa ovima, preuzet ćemo odgovornost. Dakle, to je suština ove priče. Kukumakati, pokazivati kakve papirčine koje su falsifikovali, pa znate o čemu se radi? Ako imate takve papire, dajte predajte ih u Sud i Tužilaštvo. Dajte te ljude da se procesuiraju ko tako radi, ako vi mislite da je tako. Ali znate o čemu se radi? Politička partija nije djelilac pravde. Politička partija mora da učestvuje u izgradnji pravne države u kojoj će svakome biti jednako dobro i svako će odgovarati nezavisno od toga. Šta ćemo uraditi, kako će biti? Znate, ovo sada što pričate, ovaj cirkus koji pravimo ovdje, ne vjerujem da bilo koji čovjek sa najnižim koeficijentom inteligencije može da vjeruje da je moguće da su drugi tako radili, a vi bili dio te vlasti. Kako može da vjeruje? Kako je moguće da sada neko u RS-u sada može da vjeruje meni da smo svi takvi najgori, da govorimo o tome slično, ali hoću da koristim sve beneficije toga. To je meni, to ne postoji nikakva mogućnost, nikakva mogućnost. Može nam samo da povjeruje da želimo da sačuvamo lične resurse za lične koristi i logistiku iz koje smatramo da ..., usporavamo prosese, nismo mogli zajedno djelovati. Ne postoji zemlja u svijetu u kojoj je demokratija, u kojoj ćemo praviti koncentrisane nacionalne vlade, ne znam ni ja, u kojoj će svi učesvovati. Da, postoji ako se ... na pitanja koja će biti ispunjena, u kojima će se to realizovati. Zato dragi prijatelji, dakle ja mislim da ta priča o kojoj mi sada govorimo ima samo jednu mogućnost. Dakle, promjena izvršne vlasti moguća je 30 puta ili 48 puta u 48 mjeseci. Promjena zakonodavne vlasti moguća je ... i ona je svojstvena u nekim zemljema, dakle prije isteka mandata. Svi ćemo dobiti ocjenu toga. Promjena bilo kog ministra, zamjenika ministra, predsjednik Savjeta ministara ili bilo ko, on je politička ličnost. Tu uopšte ne govorimo o genijalnosti bilo koga, politička ličnost koja nažalost mora da shvati da onaj ko želi da u bilo čemu učestvuje mora da plati cijenu toga i da ne bude tu i da odgovara zbog toga, dakle da odgovara i javnosti i građanima i na izborima i u svakom drugom trenutku. U tom smislu, svaka druga priča gubi smisao. Ja zbog poštovanja svih kolega i bilo koga, neću reći niti jednu negativnu stvar o bilo kome. Ovo je proces za koji smo se odlučili. Da ste se odlučili za to prije šest mjeseci pružio bih ruku svakome i rekao ok, SDS ili SDA preuzela je odgovornost, sada smo mi opozicija. Ali šta, da li se sunovrat nebeski deševa, šta se dešava, kome mi objašnjavamo ko šta gubi? Šta smo mi učinili da ne bismo kontinuirano gubili u ovim procesima, imamo li mi hrabrosti da kažemo – ovoj zemlji treba stepen integracije kroz to i to i na taj način i očuvanje,. Kako ću ja očuvati RS? Pa valjda u skladu sa Ustavom BiH i sa programima koji provodim sa onim što nam Ustav garantuje, a ne sa pričama ko je koga izdao. To je čista komunistička zavjera koja više nigdje na svijetu ne funkcioniše. Toliko, hvala. 74
Ovo je greška vjerovatno. Ako nije greška, podsjećam na dva javljanja, jednu diskusiju. Riječ ima poslanik, Saša Magazinović. ____________(?) [[nije uključen mikrofon]] Ko ima poslovničku intervenciju? ____________(?) Imaam ja.
Poštovani predsjedavajući. Ja zaista nisam imao namjeru da se javim, čak sam i nakon istupa kolege Sarajlića rekao da neću reagovati, ali je kolegica Pandurević učinila nešto što je nekorektno i zbog čega sam se javio za riječ. Dakle, kolegice Pandurević, glupo je a pored toga i nelogično, pa makar Vi tok kazali i u šali, povezivati kolege zastupnike stim vašim saznanjima o SNSD-ovom navodnom kriminalu sa uljima, mazivima, ne znam o čemu ste pričali ili šta ste već, uglavnom u tom je pravcu nešto išlo. Ja ne sporim da se vi međusobno optužujete za kriminal i podržavam svakoga onoga ko iznese dokaze i pozivam ga da to odnese tamo gdje se dokazi o kriminalu nose. A to nisu televizijske kamere koje služe za predstavu, nego su to institucije koje se bave otkrivanjem kriminala. Ali nemojte uzimati u usta one koji sa vašim ratom, ratom između SNSD-a i SDS-a i vašim valjanjem u blatu zajedničkom, nemaju ništa. Dakle, poštedite nas toga, ovo vas ljubazno molim, i ovo je zadnji put da ovako na ovaj način reagujem. Ako Vam je zasmetao moj osmjeh dok ste Vi govorili, reći ću vam čime je on uzrokovan. Kada ste iznosili te dokaze koje sam pažljivo saslušao o čemu se radi, troje kolega koji sjede ovdje i koji su dovoljno blizu da ih mogu čuti, su istovremeno kazali, ovo se zove dosljednost. Ovo se sigurno nije desilo jučer, pa Vi to danas iznosite, nego iznosite onda kada se govori o smjeni. Dosljednost bi bila da ste vaša saznanja ponudili i organima reda u ovoj državi ... policijskim 75 agencijama i Tužilaštvu i kome god treba onda kada ste došli do njih, osim ako niste došli u pripremi za odbranu pozicije xy. Ali da ne bude sve negativno na današnjoj sjednici, po meni ovdje ima i dosta pozitivnih stvari koje su se desile. Bilo je danas puno emocija, puno stvari rečenih koje vjerovatno neke od kolega ne bi ponovile kada bi ponovo govorili, jer vjerovatno ne bi opet govorili pod istim emocijama. I dobro je to što se na kraju isprofirilala dva multietnička bolka koje ćemo vidjeti kako izgledaju i na glasanju. U jednom multietničkom bloku će biti SDA sa SDS-om uz, ako sam dobro razumio izlaganja kolege Lijanovića i Jurišića. U drugom također multietničkom bloku će biti većina ostalih partija, izmeđ njih i SDP, što je samim učešćem SDP-a u tom bloku daje mu dozu multietičnosti. Međutim, evo kolega Sarajlić, malo strpljenja, ima dovoljno vremena, sve ću vam objasniti što vam nije jasno. Jučer na sjednici Vijeća ministara bilo je glasanje, a na to ću se vratiti samo da kažem, vrlo je važno da ima još jedna pozitivna stvar, po meni koja se desila, a to je, mnogo umjerenija retorika SDS-a u odnosu na državu i državne institucije nego što je to ikada do sada bilo. I ja mislim da je to zaista pozitivno i mislim da je pozitivno da predsjednik SDS-a govori o pomirenju, o partnerstvu, i ja vam zaista čestitam na tom nastupu i pozivam vas da nastavite na taj način govoriti, jer je to dobro za ovu državu, bez obzira na sve ono što je bilo u prošlosti. I moram priznati da vam se zahvaljujem i na hrabrosti da na taj način govorite i istupate. Međutim, vi ne morate biti dio vlasti da bi bili dio priče o unutrašnjem pomirenju, o dijalogu, o nastojanju da zajedno, bez obzira da li smo vlast ili opozicija, učinimo konkretne stvari i konkretne istupe. Kada govorim o ovom istupu, ja zaista to još jednom moram pozdraviti. Ali, moram vam također još jednu stvar reći. Ja ne vjerujem u to što vi govorite. Ja mislim da i vi ne vjerujete u to. Međutim, ja sam spreman povjerovati u sve ono što govorite, kad to pokažete u konkretnim, konkretnim djelima. Evo o čemu se radi. Mi smo imali sjednicu Ustavnopravne komisije prije dva dana, nisam ovo htio govoriti, ali jednostavno imam potrebu da to kažem nakon ovakvih istupan i dobili smo zahtjev od Suda u Strazburu, preko agentice BiH da se u ime Parlamenta Utavnopravna komisija izjasni da li je u slučaju Pilav, koji vam je svima dobro poznat, da li postoji ili ne postoji diskriminacija. I svi smo na Ustavnopravnoj komisiji, kroz diskusiju konstatovali da ima, jer je to očigledna stvar, osim predstavnika SDS-a, koji je kazao da ne postoji diskriminacija u tome što Bošnjak u RS-u ne može biti kandidat za člana Predsjedništva. Ali je ponudio rješenje. A rješenje je oličeno kroz izjavu – Uuovoj zemlji postoji zagarantovana sloboda kretanja, pa taj neko ko je tu neravnopravan, može spakovati kofere i preseliti se u drugi dio zemlje, gdje može biti kandidovan. Iliti prevedeno, ja kao Srbin iz Federacije, treba da spakujem kofere i da idem u RS da bi imao to pravo, a Bošnjak iz RS-a treba da spakuje kofere i preseli se u Federaciju da bi se mogao kandidovati. E zbog toga ja ne vjerujem u ovu priču, jer nju ne prate djela. Nju prati diskusija gospodina Bojića, gdje krene da govori o duhovnom i stvarnom utemeljitelju RS, pa se zaustavi, ne smije mu ime reći. Pa recite do kraja, završite rečenicu. Pa recite ime, šta je sporno? Dakle, toliko o bh patriotizmu i riječima i djelima. A sada ću, pošto imam još malo vremena, kolegi Sarajliću odgovoriti na njegova pitanja, odnosno pojasniti ono što mu nije jasno od jutros, jer je dva puta ponovio istu diskusiju. Jučer je na sjednici Vijeća ministara bila inicijativa o smjeni gospodina Šarovića i druga dva člana Vijeća ministara. U toku rasprave je bilo dominantno pitanje da se Vijeće ministara treba izjasniti između ostalog i o onome što je stavljeno kao razlozi smjene gospodina Šarovića. Pa ne piše, gospodine 76 Asime, ne mora sve pisati da bi se znalo. U tom smislu, ministri i Radončić i Hadžić i Lagumdžija, na način kako ste vto rekli, su jasno kazali da ono što piše u obrazloženju, a to smo i mi danas ovdje ponovili, ne može biti razlog smjene državnog ministra. I kao što su kolege iz SBB-a kazale, i SDP apsolutno ne prihvata obrazloženje koje je dato u inicijativi za smjenu gospodina Šarovića. Da li postoje drugi razlozi? Ja vjerujem da postoje. Zbog čega ljudi nisu druge razloge stavili, nego su se okrenuli onim razlozima koje mogu prodati svom biračkom tijelu, to je njihov problem, ali to nije za nas razlog. Kada je u pitanju glasanje u Parlamentu, još jednom da ponovim, i u ovih 30 sekundi završavam, istina je jedina da imamo veliki politički sukob u RS-u prije svega između SNSD-a i SDS-a koji prijeti da se prelije na institucije BiH. Mi to nećemo dozvoliti i svojim ćemo današnjim glasanjem to jasno pokazati i ne vodeći se emocijama, nego čistim raciom, danas ćemo završiti ovu tačku dnevnog reda. Hvala vam.
Ja sam već rekao da ću ovu sjednicu isključivo voditi prema Poslovniku Predstavničkog doma i koristiti odredbe člana 27. koje govore o obavezama predsjedavajućeg. Imajući to u vidu dajem riječ poslaniku Slavku Jovičiću. Izvolite.
...nije uključen mikrofon...
Gospodine Džaferoviću ova rasprava traje šest sati. Svi su ovdje imali priliku da se jave po nekoliko puta. Molim Vvas i o tome ćemo raspraviti kada dođemo do glasanja. Dajte da dovedemo prvo raspravu do kraja. Kolega Jovičiću izvolite.
Gospodine predsjedavajući hvala, ali prvo jedna neuobičajena molba za sedam godina, da mi dozvolite da govorim sjedeći, zbog problema koje imam zaista s nogama. Ja zaista, ako možete da udovoljite. I ovo nije zbog medija, meni je ...
Evo ja vam dajem odobrenje, a vjerujem da nema niko, ništa protiv i od poslanika. Izvolite.
Hvala vam lijepo. Dakle, prvo ću početi diskusiju od televije i uopšte me ne interesuje ko ih je danas pozvao i poslao. I rekao sam na početku kao da se ne daj Bože radi o nekom velikom udaru i nekoj senzaciji, koja će toliko zaokupirati javnost, da će svi ljudi, i oni koji rade u preduzećima tražiti izlaznice da idu gledati prenos BH televizije. Jedino što je dobro i šta bi mogla BH televizija da 77 uradi, pošto ovo prenose i snimaju, da odštampaju stotine hiljada CD-ova i da podijele uvaženim kolegama, a ja nikad imena ovdje ne pominjem, a sad moram jer su danas bili aktivni, i kada nema kamera to nisu u tolikoj mjeri. A meni baš mediji dans smetaju, jer kad njih nema ja se stalno javljam po svakoj tačci. Dakle, gospodine Sarajliću, krećem od vas. Zakupite stotinu hiljada CD-ova i u promociji podijelite ovo danas što ste radili. Uvažene kolege iz SDS-a, za vas pogotovo. Za sedam godina mog rada u Parlamentu ja nikad nisam ni jednu priču iz Parlamenta RS-a prenio na nivo BiH i ovdje raspravljao o tome šta oni tamo raspravljaju. Ali u izlaganju kolegice Pandurević, koju sam više puta, nemam ja pravo nikoga da upozoravam, nego zamolio da ne prenosi atmosferu iz Narodne skupštine RS-a, ja sam u jednom dijelu izlaganja kolegice Pandurević shvatio i prepoznao da govori u isto vrijeme poslanik iz Višegrada SDS-a, poslanik iz Gacka i poslanik iz Banja Luke i da prave gužvu u Parlamentu RS-a, kako je to uobičajeno. I molio ih i na način koji je sasvim realan, opravdan, da ne pominju ime predsjednika, evo Republike, predsjednika SNSD-a. Pa taj čovjek nije član Parlamenta. Član Parlamenta je Milorad Živković u Kolegiju. I maloprije kada sam u prvom izlaganju nabrojao sve kolege, govorite o nama i recite da li smo mi ovdje radili u skladu, pod 1), za mene je to zakon jer sam potpisao zakletvu, Ustavom BiH. Recite nam jesmo li mi za sedam godina ijednom prenijeli ijednu nadležnost sa nivoa RS-a na nivo BiH. Ne zbog toga što nam drugi spočitavaju da smo mi protiv BiH, nije tačno. Mi smo samo na taj način štitili ustavnu poziciju BiH, naravno i ustavnu poziciju RS-a i niko je ne može izbrisati. Dakle, ne traje to od izbora kada je Slavuj izaban 2006. godine za poslanika, to traje od Dejtonskog sporazuma i tako to funkcioniše. Ja sam vas molio kao prijatelje. Dalje, sve moguće koalicije kako se zovu ovdje u Parlamentu ne postoji ni jedna jedina. Niko ni skim. I to je uvaženi predsjedavajući Bećirović odlično dao dijagnozu, a nije bilo ni teško. Ovdje su danas isplivali na površinu, neću reći sukobi, rasprave, replike bošnjačko bošnjačkih, srpsko srpskih, hrvatsko hrvatskih. Dobro, oni su najmanje bili i najmanje je ta tema bila, a možda su bili pozvaniji da više govore nego mi. I primjetilo se da su se poslanici SNSD-a ne čuvali i plašili, nego nisu htjeli na početku da učestvuju u toj raspravi. Ali kada smo dovedeni u poziciju da nas napadaju oni koji nemaju nijednog argumenta, niti mogu reći da smo za sedam godina, koliko smo ovdje vlast, nanijeli i jednu jedinu štetu RS-u. Ako to kažu, ne da se neću baviti politikom, nego se ponovo vraćam iz izbjeglištva i prijavljujem u matično mjesto, da bih mogao da glasam za uvaženog kolegu Sarajlića, koji će na slijedećim izborima, ako sve ove CD-ove podijeli, na osnovu ove diskusije biti sigurno pobjednik. Dakle, stenogrami pokazuju koliko je ko imao istupa, kad nema kamera, koliko je danas iskoristio neko prisustvo ovih kamera. I da sam se ja pitao nikada ne bih dozvolio da oni budu. Ne to što se bojim šta će narod vidjeti, nego ne mogu da shvatim da svaki put, baš ta BH televizija protiv, kojoj sam davao podršku dok je bila televizija svih naroda i ovdje govorio u Parlamentu da u RS-u tu televiziju gleda 2% ljudi. Među tih 2% jedan sam ja, da ih mogu kritikovati. Što će danas kamere? Da bi mogli da čuju šta kaže ...
Da pustimo televiziju na miru, ipak da se vratimo na dnevni red. 78
Pa oni su sve, oni su kreatori. Sutra ću Vas pitati predsjedavajući, kojeg cijenim i prijatelj sam sa Vama kao čovjekom a ne to što ste član ove ili one stranke ili iz onog naroda, nego što Vas poštujem kao čovjeka, sve dok ne narušavate integritet i poziciju RS-a. Čim krenete ja odmah krećem na Vas. Ne verbalno, slabiji sam od Vas, ovaj fizički, nego verbalno. Ne dam Vam ništa protiv RS-a da kažete, ništa. Jer to je ustavna kategorija. E sad zamislite vi ovu današnju sjednicu, kad SDS brani Republiku od SNSD-a koji je sedam godina ovdje sve ovo spasio i ono što su oni upropastili od 2003. godine, ili '02., ne znam ni ja, ja sam tada vodio ovdje bezbjednost, i mi na jedvite jade spašavali i evo dobili satisfakcije. I to je važno, da Ustavni sud koji funkcioniše ne od jučer, nakon 10 godina kaže da je SNSD u pravu, da se trebaju poštovati međunarodne konvencije, da je Sud BiH, to će biti posebna tačka, ko će platiti troškove, obnova postupaka i to. SDS se nije borio za tu poziciju, nego na svakoj sjednici je Slavuj to izlagao i moje kolege uvažene iz SNSD-a, gospodin Živković. Pa kada se on javi sutra svi portali ne postoje koji ga nije ocrnio. Gospođa Majkić, ne znam kako preživi, šta protiv nje govore. O Milici Marković da ne govorim kolegici. Ja ne znam, da li postoji iko crnji na svijetu, šta se o njoj kaže. I sve ove moje kolege, i Tomić i Lazo i Bursać. Ma ljudi, hoćemo normalnu BiH, ali po Ustavu gdje RS ima svoje mjesto. I smjena ovih ljudi, nije personalno direktno protiv Mirka, Mirka najviše od njih sviju znam, ovi iz SDS-a nisu ni znali ko je Mirko. Ja ga znam. Dakle, ovo je stvar političke pozicije gdje je SDS. Čuj mi imali platvormu s SDS-om. Znate kada su oni bili s nama? Kada je bila talačka kriza, kod Živkovića svi se skupili, pa kako bude Slavuju biće i njima. Kakva platforma, ganjamo ih po hodnicima i kažemo zašto ćete glasati vi ili da budemo jedinstveni. Pustite mi te platforme i te priče. Platforma jedina mora da postoji da idemo naprijed. I moram vas podsjetiti to nije smjena gospodina Šarovića personalno. 2007. godine ovdje vi kolege koji ste bili, usvojite, date podršku, ono što danas svi insistirate, prva tačka ekonomija, druga realizacija ekonomije, treća sprovođenje ekonomije, 101. ekonomija, 401. ekonomija . Dobijem podršku. Nema ekonomije. A danas su ovi protiv centrala, a veze nemaju kako će to izgledati, veze nemaju. Ljudi, ko god donese pare, ako su čiste, sačekajte, neka gradi. Ako su prljave, mene za ruku i ovakvog koji jedva hodam na nogama, ja nosim u vaše ime optužnicu protiv tog čovjeka kojeg vi smatrate da je odgovoran. E to je politika bila SDS-a i danas mi spočitavaju, kako sam ja kameleon. Ja nikada nisam bio član nijedne stranke poslije Saveza komunista, a ja ih osnivao. Evo javno kažem. Ja sam osnivao SDS i žao mi je što danas umjesto ove sjednice nisam na Palama gore, jer sam dobio poziv, evo je, neka snimi kamera, jedini ja i dobio predsjednik moje stranke Milorad Dodik. On je bio poslanik, a ja vodio bezbjednost. Gdje su ovi iza leđa, nisu smjeli ...
E sada je vrijeme, kolega Jovičiću, sada je vrijeme isteklo za diskusiju. SLAVKO-
Završavam, oni nisu smjeli doći, ja ću otvoriti to pitanje. Niko od njih se nije smio pojaviti na Palama dok Radovan Karadžić nije zaglavio u Hag. A danas veliki zaštitnici SDS-a. Hvala lijepo. 79
Zahvaljujem poslaniku Jovičiću. Riječ ima poslanik Boško Tomić. Izvolite.
Hvala gospodine predsjedavajući. Dame i gospodo. Dobro je što ima ovaj prenos bez obzira što se neki bune, neka ovaj svijet sve to vidi i pogleda. Neki će vjerovatno biti razočarani što nije došlo do žešćih sukoba između nas ovdje u Paralmentu i neki će opet biti ohrabreni da je ipak u dobroj mjeri parlamentarna rasprava išla u tom pravcu, bez mnogo vrijeđanja itd. Ja sam ponosan na izlaganja i ovo što je SNSD učinio danas ovdje. Pokušali smo da ne vrijeđamo nikoga, pokušali smo samo argumentima da to pokažemo i njih ovdje. Ja mogu potpuno da razumijem gospodina Šarovića kao i gospodu pomoćnike, odnosno zamjenike ministara, jer sam i sam bio u takvoj poziciji, pa vjerujte, da je po nekada neprijatno i kada o čovjeku se lijepo priča slušati, a ne kada sebi uzima svako za pravo da kaže i da ocjenjuje taj rad. Ovdje je došlo do nesporazuma na relaciji platforme koju smo potpisali i smiješno je sada optuživati bilo koga pojedinačno. A ja vama mogu reći, gospodine Šaroviću, da kada sam ja u sličnoj situaciji bio, oni što su mene kao žalili, oni su najviše radili protiv mene i poslije su se lijpo smijali. Zbog toga vjerovatno da ćete s nama imati uvijek drugačije i korektne odnose, za razliku od nekih vaših kolega koji Vas na neki način ovdje javno štite, a tamo iza leđa jedva čekaju kada će doći, jer gledaju neku svoju šansu. Zašto smjena vlade, odnosno smjena ministra? Pa u Italiji se skoro godišnje promjeni vlada pa nikom ništa, ne padaju glave. A kod nas, ako je jedan ministar u pitanju, svi skačemo, sve ode u propast, nećemo moći da izađemo iz krize. Nije tako. Nije tako, evo primjer za to i vlada RS bez ikakvih potresa je izvršila rekonstrukciju Vlade. Ne samo zbog toga što su oni nisu dobro obavljali svoj posao, nego zbog toga što treba da na određen način dođu novi ljudi, da se osvježi i svi su upravo iz stranke koja je na vlasti iz SNSD-a. Meni danas jedino što je neka zamjerka što su pojedini poslanici pokušali da probleme, o kojima ja prvi put čujem da su u RS-u, pokušali da prenesu u Parlament ovdje BiH. Mislim da za to nema potrebe. A građanima koji ovo danas gledaju jedna poruka, ne vole ljudi svađe, neće ljudi nikakvih problema, jedna poruka da se ne treba ništa da brinu ni da se plaše, SNSD ima snagu i kapacitet da sve probleme sa kojima se susrećemo ovdje u Parlamentu, naših 8 poslanika i deveti koalicioni partner, iznesemo na dobrobit građana RS-a i građana cijele BiH. U tom smislu, volio bih da sam neke stvari, da su ljudi imali hrabrosti da ranije kažu za neke stvari koje su znali o nama, da nisu tako kako treba i da pred zvaničnim institucijama pokrenu ako treba i određene sporove. Nije korektno kada se rastajemo, odnosno kada u tom dijelu nismo više zajedno na platformi koja je nažalost pregažena od strane SDS-a, a ne naše, da se takve stvari iznose. Još jednom kažem jedna poruka u kojoj, ne trebaju građani da se brinu, biće zaštićeni njihovi interesi, jer tu je SNSD vrlo stabilan i čvrst. 80
Kolegij je odlučio da da pauzu od 30 minuta, nakon čega nastavljamo. [[PAUZA]] Dame i gospodo poslanici nastavljamo sa radom. Za diskusiju se prijavio uvaženi ministar Mirko Šarović. Izvolite ministre. /kratko prekinut snimak/
... Mislim da smo svi svjesni da se danas pokušavaju zamijeniti teze i neke ružne stvari iznijeti evo na, za govornicom, i mislim da to nije korektno. Znači, što se tiče Kluba poslanika SNSD-a, evo mogu da kažem u ime Kluba SDS-a da mi nikad nećemo biti protiv bilo kakvog interesa RS-a, jer je nama RS bitnija i od nas samih. Mislim da smo pobrkali danas i nadležnosti i ko se čim bavi i za šta se ko pita i Vijeće ministara smo pretvorili u Vladu, a svi znamo da institucije u BiH koje su podijeljene na 2, 3 i više nivoa imaju svi svoje odgovornosti za život građana što bi trebalo svima nama biti najbitnije. Ono što je, evo meni zadivljujuće je vaša hrabrost da preuzmete sami još jedno breme odgovornosti na nivou BiH, a svi u RS-u znamo da to breme vi već nosite tamo 7-8 godina i prije toga 2-3, to je već jedna decenija vladanja. Mislim da vam nisu baš toliko leđa široka, a evo pred nama će biti vrijeme, vi ćete to pokazati, i postoji jedan sud na kojem ćemo biti i mi i vi i taj će sud reći i o vama i o nama za godinu dana kako smo prošli od naroda, koga narod više podržava. Mislim da gospoda iz HDZ-a su rekli nekoliko stvari koje ne stoje. Nismo mi krivi ni odgovorni za vaše pitanje, vi ste krivi i odgovorni za vaša pitanja vezanjem onih zastava nekad davno, pa poslije toga potpisivanjem Vašingtonskog sporazuma, pa ovo, pa ono, našli ste se zajedno u priči s SNSD- om i mi vam na tome čestitamo. Možda ste imali podršku RS-a, a Bogami u budućnosti da li ćete imati podršku RS-a ili samo SNSD-a to ćemo još vidjeti. Ovim pticama koje lete u gnijezdu SNSD-a, orlovima gospodinu Kalabiću i ovim slavujima bez, mislim da ne treba komentarisati ove izjave koje ste vi imali. Mislim da gospodinu Magazinoviću, prvom Srbinu iz ovo 51% teritorije BiH ne stoje neke stvari i vraćanje u prošlost, ja mislim da Vi kao mlad čovjek treba da se okrenete budućnosti, gospodine Magazinoviću, a ne vraćanjem stalno nekih stvari u prošlost. Ovih izjava što se tiče gospodina Boška Tomića i pokazivanjem na nas, upozorenje Mirka Šarovića da ste Vi ono jednom negdje bili i onda kad ste negdje otišli, to je ono kad ste bili ministar u Vladi PDP-a pa ste poslije toga prešli u SNSD, kako su ti isti iz PDP-a vam radili sve iza leđa, vjerujte da to neće biti slučaj, što se tiče SDS-a i gospodina Mirka Šarovića. Jest danas mučno, otvorili smo neka nova poglavlja, neke nove teme. Ko će se i kako snalaziti u budućem periodu to ćemo da vidimo. Nadam se da ćemo svi zajedno iz ovoga izvući jednu veliku pouku, a to je da se na ovakav način kako smo mi danas radili ne rješava pitanje kako će sutra biti bolje svim građanima BiH. 81 Ostao sam još dužan da kažem gospodinu Tomiću oko nekih naših zajedničkih stvari, a to je skretanja pažnje kroz Komisiju za finansije i budžet i ocjenjivanja revizorskih izvještaja i kriminala i korupcije, koja je u svakoj pori društva u BiH, da smo zajednički te sve papire predali i Sudu i Tužilaštvu i SIPA-i i ja se nadam da ćemo mi to, čak evo šta više i ne sumnjam, gospodine Tomiću, zajedno i budućnosti raditi. Hvala.
Zahvaljujem. Za drugu repliku prijavio se poslanik Saša Bursać. Izvolite.
Hvala predsjedavajući. Pa, neću komentarisati, odnosno neću replicirati na ove lične insinuacije gospodina Babalja, ali moram ovo kada reče – divim se preuzimanju odgovornosti SNSD-a. Da, tačno je, mi smo odgovorni i mi preuzimamo punu odgovornost, bili smo odgovorni i onda kada ste vi iz ovog Doma izvadili tarife i prenijeli ministru u Savjet ministara misleći da će to Bog zna koliko dugo biti Mirko Šarović, neće to Bog zna koliko dugo biti ni neko iz SNSD-a. Znajući to bili smo odgovorni i tada nismo htjeli to prenijeti, smatrali smo to prenosom nadležnosti iz razloga toga što definitivno ovdje možemo da spriječimo bilo šta što bi ugrožavalo RS. Prema tome, da, preuzimamo odgovornost, bićemo sigurno odgovorni, nemojte se sekirati. Hvala lijepo.
Druga replika, poslanik Boško Tomić. Izvolite.
Hvala gospodine predsjedavajući. Replika se odnosi na izlaganje gospodina Babalja. Nisam ja rekao da od vas četvero ovdje neko radi, ali ne predstavljate vi samo SDS, SDS je mnogo šira organizacija. Prema tome, ja se izvinjavam nisam, ako ste tako shvatili to nije namjera bila da kažem da je neko od vas, to bi bilo ružno. Ja govorim o tome kako se to u praksi dešavalo i evo i dešavalo se i sa mnom pa nema veze. Na izborima ja sam pokazao jesam li bio u pravu ili nisam kao čovjek, jer sam dobio dovoljno glasova da osvojim mandat bez bilo čega i u tom pravcu nije mi ni palo na pamet da optužim nekog od vas četvero ovdje da radi, jer bilo bi to isuviše ružno. Ali i onih u SDS-u da ima koji će se obradovati to budite sigurni, i svakom od nas kad bi odavde otišli i iz drugih političkih partija bilo bi. I drugo, što se tiče Komisije za finansije i budžet, vi to dobro znate ja sam tamo potpredsjednik zajedno sa gospodinom Kabilom i ostalim, neka kažu gdje i kad, bilo ko da se iz SNSD-a suprostavio da nešto što je za procesuiranje ne ide u procesuiranje. Tu budite sigurni da stojimo čvrsto opredijeljeni da ćemo u svim situacijama za sve ono što smatramo da nije urađeno na način kako je zakonom predviđeno, da stojimo iza toga da se procesuira jer mi ne bježimo od toga. Nema ni jedan razlog da se toga plašimo i da se bojimo. 82
Riječ ima ministar Mirko Šarović, 10 minuta. Izvolite.
Hvala predsjedavajući. Uvaženi poslanici. Nadam se da neće to biti toliko vremena. Zaista je bilo možda i malo, vrlo malo razloga i da se javim, iako je moje ime spominjano prilikom skoro svake diskusije. I razumijem naravno, nismo u istoj poziciji, vjerovatno je vama nešto lagodnije nego meni, ali ne nalazim se ja prvi put u nekoj, rekao bih, sličnoj situaciji, mnogo toga je iza mene, različitih teških situacija, životnih situacija i ovakvih situacija ovdje i Bože moj. Onaj ko želi da bude ministar mora da bude spreman i na ovakve situacije, kao uostalom i moje kolege, odnosno dvoje zamjenika. Evo, u svakom slučaju ja mislim da je ovih skoro dvije godine bilo vrlo interesantno i rekao bih uzbudljivo raditi zajedno i sa vama i sa Savjetom ministara, gdje sam imao potpuno punu saradnju, potpuno punu saradnju sa vama. Da li se radilo o poslanicima iz pozicije, opozicije vi tu razliku sigurno niste nikada kod mene osjetili. Naravno i sa onima koji, poslanicima SNSD-a, koji su podnijeli inicijativu za smjenu kadrova SDS-a, da to tako nazovem. Mnogo stvari tokom ovih 21, 22 mjeseca smo se i slagali, ali bilo je i razloga u kojima nismo imali iste poglede na određene stvari, Bože moj. To je sasvim legalno i legitimno. Pa i legitimna je i inicijativa koju su podnijeli. Za mene je lično bitno da je ona zakonita i da ima većinu i da se sprovede potpuna procedura kako to zakon nalaže. I zašto i nema nikakvog razloga pod svaku cijenu da ja ostanem ministar. Ja sam ministar dok je u ovoj skupštinskoj većini stranka kojoj ja pripadam. I to je možda bolje od samog početka, tako je te stvari trebalo i postaviti. To je suštinski bitno. To je bio i problem juče na sjednici Savjeta ministara i mog javljanja i polemike sa, možda ... razgovora i diskusije sa predsjedavajućim Savjeta ministara. Veoma korektno. Ja sam morao da branim određene stavove. Ali sam rekao – pa što, nije smak svijeta i nema potrebe ukoliko nema volje ostalih 5 stranaka da SDS bude u toj većini. I tu je tačka. I to je jasno. Ako nije u toj većini, jer nema volje iz određenih političkih razloga, sasvim uredu, znači vodiće ona većina, da li je to 4, 5 ili nekih novih 6 stranaka, sasvim ok. Ali sam morao se braniti radi one argumentacije koja je stavljena u inciijativi. I u nekoliko navrata sam se javljao. Čak sam bio rekao predsjedavajućem da ću ga danas pred ovim Domom nešto pitati, ali odustajem od toga, jer je zaista na kraju vrlo malo razloga za to. Uostalom od većine ovdje poslanika i stranaka sam čuo da ustvari da ne prihvataju razloge. Pa to je, rekao bih, za mene suštinski bitno, a da će glasati radi nekih drugih političkih razloga i to je uredu, ja to savršeno prihvatam. Ja sam ovo Ministarstvo vodio na način na kakav sam ja mislio da je najbolje. Možda sam ga vodio na drugačiji način nego što su ga vodili moji prethodnici. Možda sam ga demistifikovao na neki način. Možda sam ga čak i otkrio, pa sigurno za neko vrijeme koje će doći, možda će biti prvo za koje će se tražiti možda, kada se bude dijelilo ovo Ministarstvo. Ima stotinu razloga za tako nešto. Ali, znači ovo mi je važno da oni koji će kasnije glasati ne glasaju za razloge iz inicijative jer onda ja moram za svaki svoj dan, svaki svoj mjesec, ovih 20 mjeseci, da se borim i da kažem kako sam ja to radio. I oko famoznih zakona koje ovdje pominjemo. Morao bih, i to sam juče rekao na Savjetu ministara, da kažem da razlozi koji, a tamo stoji lijepo da zbog ne ostvarivanja programa i planova, to je pod broj 1., se pokreće inicijativa. A evo ovog čovjeka ovdje, koga vrlo poštujem, a i vi to znate, sa kojim procentom je ovo Ministarstvo uradilo svoje obaveze i zadatke. Pa ja ću vam reći, sa 88%. Pred vama je ovdje bilo 110 poslaničkih pitanja. 83 Pred vama, ili ne pred vama pred Savjetom ministara je bilo 2.220 i nekoliko zajedničkih glasanja sa mojim kolegama iz RS-a. Mi nismo imali nikakvih problema, ali to želim da ovdje kažem, da su razlozi neki sasvim drugi. Pa da kažem da ovo Ministarstvo poslije više godina prvi put ima pozitivno mišljenje, to će doći ovdje pred vas pa ćete da vidite. Ali na sreću, i mnogo toga ima još, nisam morao znači da izlazim svaki put i da o tome govorim, ali postoji nekoliko stvari zbog kojih želim nekoliko činjenica da ispravim, da ne bi ostale tako u diskusiji. Smatram to za potrebnim, u prvom redu oko Zakona o carinskim tarifama, o izmjeni i dopuni Zakona. Znači, iza tog Zakona ja stojim 100% i smatram da je odličan Zakon. I naravno sasvim je legitimno da neko drugi od vas kaže da to ne valja. U čemu je tu problem? Ja smatram da je jedan od najboljih zakona koji je donesen u posljednjih nekoliko godina, i prihvatam da neko drugi može to da osporava. Carinsku tarifu i dalje usvajate vi. Ona se usvaja na kraju godine. Ali jedno je Zakon o tarifama, a drugo je tarifa. To pretpostavljam da razumijete i da znate. Ali su omogućene mjere koje će da pomognu ovoj privredi. Hoćete da vam ja pokazujem tu podršku vezano za taj zakon, ali ne bi, to bi se pretvorilo u nešto drugo. Želim samo da ispravim vezano za Upravu za indirektno oporezivanje. Evo, tu je i njihova saglasnost. Znači, postoje dokumenti i za mene je bitno da nisam pogriješio da taj Zakon nije u skladu sa Ustavom ili u skladu sa zakonom. A o kvalitetu i o tome da možda može da bude bolji ili drugačiji, ja to savršeno prihvatam. Druga činjenica koja je iznesena ovdje, a koja je samo, rekao bih možda, ovlaš rečena ali ako se mislilo na moje Ministarstvo, jer je se govorilo o pohlepnosti, ne mogu zaista za druge da govorim o pohlepnosti za radnim mjestima, želim da kažem, i to naravno mogu da dokažem, da je u ovom Ministarstvu od 2007. godine u onom dijelu koji su vodili moji prethodnici, znate im imena ali nema potrebe da govorim koja su imena, tada je u Ministarstvu bilo 113 radnika. Kada sam preuzeo to Ministarstvo bilo ih je 175, znači primljena su 62 za 4,5 godine. I uredu je to. A od februara 2012. godine do sada ukupno ima 182, znači 7 novih radnika. To je kada je u pitanju pohlepnost, kada je u pitanju ovo Ministarstvo i naravno opet nacionalno izbalansirano. I na kraju jedna diskusija koja bi otprilike bila ovakva, da me niko iz SDS-a nije štitio kada sam ja bio u pritvoru, ali da me je štitio Milorad Dodik. Ne bih pominjao zaista njegovo ime da nije pominjano u ovom kontekstu. Želim da kažem da je on i još jedna osoba, ministar iz Savjeta ministara, kojem ne pominjem ime zato što ga niko ovdje danas nije pomenuo, su jedini koji nisu htjeli da potpišu prijedlog jednog broja intelektualaca i funkcionera da se ja pustim da se branim sa slobode. Toliko radi istine. Hvala vam.
Dame i gospodo poslanici konstatiram da nema više prijavljenih u okviru treće tačke dnevnog reda. Mi bi sada trebali da se izjasnimo, dakle da glasamo o Prijedlogu odluke o smjeni ministra vanjske trgovine i ekonomskih odnosa BiH, zamjenika ministra odbrane BiH i zamjenika ministra za ljudska prava i izbjeglice BiH. Odluka o kojoj ćemo se izjasniti vam je dostavljena. Ja vas molim da se pripremite za glasanje. Glasajte sad. 84 Konstatiram da imamo potrebnu i opću i entitetsku većinu i da je Predstavnički dom Parlamentarne skupštine BiH usvojio Odluku o smjeni ministra spoljne trgovine i ekonomskih odnosa BiH, zamjenika ministra odbrane BiH i zamjenika ministra za ljudska prava i izbjeglice BiH. Prelazimo na četvrtu tačku dnevnog reda, Ad. 4. Razmatranje Prijedloga odluka za razrješenje sekretara Predstavničkog doma Parlamentarne skupštine BiH – predlagači: poslanici iz Kluba SNSD-a Ova tačka uvrštena je odlukom Proširenog kolegija na jučerašnjoj sjednici kao i ova prethodna, a inicirana je na sjednici 19. septembra. Otvaram raspravu. Prvi za riječ se prijavio poslanik Darko Babalj. Izvolite.
S obzirom na poznavanje procedura, primjedba Vama predsjedavajući. Ja ne vidim nigdje zahtjeva za uvrštavanje ove tačke dnevnog reda pred poslanicima. Ono o čemu smo mi juče pričali na Kolegiju, dobili smo od gospodina Mehmedovića i imali obećanje da će biti na stolu od gospode iz SNSD-a. Mislim da toga nema i ja uopšte ne znam o čemu mi raspravljamo na ovoj tački dnevnog reda.
Riječ ima poslanik Drago Kalabić. Izvolite.
Žao mi je što gospodin Šarović odlazi da mu kažem da nije govorio istinu, ali nema veze, nije prvi put. I treba to tako Miloradu Dodiku koji se za mnoge zalagao, ko te hljebom on tebe kamenom, a ja znam šta je radio Milorad Dodik za Mirka Šarovića. I nije ovo vrlo korektno, iznenađen sam, vrlo korektno je govorio dobar dio diskusije, a sada je rekao nešto što, ali nije tačka dnevnog reda. Ali nije istina ovo što je rekao Šarović. Prećutao je i one koji su ga zatvorili i prećutao je i one koji su tome doprinijeli. Ali sad mu ne odgovara da pohvali one koji su ga branili, jedini ga branili i javno govorili o tome. Mi smo usvojili tačku dnevnog reda. Ja ne razumijem kolegu Babalja, to je u dnevnom redu. I sad ćete dobiti Prijedlog odluke o kojoj treba da se izjasnimo. ____________(?) [[nije uključen mikrofon]] 85 Jest, 5 minuta pauze, znači ako sam ja dobro razumio da se razjasnimo, znači ima tačka dnevnog reda i mi ćemo predložiti sada Odluku. 5 minuta, da se podijeli Odluka, pauze i o tome se izjašnjavamo. Ako nešto drugo nije uredu volio bi da se mene ...
Na zahtjev Kluba poslanika SNSD-a dajem pauzu od 5 minuta. Molim vas da dođete za 5 minuta jer nastavljamo i po ostalim tačkama. [[PAUZA]] Dame i gospodo poslanici nastavljamo sa radom današnje sjednice. Dakle, u okviru smo četvrte tačke dnevnog reda. Za repliku se prijavila uvažena poslanica Aleksandra Pandurević. Izvolite.
Zahvaljujem predsjedavajući. Ja zaista moram reagovati ovdje na ovo što je rekao gospodin Kalabić, kako ministar Šarović govori neistine. Ne štitim ministra Šarovića kao funkcionera SDS-a nego kao nekog ko je moj lični prijatelj i uz koga sam ja rasla i neko koga poznajem čitav život. Vidite gospodine Kalabiću, tad kad se to dešavalo, ja sam bila i uz porodicu ministra Šarovića i uz njega. I znam šta ih je najviše pogodilo. A pogodilo ih je to što su svi, ali odreda svi, potpisali peticiju da se njemu dozvoli da se brani sa slobode izuzev Milorada Dodika, a drugi čovjek čije on ime ovdje nije htio da kaže bio je Nikola Špirić. I vidite gospodine Kalabiću, mi nikada nismo htjeli da pričamo o stvarima, a budite sigurni da će i one biti poznate, kao što se otvaraju arhive CIA-e, jednog dana će se otvoriti i arhive OHR-a, pa će se znati i kako je tamo Milorad Dodik svojevremeno lomio glavu i kičmu Mirku Šaroviću, kao nekom ko je prepreka za ukidanje vojske RS-a. I mi od Milorada Dodika ništa drugo nismo ni očekivali. I nemojte se sekirati gospodine Šaroviću, ne treba nama vaša pomoć, gospodine Kalabiću, ne treba nama vaša pomoć. Mirko Šarović je preživio i kad ste Vi, gospodine Kalabiću, na tenku u ime Biljane Plavšić jurišali na palatu predsjednika u kojoj je on tad sjedio kao potpredsjednik RS-a. Ja se odlično sjećam i imam i donijet ću Vam na sljedećoj sjednici izjavu kada je on smijenjen, kada je Milorad Dodik, odnosno natjeran da se povuče, kada je Milorad Dodik to pozdravio. I molim Vas nemojte njega stavljati u isti kontekst s Miloradom Dodikom jer između njih dvojice postoji jedna velika nepremostiva crta. Hvala.
Replika, poslanik Drago Kalabić. Izvolite. 86
Sad smo već u drugoj situaciji i na sekund sam se, kad ste pogriješili, oslovili me sa Šarovićem, zagrcno sam se na sekund, ne daj Bože da sam Šarović, reko da ne bi se slučajno to desilo. Kad ste rekli kako je bilo teško porodici Mirka Šarovića, pa ja sam razumio da im je bilo teško što je čovjek u zatvoru, a ne što Milorad Dodik nije potpisao neki papir. Znači, ne govorite istinu. Valjda je ljudima teško bilo što je taj čovjek u zatvoru, a ne zato što neko tamo nije potpisao, što isto tako ne govorite istinu. Ali znam jedno za zalaganje i nije ovo tema iz tačke dnevnog reda i ostalo, koliko ja znam Vaša diskusija kad ste istjerivali Radovana iz SDS-a je bila drugačija. Koliko ja znam to što sada, jer u SDS-u postaju malo profesionalci, opet ću vam priču bez obzira koliko se to vašem lideru ne sviđalo, u nas imaju profesionalne narikače, pošto nema više ko da plače za pokojnikom onda se nađe žena koja plače za njim bez emocija. I date, ona nariče za bilo kim kome date zadatak. Pamtimo mi sve to. To što ste vi sve sada kazali je bilo upućeno na račun Dragana Čavića. To ste vi sve kazali nama da je to Dragan Čavić uradio u obračunu u SDS-u, odakle je priča. Na kraju krajeva istjerali ste tog čovjeka iz stranke zbog tog. Govorili ste da je on pravio spiskove i da je on to radio na skijanju na Jahorini sa ambasadorima, da je pravio spiskove protiv tih ljudi. Odakle Milorad Dodik u toj priči? I kad se niko nije smio javiti, kad ste pod pritiscima to radili, Milorad Dodik je širom RS-a na stubovima pred 50.000 ljudi branio Mirka Šarovića i govoreći, i ja danas tvrdim da je nepravedno zatvoren. Nepravedno zatvoren. Međutim, nije korektna priča ni gospodina Šarovića ni Vas sada, Vaša pogotovo, nema veze sa stvarnošću, ona je nebulozna da se uklopi u nešto što tačno u arhivama i ja i Vi ćemo dočekati priču i vrijeme kad se otvore te arhive. Svašta će u tim arhivama biti. I mene živo zanima šta će biti sve u tim arhivama.
Kolega Kalabiću, hajde da pokušamo da se svi vratimo na dnevni red i kamere su otišle i sve smo danas ispričali, evo zaista nema potrebe dalje da.
Naravno, naravno. Ja sam očekivao da ćete upozoriti kolegicu.
Pogriješio sam možda što nisam i prije, ali evo.
Dobro. Ja nemam potrebe, jer sam mislio da će pričati o Srpskom Sarajevu i onome što je lokalni ovdje SDS spočitavao Mirku Šaroviću i slično, ali evo, dobro sad nećemo danas više o tome, valjda je za danas dosta te priče.
Replika, poslanica Milica Marković. Izvolite. 87
Gospodine predsjedavajući. Mi smo se suzdržali na diskusiju gospodina Šarovića koju je imao na prethodnoj tačci da bismo omogućili da se ta tačka završi. Ali ono što je on izrekao za govornicom ovdje usred Parlamenta je ni manje ni više nego sramno. Sramno iz razloga zato što on ne govori samo o Miloradu Dodiku kao predsjedniku SNSD-a, nego kao Miloradu Dodiku koji je predsjednik RS-a. A predsjednik RS-a je institucija. I Vi, gospođice Pandurević, isto tako govorite tako strašne stvari, pri tome zaboravljate da osoba o kojoj govorite vrši funkciju predsjednika Republike. Znači, vama kad idete sa vlasti i kad vas neko pošalje u opoziciju nije vam sveta ni institucija, ni RS, ni ništa. I znamo mi to vaše ponašanje i vašu ulogu i zato je korisno i što bi ljekari rekli „zdravo“ za SDS da neko vrijeme ode u opoziciju. To je za vas kao katarza i treba da odete u opoziciju zato što kad uđete u vlast i kad se dokopate vlasti i funkcija vi ne vidite, vama nije sveta ni RS, ni predsjednik, ni Vlada, ni Parlament, ništa vama nije sveto, samo je bitno gdje ste vi, koliko funkcija i pozicija s koliko raspolažete. Sramno je ono što je rekao gospodin Šarović i treba da ga je stid ovih riječi koje je izgovorio za govornicom, a izgovorio ih pa se digao i otišao. A isto tako juče u medijima kad je izjavio da je Milorad Dodik trgovac. To reći za predsjednika Republike. Ako smatra da je Republika Srpska njegova onda je i predsjednik Republike njegov isto tako, bez obzira što on nije izabran, a jeste, izabran je glasovima SDS-a, puno je ljudi iz SDS-a glasalo za Milorada Dodika 2010. godine. To je sramno takvi vaši odnosi i postupci i to je dokaz da je SNSD zaista i pogriješio kad vam je dopustio da uđete u vlast poslije ovih izbora 2010. godine, jer sad vidimo da smo napravili grešku i sad će i predsjednik Dodik vjerovatno da uvidi da je pogriješio što je dao dozvolu da Mirko Šarović bude uopšte ministar u Vijeću ministara. Bilo je ljudi koji su u SNSD-u govorili – nećete valjda dopustiti da i Mirko Šarović bude ministar. On je rekao – neka bude, ako to SDS kao naš partner traži neka bude. I na tu njegovu velikodušnost i na to što je spreman kao čovjek i da oprosti i da pređe preko nekih stvari vi ga kvalifikujete tako. Opet ponavljam, nije problem ako ga kvalifikujete, mada jest i to to je najveća partija danas u RS-u i vi kvalifikujete predsjednika jedne takve, tolike partije na taj način, znači ne birate ni riječi ni sredstva, a da ne govorim uz to što je predsjednik Republike i vi apsolutno ne birate sredstva samo zato što idete u opoziciju. I treba da odete, danas je bila najispravnija odluka što smo vas poslali u opoziciju.
Replika, poslanica Aleksandra Pandurević. Izvolite.
Prvo, Republika Srpska nije jest jednako Milorad Dodik ni bilo koji pojedinac. I govoriti o Miloradu Dodiku to ne znači atakovati na institucije nego na ono što on radi. To što je ministar Šarović rekao da je on trgovac, pa noćas se ovdje odvijala jedna trgovina za koju svi znamo i čak ga je unaprijedio. Jer evo, do unazad 15 godina je bio švercer hrvatskih Ronhil cigareta.
Poslanik Beriz Belkić ima riječ. Izvolite. 88
Ja se nadam da vas neću razočarati, ja ću o temi o ovoj tački dnevnog reda, a ovo prethodno, po meni je za memoare ali eto nek ljudi ocijene. Dakle, neću biti sitničav vezano za ovu Odluku koju smo dobili ovdje na sto, nema ni obrazloženja. Ja razumijem da pozicija sekretara Doma nije nivoa ministra itd., ali sam želio reći, ništa personalno dakle, ali sam želio reći da nije dobra ova praksa koju smo imali već u dva navrata. Dakle, ovim političkim obračunima, prestrojavanjima itd. mislim da ne bismo trebali dirati ove službe. Ja znam da sekretar nije državni službenik, ali mislim da bi trebalo razmisliti da te pozicije na neki način zaštitimo od ovih stvari, da ih pretvorimo u službenike ili neku drugu formulaciju da nađemo, da imamo jednu vrstu kontinuiteta. Imati dva, tri sekretara za vrijeme jednog mandata jako je štetno za rad ovog Doma. I ja stvarno molim, ja znam da moja diskusija neće uticati na konačan ishod u ovom konkretnom slučaju, ali mislim, molim Kolegij da razmisli malo kroz ovaj Poslovnik i ovo sve što se dešava, da pokušamo ove pozicije zaštiti od ovih situacija zbog opšteg interesa ovog Predstavničkog doma. Evo, imao sam potrebu to da kažem. Hvala.
Zahvaljujem. Replika, poslanik Drago Kalabić. Izvolite.
Pa ne znam, možda i da razmotrimo odluku da više ne vrijedi reagovati na ono što priča uvažena kolegica Pandurević, jer ja mislim da je to iščašeno iz vremena i iz normalne komunikacije. Dokazivali smo to danas cijeli dan zato što samo prije nekoliko dana kolegica Pandurević kad je pričala o Miloradu Dodiku ustajala je i stajala mirno. Niste vidjeli tu njenu sreću kad ga je dobijala na telefon, ja sam mislio da priča s patrijarhom. Ona je nas ubjeđivala da je to njen predsjednik, jer smo mi mislili da priča o Mladenu Bosiću, ne, kaže, o mom predsjedniku. Tako je bilo. I ja sam bio zadovoljan jer je logično da svaki čovjek iz RS-a poštuje predsjednika. I mi smo to tako radili. Ali ovako niske stvari i ovakve nebuloze pričati o čovjeku koji je bio korektan prema Vama, prema Vašoj političkoj partiji, nazivati predsjednika partije što radi svoj posao trgovcem, šta ćete onda misliti za nas. Ni sa kim, za vašu informaciju gospođice Pandurević, ni sa kim Milorad Dodik sinoć nije razgovarao. Mjesec dana ja vas ubjeđujem o demokratskom kapacitetu SNSD-a u ovom Parlamentu i to je odlučilo danas, nikakvi razgovori, nikakve trgovine. Jesmo li vam 10 puta rekli da ni sa kim ni o čemu nećemo trgovati. I danas su to ovdje ljudi rekli, ako hoćete normalne odnose, vide na ekranu gore ko koliko ima poslanika, pa to su logične odluke. I ne znam otkud Vam tolika histerija i zašto se ne možete pomiriti s tim da je to, nego vrijeđate, spuštate se na taj nivo. Ovdje ste došli usred Sarajeva da vrijeđate Milorada Dodika. Evo nisam do sada reagovao u Banja Luci na sve što ste kazali, ali ovo što ste sada uradili to je mislim ispod svakog nivoa nepopravljivo, jer ne znam kako sebe ne vidite da ste se do juče kleli u Milorada Dodika. 90% vaših ljudi je dolazilo na mitinge Milorada Dodika, više aplaudirali Dodiku, više galamili i više i jeli i pili pod šatorima, uvijek su bili i od naših i brži i u jelu i u piću i u galami. I oni su ga i izabrali na kraju krajeva. Jel' mislite, maloprije je to rekao neko od kolega, da je Milorad Dodik pobijedio ubjedljivom većinom glasova, ljudi iz SDS-a su glasali za njega. Pa jeste 89 tako, poznajem ja ove iz SDS-a, dođu prvi za prvu sofru, ne možeš ih otjerati tri sata i onda nama pričaju kako mi pravimo šatore i tu priču. Ali mislim da nema smisla. Reći ću, repliku sam se prijavio na izlaganje kolege Belkića. Ja bih mogao to prihvatiti, da vam budem iskren, i mislim da je diskusija kolege Belkića na mjestu, jer su ovo možda i neprijatne situacije i tu ću biti iskren. Ali bi onda morali promijeniti i dio naših procedura i dio naših akata. Žao mi je što smo evo došli u tu situaciju i gospodin Ninković je bio dio koalicionog sporazuma SNSD-a i SDS-a. SDS je tražio to mjesto. Nažalost, evo moram biti iskren, nažalost evo došlo je do ove situacije, ona je neizbježna, ali kad bi se promijenila na neki način možda možemo razmišljati o tome da to ne bude predmet ovakvih stvari, ali sada jeste i tu nema izbora.
Zahvaljujem. Replika, uvaženi kolega Borislav Bojić. Izvolite.
Vrlo ću kratko, nadam se da će ovaj dio rasprave SDS-a i SNSD-a biti prenešen i u RS, ali čisto podsjećanja radi, da vas podsjetim kakav odnos ste imali prema instituciji predsjednika Republike Srpske kada je to bio recimo Nikola Poplašen. Ako hoćete da vam to ja opišem, ja bih to vrlo slikovito mogao, ali neću da uzimam vrijeme, vi se samo prisjetite sami pa nađite negdje ogledalo pa se pogledajte, pa vidite kako to izgleda.
Zahvaljujem. Diskusija, uvaženi kolega Šefik Džaferović. Izvolite.
Gospodine predsjedavajući, koleginice i kolege, dame i gospodo. Ova Odluka koja je predložena o razrješenju sekretara Predstavničkog doma za razliku od one koju ste donijeli maloprije, ako donesete ovu odluku, ovo će biti odluka koja jeste utemeljena na Ustavu, na Poslovniku. Ona nije utemeljena ni na Ustavu ni na Poslovniku i to ćete vi vidjeti, ja sam vas cijelo vrijeme upozoravao da ste donijeli odluku o smjeni ministra koju niste mogli donijeti bez odluke predsjedavajućeg Vijeća ministara, ali Bože moj. Ovo nažalost će biti u skladu sa Ustavu. Ja sam ustao da kažem ono što je govorio gospodin Beriz Belkić, dakle i ja isto mislim da ovi ljudi ne bi trebali da budu dio političkih dilova, trebaju da budu državni službenici i da rade svoj posao, ali evo, situacija je po zakonu takva kakva jeste. Ja sam ustao također zbog toga da kažem gospodinu Ninkoviću da je bio korektan saradnik i ja mu se zahvaljujem na svemu onome što je radio kao sekretar, jer sam ja vezan za Ustavnopravnu komisiju, Ustavnopravna komisija ponajviše za sekretara Predstavničkog doma i uredu je da ja to kažem na ovom mjestu. Toliko, hvala vam. 90
Zahvaljujem. Uvaženi kolega Saša Magazinović. Izvolite.
Poštovani predsjedavajući, kolegice i kolege. Pa, da ne ostane nerečeno, dakle ovo razumijemo kao dio procesa u koji smo krenuli i nažalost to se odnosi na širi paket ljudi. Dakle, osim ministra i dva zamjenika i na ostale pozicije o kojima smo mi odlučivali, a to je mjesto sekretara Predstavničkog doma. Ja u ime Kluba SDP-a želim da se zahvalim gospodinu Ninkoviću i da iskažem svoje zadovoljstvo na vremenu u kome smo sarađivali i iskreno se nadam da će biti prilike i u narednom periodu da sarađujemo na ovaj ili na drugi način.
Zahvaljujem. Darko Babalj, recite o čemu se radi, replika, diskusija?
Ma svejedno. Znači i ja samo da se u ime Kluba SDS-a prije svega zahvalim Bojanu Ninkoviću. Svi smo svjesni situacije i odgovornosti u kojoj je on ovdje bio, da nikad ni jedna primjedba ni od koga iz ovoga Parlamenta nije bila upućena na njegov račun. Mi smo bili ponosni na njegov rad. To je jedan mlad, perspektivan čovjek, nema nekog straha za njega i za njegove sposobnosti. Nadam se da ćemo evo u nekom budućem periodu, ne nadam se nego znam sigurno da ćemo opet sarađivati. Hvala.
Zahvaljujem. Ja ne vidim više prijavljenih. Zaključujem raspravu. Stavljam Odluku o razrješenju sekretara Predstavničkog doma Parlamentarne skupštine BiH na glasanje. Molim vas pripremite se. Možete glasati sad. Za 22, protiv 10, suzdržanih 3, dovoljna entitetska većina. Konstatujem da smo ovu Odluku usvojili. Prelazimo na petu tačku dnevnog reda, osim ako neko nema nekih drugih prijedloga, želite da napravimo pauzu, da napravimo Prošireni kolegij, da vidimo da li, da li možemo da nastavimo ovu sjednicu večeras ili da prekidamo i da nastavimo za neki drugi dan. Kakvo je raspoloženje? 91 [[zajednička diskusija]] Zakazujem Prošireni kolegij u sali 2 [[II i pauzu od 15 minuta.]] PAUZA/
Dame i gospodo, dakle, u međuvremenu održali smo sjednicu Proširenog kolegija Predstavničkog doma i donijeli jednoglasan zaključak da nastavimo sa radom, ali da radimo od tačke 18. do 26., a one tačke koje su ostale između, riječ je o tačkama od broja 5. do broja, 17. smo ipak dogovorili da za nastavak bude, dakle da te tačke nastavimo u ponedjeljak u 10:00 sati, to je evo stav bio svih klubova. Molim vas, dakle da prije nego što pređemo na tačku 18. predlažem da se Dom ... da ove tačke od 18. do 26. dnevnog reda, dakle radi se o davanju saglasnosti za ratificiranje sporazuma i ugovora, da objedinimo raspravu o ovim tačkama. Glasajte sad. Konstatiram da smo jednoglasno, od ovih prisutnih trenutno, usvojili ovaj prijedlog. Ad. 18. – 26. Davanje saglasnosti za ratificiranje sporazuma i ugovora Otvaram raspravu o tačkama od broja 18. do 26. Da li se neko javlja za diskusiju? Nema prijavljenih. Molim vas da se pripremite za glasanje. Podsjećam naravno da ste Mišljenje Komisije za vanjske poslove dobili. Pripremite se, dakle, za glasanje za davanje saglasnosti za ratificiranje sporazuma i ugovora. ____________(?) [[nije uključen mikrofon]]
U čemu je problem, jel' nećete glasati?
... mi smo svi bili prisutni na Kolegiju je li tako.
I svima je sve jasno.
Jeste.
Samo Vama nije.
Pa evo meni nije. Evo sad da pitam zato što mi nije jasno. Jesmo li se fino dogovorili da glasamo od 17. do 26.? Jesmo. Jesmo li ...
nije uključen mikrofon
Molim?
Hajd nek završi kolega Babalj, ima riječ.
Ako nismo onda recite da nismo i nije problem, evo ja mislim da jesmo.
Kolega Kalabiću, izvolite.
Jesmo li umorni ili šta je sa nama. Mi smo se na Kolegijumu dogovorili da ćemo poslije svih prijedloga večeras odraditi ratifikacije, to su tačke od 18. do 26. Zakone, izvještaje, sve ostalo ostavljamo za ponedeljak. Znači, večeras ratifikacije od 18. do 26., to je stav Kolegijuma. Znači od, možda ako je nekome nešto boldirano, nemojte sad ako je SDS opozicija da im uvaljujete pogrešan dnevni red, znači ako je poredane tačke ratifikacije ... 93 ____________(?) [[nije uključen mikrofon]] Jako se pristojno ponašam, jako pristojno. Znači, ako se jedno dogovorimo ...
Pokušajte na kraju ove sjednice da što više se koncentrišemo bez bilo kakvih teških riječi koje mogu da se protumače na različite načine.
Pa nismo ovdje da nam klikere neko podvaljuje, nismo djeca.
Kolega Babalj izvolite.
Ja gledam u Vas i u svoje kolege koji su prije 5 minuta sjedili u sali 2/II. Ja mislim da jesam umoran ali nisam retardiran, nakon diskusije od tačke od 18. do 26. gospodin Bojan Ninković je rekao da možemo uvrstiti u tu priču i tačku 17. Na osnovu njegove diskusije smo se svi složili oko toga. Znači, isključivo se obraćam Vama predsjedavajući i nemam amneziju, nemam amneziju, evo gospodin Belkić govori – to je tačno, je li tako, tako je. A nemojte me, znači, praviti budalom gospodine Kalabiću.
Da li se još neko javlja?
Mogu li ja?
Kolega Živković izvolite.
Ja se izvinjavam, ja sam već bio na izlasku iz sale kada je o tome bilo govora i moj prethodni prijedlog, jer ja sam predložio da još neke tačke glasamo ovdje, bilo je ratifikacija sporazuma. Jedini problem u vezi sa tačkom 17. je što se drugačije glasa od ratifikacije sporazuma od 18. do 26. Ovdje se radi o Izvještaju Kolegija na koji trebaju iz RS-a ili iz Federacije da budu protiv. Prema tome ostavite tu tačku dnevnog reda i da o njoj glasamo kad bude došlo vrijeme, drugačije se glasa od ... ratifikacije sporazuma. U tome je čitava priča.
Nadam se da smo sad pojasnili. Kolega Babalj izvolite. 94
Gospodin Živković je bio korektan, znači ja nemam amneziju, mi smo pričali o njoj, ovo je nešto drugo s čim se mi možemo složiti.
Molim vas sad da se pripremite, glasamo dakle od 18. do 26. tačke dnevnog reda. Glasajte sad. Konstatiram da imamo opću i entitetsku većinu, da smo dali saglasnost za ratificiranje sporazuma i ugovora. Još jednom podsjećam nastavak sjednice u ponedjeljak u 10:00 sati. Izvinjavam se, molim vas da zauzmete pozicije, moramo glasati, ipak je riječ o nastavku dužem od 24 sata. Još samo malo pažnje. Molim vas da se pripremite. Glasajte sad. Ponedjeljak u 10:00 sati, ko je za? Konstatiram da je Predstavnički dom odlučio da je nastavak sjednice u ponedjeljak u 10:00 sati. Sjednica prekinuta u 18:10 sati.